text:
བྱ་ཡི་ལོ་ལ་བབས་དུས། ང་ལ་བལ་ཡུལ་དུ་བསྐྱོད་པའི་གོ་སྐབས་ཤིག་ཐོབ། དང་པོ་རྒྱལ་ས་ཀ་ཏ་མན་རྡུར་སླེབས་དུས། ལག་པའི་མཁྲིག་མར་བཏགས་ཡོད་པའི་ཆུ་ཚོད་འཁོར་ལོའི་མདའ་རྩེ་(པེ་ཅིན་གྱི་དུས་ཚོད)བསྐྱར་བསྒྲིགས་བྱེད་དགོས་བྱུང་ཞིང་། དེ་ནས་བཟུང་ཡར་སྔོན་རྒྱུན་ལྡན་དུ་གྱུར་པའི་འཚོ་བའི་ནང་གི་གོ་རིམ་ཡོད་ཚད་དུས་ཚོད་གཉིས་ཙམ་གྱིས་ཕྱི་བསྣུར་བྱེད་དགོས་བྱུང་པ་དང་། སྣང་བ་ཞིག་ལ་མི་ཚེའི་གོམ་འགྲོས་གནས་འདི་ནས་དུས་ཚོད་གཉིས་ལྷག་ཇེ་དལ་དུ་གྱུར།
གནམ་ཐང་ནས་ཕྱིར་ཐོན་དུས། ཏག་ཏག་ཆར་ཞོད་ཆེན་པོ་ཞིག་ཤག་སྒྲ་དང་བཅས་བབས་བྱུང་། མགོ་བོ་བཀྱགས་ནས་བར་སྣང་ལ་བལྟས་ཚེ་དེ་གར་ཆར་སྤྲིན་སྟུག་པོ་ཞིག་འཐིབས་འདུག ངས་བསུ་མར་ཡོང་མཁན་ལ་རྟེན་འབྲེལ་གྱི་འགོ་མར་ཀ་ཏ་མན་རྡུས་བཀྲ་ཤིས་ཆར་བ་ཞིག་གིས་ང་ཚོར་བསུ་བ་བྱས་བྱུང་ཞེས་བཤད་དུས་ཕ་རོལ་པོས་ད་ལྟ་ནི་འདི་གའི་ཆར་དུས་ལ་ཁེལ་ཡོད་པས་ད་ནས་བཟུང་སྟེ་ཁྱེད་ཅག་གིས་ཉི་མ་རེ་རེར་ཀ་ཏ་མན་རྡུའི་ཆར་ཞོད་ཀྱི་བསུ་མ་ལོངས་སུ་སྤྱད་ཆོག་ཟེར། ལོ་རེའི་སྤྱི་ཟླ་བཞི་བ་ནས་དགུ་བའི་བར་ནི་བལ་ཡུལ་གྱི་ཆར་དུས་ཡིན་ཞིང་། ལོ་གཅིག་ནང་གི་གནམ་གཤིས་ཆེས་བསིལ་ལ་དྲོད་གྲང་ཆེས་སྙོམས་པའི་དུས་ཚིགས་ཤིག་ཡིན་ཟེར། ཡིན་ན་ཡང་དུས་ཚིགས་འདིར་ཡུལ་བསྐོར་བ་མང་པོ་མེད་ཅིང་། དེ་ཡང་ཆར་དུས་ལ་ཁེལ་བས་ཡིན་ཟེར། གང་ལྟར་ཀྱང་། ང་རང་ཆར་དུས་སུ་ཀ་ཏ་མན་རྡུར་འབྱོར་པ་དང་། གནམ་ཐང་ནས་གཡག་མགྲོན་ཁང་(Yak and yeti HOTEL)དུ་བསྐྱོད་པའི་ལམ་བར་དུ་རླངས་འཁོར་གྱི་སྒེའུའི་ནང་ནས་ཆར་ཞོད་ཀྱིས་བྱབས་ཁྲུས་གནང་བཞིན་པའི་གནའ་བོའི་གྲོང་ཁྱེར་འདི་རིམ་གྱིས་མཐོང་སྣང་དུ་ཤར་ཡོང་།
སྔོན་ཆད། ཀ་ཏ་མན་རྡུར་འགྲོ་མྱོང་མཁན་ཚོས་བལ་ཡུལ་གྱི་རྒྱལ་ས་འདིར་བསྡོམས་ཚིག་འདི་འདྲ་ཞིག་བཀོད་ཡོད་པ་ཐོས་མྱོང་ཡོད་དེ། “གོམ་པ་ལྔ་རེའི་མཚམས་ན་ལྷ་ཁང་རེ། གོམ་པ་བཅུ་རེའི་མཚམས་ན་དགོན་པ་རེ་ཡོད”ཅེས་པའོ།། ངས་ཆར་ཟིལ་འཐོར་བཞིན་པའི་རླངས་འཁོར་གྱི་སྒེའུ་བརྒྱུད་ནས་ཕྱི་ལ་ལྟ་དུས། དང་ཐོག་རེ་ལྟོས་ཁྲོད་ཀྱི་ལྷ་ཁང་དང་དགོན་པ་དག་གི་སྣང་བརྙན་མ་མཐོང་སྔོན་ལ་གཞུང་ལམ་ནང་གི་འཕྲུལ་འཁོར་གྱི་འཚང་ཀ་མཐོང་བྱུང་། ཚོན་མདོག་སྣ་མང་གིས་བརྒྱན་པ་དང་རི་མོ་སྣ་ཚོགས་ཀྱིས་སྤུད་ལ། དར་རས་སྣ་མང་འཐེན་ཡོད་པའི་འཕྲུལ་འཁོར་དེ་དག་སྟེ། སྤྱི་སྤྱོད་རླངས་འཁོར་ཆེན་པོ་དང་འབྲིང་བ་ཅན། འཁོར་སྒམ་ནང་དུ་དངོས་ཟོག་སྣ་མང་བཅུག་པའི་འདྲུད་འཁོར། འཇེབ་འཁོར་སྣ་ཚོགས། དེ་མིན་འཕྲུལ་འཁོར་རྐང་གསུམ་ཅན། ལག་བསྐྱོར་འདྲུད་འཁོར་སོགས་ཆེ་ཆུང་དང་རྟགས་མཚན་མི་འདྲ་བའི་འཕྲུལ་འཁོར་གྱི་རིགས་ནི་འཚང་ཁ་རྒྱག་བཞིན་གཅིག་ལ་གཅིག་མགྱོགས་ཀྱིས་ཁ་ཕྱོགས་གཉིས་སུ་ཕན་ཚུན་ལམ་གཟུར་ནས་འགྲོ་ཞིང་། དེ་ཡང་གོམ་པ་ལྔ་ཙམ་བསྐྱོད་ན་ཁེགས་ཙམ་བྱེད་ཅིང་། ཡང་གོམ་པ་བཅུ་ཙམ་ལ་ཤར་རྒྱུགས་རེ་བྱེད། དེ་ནས་སླར་ཡང་ཁེགས་ཙམ་བྱེད། འཕྲུལ་འཁོར་དང་འཕྲུལ་འཁོར་གྱི་བར་ཐག་ནི་འུད་སྒྲོག་གིས་བཤད་ན་ལག་སོར་ཙམ་ཡང་ཚུད་དཀའ་བའི་ཚད་དུ་འགྲོ་ཡང་། གདོང་ཐུག་ཁེལ་རྒྱུ་རེད་ཁེལ་རྒྱུ་རེད་སྙམ་པའི་མོད་ལ་སླར་ཡང་འོས་ཤིང་འཚམས་པའི་ཚོད་འཛིན་ཞིག་གིས་སླར་ཡང་སོ་སོར་གྱེས་པར་བྱེད། དེ་བས་ང་ནི་ལམ་འགྲམ་གྱི་ཡུལ་གྱི་བཀོད་པ་དེ་དག་ལ་གཡེང་པའི་དུས་ཚོད་ཀྱང་མེད་པར་གྱུར་ཅིང་། དབང་མེད་དུ་དབང་བོ་ཡོད་ཚད་ལམ་ནང་གི་འཕྲུལ་འཁོར་དེ་དག་ལ་སྒྲིམ་ནས་བསྐྱོད་དགོས་བྱུང་།
སྐབས་དེ་དག་ཏུ། ངས་མཉམ་གཤིབས་ཀྱིས་བསྐྱོད་པའི་རླངས་འཁོར་དེ་དག་གི་ནང་དུ་འཚང་ཀ་བརྒྱབ་ནས་འཛུལ་བསྡད་ཡོད་པའི་བལ་པོ་དེ་དག་མཐོང་བྱུང་། ཁོ་ཚོའི་ཤ་མདོག་སྨུག་པོ་དེ་ནི་དང་ཐོག་མིག་ལ་འཆར་ཡོང་དུས་སྙིང་ཉེ་ཉེའི་ཚོར་བ་ཞིག་སྤྲད་བྱུང་ལ། དེ་ནི་རང་རེའི་བོད་པ་དག་གི་ཤ་མདོག་དང་འདྲ། ཤ་མདོག་དེ་ནི་ཉི་འོད་ཀྱིས་གནང་སྦྱིན་བྱས་པ་ཞིག་སྟེ། བ་སྤུའི་ཕྲ་ཕུང་རེ་རེའི་ནང་དུ་གསེར་མདོག་གི་ཉི་འོད་འཁྱིལ་ཡོད་ངེས། ཡིན་ན་ཡང་ཞིབ་ཏུ་ལྟ་དུས། མི་སྨུག་པོ་དེ་དག་དང་རང་རེའི་གངས་ཅན་པ་དག་གི་གཟུགས་བྱད་ཀྱི་ཧེ་བག་མངོན་སུམ་གྱིས་མཐོང་ཡོང་པ་དང་། ཤེལ་སྒོས་བཅད་པའི་རླངས་འཁོར་ནང་རོལ་གྱི་ཁྲ་སྒོར་རེར་སྣང་པའི་མིག་ཟུང་དེ་དག་ནི་དེ་འདྲའི་རྒྱུས་མེད་ཅིག་ཡིན་པ་ཚོར། མིག་གི་སྤྲི་ཀའི་རི་མོ་ནི་བཟོ་བོ་མཁས་པའི་པིར་གྱི་རྩལ་ལས་བྱུང་པ་ལྟར་བང་རིམ་གསལ་ལ། མིག་གི་རྒྱལ་མོ་ནི་དཀར་ནག་གི་དབྱེ་མཚམས་གང་ཞིག་སུ་ཞིག་གིས་རྐང་བཙུགས་ནས་གསལ་བར་ཕྱེས་པ་ལྟར་དྭངས་ཤིང་། སྣ་ཡི་གཟེངས་མཐོ་ལ་སྣ་སྒང་གི་ཟུར་ཁ་ཐིག་ལྟར་དྲང་། དེ་ལྟ་བུའི་གདོང་པ་རེ་རེས་འཕྲུལ་འཁོར་དག་གི་སྒེའུ་ཁུང་ནས་ཚུར་ང་ལ་བལྟས་ཡོང་དུས། རྣམ་འགྱུར་ནི་ཆར་དུས་གྱི་ནམ་ཟླ་བཞིན་གནག་ནས་སྡོད་ཅིང་། དེ་ནི་རི་མཐོན་པོའི་འདབས་དང་ཐང་ཆེན་པོའི་མཐའ་ན་འཚོ་བའི་རང་རེའི་བོད་པ་དག་གིས་ཕྱི་རྒྱལ་པ་མཐོང་དུས་ཀྱི་མཚར་སྣང་གི་རྣམ་འགྱུར་དང་རྩ་ནས་མི་འདྲ་བ་ཞིག་རེད། ཁོ་ཚོས་ཁ་གཏད་དམ་མཉམ་གཤིབས་ཀྱིས་བསྐྱོད་པའི་རླངས་འཁོར་ནང་རོལ་གྱི་ཕྱི་རྒྱལ་གྱི་ཡུལ་བསྐོར་བར་ལྟ་བའི་མིག་མདངས་དེ་ནི་ཆེས་སྣང་མེད་དམ་ཆེས་རྒྱུན་ལྡན་ཞིག་ཡིན་པ་འདྲ། དེ་ལྟར་གནམ་ཐང་ནས་གཡག་མགྲོན་ཁང་གི་བར་ཐག་སྤྱི་ལེ་བརྒྱད་ཙམ་གྱི་ས་ལ་ང་ཚོ་ཕལ་ཆེར་དུས་ཚོད་གཅིག་ཙམ་ཕྱིན་པ་དང་། སྐབས་དེ་དག་ཏུ་ངས་རང་ཉིད་ཀྱང་རླངས་འཁོར་ཆེ་ཆུང་གི་གསེང་ན་གཡས་འཛུལ་གཡོན་འཛུལ་གྱིས་མདུན་དུ་བསྐྱོད་པའི་སྦག་སྦག་གཏོང་མཁན་གྱི་མི་དེ་དག་ཡིན་ན་ཅི་མ་རུང་སྙམ།
རླངས་འཁོར་ནང་ནས་བལ་ཡུལ་ལ་རྒྱུས་ཡོད་ཅིག་གིས་ཀ་ཏ་མན་རྡུའི་གྲོང་ཁྱེར་གྱི་ལམ་དུ་གློག་དམར་བོ་དང་ལྗང་གུ་ཡོད་པ་མ་རེད་ཟེར། དངོས་གནས་དེ་འདྲ་ཡིན་པ་འདྲ། ངས་མཚམས་དང་མཚམས་སུ་སྲང་ལམ་གྱི་བཞི་མདོ་སོགས་སུ་ཉེན་རྟོག་པའི་ལས་ལྭ་གྱོན་པའི་མི་རེ་གཉིས་ཤིག་གིས་ལག་ཏུ་དབྱུག་པ་ཐུང་ངུ་ཞིག་ཐོགས་ཏེ་ཕར་འགྲོ་ཚུར་འོང་གི་རླངས་འཁོར་ལ་བཀོད་འདོམས་བྱེད་བཞིན་པ་མཐོང་། གནས་ཚུལ་འདི་འདྲ་མཐོང་དུས་གཞི་ནས་ལམ་ནང་དུ་འཕྲུལ་ཆས་གཞན་དག་དང་ལྡབ་འགྱུར་གྱིས་མང་པའི་སྦག་སྦག་འཁོར་ལོ་དང་དེ་གཏོང་མཁན་དེ་འདྲ་མང་པའི་རྒྱུ་མཚན་ལ་ངེས་ཤེས་ཤིག་འདྲོངས་སྲིད། སྦག་སྦག་གཏོང་མཁན་དེ་དག་གིས་ལུས་ལ་ཆར་ལ་ནག་པོ་རེ་ལྷེབ་གྱོན་བྱས་ཡོད་ཅིང་། ཚང་མས་བདེ་སྲུང་ལྕགས་ཞྭ་རེ་གྱོན། དེར་མ་ཟད་སྤྱིར་བཏང་སྦག་སྦག་རེའི་གོང་དུ་མི་གཉིས་འཕོངས་བརྒྱབ་ནས་འགྲོ་བཞིན་འདུག ཁོ་ཚོ་དེ་ལྟར་ཁྱུ་དང་ཁྱུ་བྱས་ནས་ལམ་དོག་མོའི་ནང་དུ་འཕྲུལ་འཁོར་གཞན་དང་འཚང་ཀ་བརྒྱབ་ནས་འགྲོ་བའི་ངང་ཚུལ་དེ་ནི་ངས་ད་ལྟའི་བར་དུ་མཐོང་མ་མྱོང་པའི་རྔམ་བརྗིད་ལྡན་པའི་རྣམ་པ་ཞིག་རེད། དེ་ལས་སྔོན་ཆད་ཤང་ཀང་གི་གློག་བརྙན་ནང་དུ་ནག་ཚོགས་ཀྱི་ཁོངས་མི་དག་གིས་སྦག་སྦག་བཏང་སྟེ་འགྲོ་བའི་རྣམ་པ་ཞིག་ཀྱང་དབང་མེད་དུ་ཡིད་ལ་འཁོར་བར་བྱས་བྱུང་།
གང་ལྟར་ཀྱང་། ཀ་ཏ་མན་རྡུར་སླེབས་པའི་ཐོག་མའི་དུས་ཚོད་ནང་གློ་བུར་གློ་བུར་བབས་ཡོང་པའི་ཆར་ཞོད་ཀྱི་འདུ་འགོད་ཀྱི་ཀློང་ནས་ཡུལ་འདི་དེ་ལྟར་ངའི་མིག་ནང་དུ་འཚང་ཀ་བརྒྱབ་ནས་འཛུལ་ཡོང་། མགྲོན་ཁང་དུ་འགྲོ་བའི་ལམ་བར་དུ་ངའི་སེམས་སུ་ད་ནི་ཁོད་ཡངས་ལ་ངོས་སྙོམས་ཤིང་ཕར་འགྲོ་ཚུར་འོང་གི་ལམ་གཉིས་ཀྱི་བར་དུ་མེ་ཏོག་བཏབ་ནས་ཁྲ་ཆིལ་ལེར་བཞད་པའམ་ཡང་ན་སྐྱེས་དངོས་དམའ་མོ་སོགས་ལྗང་མདོག་གིས་བརྒྱན་པའི་ནགས་རྭ་ཤར་མོ་ཡོད་ས་ཞིག་ལ་མྱུར་དུ་སླེབས་སྲིད་སྙམ་པའི་རེ་ལྟོས་ཀྱིས་ཁེངས། དེ་བས་ཀྱང་། མཐོང་ལམ་དུ་གྱུར་བའི་ལམ་འགྲམ་གྱི་སོ་ཕག་དམར་པོས་བརྩིགས་པའི་ཁང་པ་དམའ་མོ་དེ་དག་དང་། གད་སྙིགས་དང་ལྗན་ལྗིན་གྱིས་ཁེངས་པའི་སྲང་ལམ་དོག་མོ་དེ་དག ད་དུང་ཕར་བལྟས་ཚོད་ཀྱིས་རྒྱུ་སྤུས་ཅི་ཡང་མེད་པའི་འཚོ་བའི་ཉེར་མཁོའི་རིགས་ཏེ་དངོས་ཟོག་རྩག་རྩིག་འཚོང་སའི་ཚོང་ཁང་ཆུང་ངུ་དེ་དག དེའི་སྒོ་འགྲམ་དུ་འགྲམ་པ་ལག་པས་བསྐྱོར་ནས་སུན་སྣང་གིས་ལམ་ནང་དུ་གཡེང་ནས་བསྡད་ཡོད་པའི་ཚོང་པ་དེ་དག དེའི་གམ་དུ་མགོ་བོ་མགྱོགས་ཙམ་ཡང་མི་བྱེད་པར་ཉལ་བསྡད་ཡོད་པའི་ཁྱི་རྒན་ཉོབ་ཏོ་དེ། དེ་མིན་ལམ་འགྲམ་དུ་བཤམས་ནས་འཚོང་བཞིན་ཡོད་པའི་འདབ་མ་རྙིད་ཅིང་ཁ་མདོག་ཤོར་བའི་སྔོ་ཚལ་དེ་དག ངས་འདི་ཡོད་ཚད་ཕལ་ཆེར་ནང་ལོགས་ཀྱི་གྲོང་ཁྱེར་དག་གི་བས་མཐའི་རྣམ་པ་དེ་དག་དང་མཚུངས་བར། གྲོང་ཁྱེར་གང་དེའི་གོས་ཆེན་གྱི་འདབ་ཁར་འགོས་པའི་མི་སྡུག་པའི་རྣམ་པ་ཙམ་ཡིན་པ་ལས། གྲོང་ཁྱེར་གྱི་དཔལ་ཡོན་དངོས་ཀྱི་རང་གཟུགས་ནི་ཅིས་ཀྱང་ཡིན་མི་སྲིད་སྙམ། དེ་བས་ཀྱང་། མུ་མཐུད་དུ་བསྐྱོད་ན་ད་ནི་ཁང་བརྩེགས་ཀྱི་རྔམ་ཁ་མཐོ་ཞིང་། དེང་རབས་འཛུགས་བསྐྲུན་གྱིས་ཡོངས་སུ་བརྒྱན་པའི་ཀ་ཏ་མན་རྡུ་ཞིག་མིག་གི་ལོངས་སྤྱོད་དུ་སླེབས་སྲིད་སྙམ། དེ་ལྟར་ང་ཚོས་རེ་ལྟོས་ཆེན་པོས་རླངས་འཁོར་ནང་གི་སྣེ་ཤན་པར་ད་ནི་གྲོང་ཁྱེར་གྱི་ནང་རོལ་ཏུ་སླེབས་པར་ཁ་ཐག་རིང་ངམ་ཞེས་དྲིས་པ་ན། སྣའི་གཟེངས་མཐོ་ལ་མིག་གི་རྒྱལ་མོའི་དཀར་ནག་ཁྲ་སྒོར་རེར་བྱེད་པའི་བལ་ཡུལ་གྱི་ཕོ་གསར་དེས་སྣང་མེད་དུ་ང་ཚོ་སྔ་མོ་ནས་གྲོང་ཁྱེར་ནང་འཛུལ་ཚར་བ་དང་། ད་ལྟ་འགྲོ་བཞིན་པའི་ལམ་ཀ་འདི་ནི་ཀ་ཏ་མན་རྡུའི་གྲོང་ཁྱེར་གྱི་དབུས་ལམ་ཆེན་པོ་དེ་རེད་ཟེར། སྐད་ཆ་དེ་ནི་ཆར་ཞོད་ཅིག་དང་འདྲ་སྟེ། ང་ཚོའི་སེམས་ཀྱི་རེ་ལྟོས་ཀྱི་མེ་ལྕེ་ཡོངས་སུ་གཞིལ་བར་བྱས་སོང་། ང་ཚོ་ནི་སུ་ཞིག་གིས་ཀུ་རེ་ལབ་ནས་འོས་མེད་དུ་བཟོས་པའི་མི་ཞིག་དང་མཚུངས་པར་རེ་ཞིག་ལ་ཁུ་སིམ་མེར་གྱུར། རེད་ཨང་། མི་ནི་ཅི་འདྲའི་དགོད་བྲོ་བའི་སྲོག་ཆགས་ཤིག་རེད་ཨང་། ཡོད་ཚད་རང་གི་འདུན་པ་དང་དགའ་མོས་ལྟར་འཆར་ཡན་བྱེད་ཅིང་། གལ་སྲིད་མངོན་སུམ་གང་ཞིག་རང་གི་འཆར་ཡན་བྱས་པ་ལས་ཡོངས་སུ་བརྒལ་ཡོད་ན་རེ་ཆད་ཀྱི་རྣམ་འགྱུར་ཅི་ཡང་སྟོན་པར་བྱེད། ང་ཚོ་ཡང་དེ་ལྟར་ཡིན་ཏེ། ཚང་མས་རླངས་འཁོར་གྱི་སྒེའུའི་ཕྱི་རོལ་ཏུ་བལྟ་བཞིན་“ཅི་འདྲའི་རྗེས་ལུས་ཤིག་རེད་ཨང་།”ཟེར། ངས་འགྲོ་རོགས་ཀུན་གྱིས་ངག་ནས་དབང་མེད་དུ་དེ་ལྟར་ལབ་ཡོང་པ་ཐོས་དུས་། སྐད་ཆ་དེ་ནི་ཅི་འདྲའི་རྒྱུས་ཡོད་ཅིག་ཡིན་པའི་ཚོར་བ་སྐྱེས། རེད་ཨང་། ཚིག་འདི་འདྲ་ནི་ནང་ལོགས་ནས་གངས་ཅན་ལྗོངས་སུ་ཡོང་པའི་ཡུལ་བསྐོར་པ་དེ་དག་གི་ངག་ནས་ཡང་དང་ཡང་དུ་གོ་སྲིད།
ང་རང་ཀ་ཏ་མན་རྡུར་གཟའ་འཁོར་གཅིག་ལ་བསྡད། ཆར་དུས་ཀྱི་ཀ་ཏ་མན་རྡུའི་བར་སྣང་དུ་དུས་དང་རྣམ་པ་ཀུན་ཏུ་ཆར་སྤྲིན་གྱི་སེང་རས་ཤིག་གིས་ཡོངས་སུ་བཀླུབས་ཡོད་པ་དང་། མཚམས་མཚམས་སུ་སེང་རས་དེ་མཐུག་ཏུ་ཕྱིན་ནས་ཁ་དོག་ནག་ནས་ནག་ཏུ་གྱུར་བ་ན། འབྲུག་སྐད་ལྡིར་ལྡིར་དང་བཅས་དྲག་ཆར་ཤག་ཤག་འཇོ་ཞིང་། ཡང་ས་ངོས་ཀྱི་རྡུལ་འགོ་མར་མནན་ཙམ་གྱིས་བརླན་པར་བཟོས་རྗེས་ཆར་ཐག་ཆོད་ཅིང་སེང་རས་དེ་སྲབ་མོར་འགྱུར། དེ་ནས་བསིལ་འཇམ་གྱི་རླུང་བུ་ལྡང་ཡོང་ནས་བར་སྣང་ཏུ་འཕྱོ་བཞིན་པའི་སེང་རས་དེའི་འདབ་མ་གཡོ་ཙམ་གཡོ་ཙམ་བྱེད་པ་དང་། གཡོ་ཙམ་བྱེད་པའི་བར་གླགས་ནས་ནམ་མཁའི་སྒེའུ་ཁུང་སྔོན་པོ་དེ་སྣང་ཙམ་བྱེད་ཅིང་། དེ་ནས་ཉིན་བྱེད་ཀྱི་འོད་སྣང་ས་གཞིར་སེར་སྣ་དང་བཅས་འཕྲོས་ཡོང་སྟེ། གནའ་བོའི་ཆོས་ལུགས་ཀྱི་དགོན་རྙིང་དེ་དག་གི་གསེར་མདོག་གི་ཀླད་ཁེབས་དག་སེར་ལམ་ལམ་བྱེད། དེ་ནས་རིང་པོ་མི་འགོར་བར་སླར་ཡང་སེང་རས་དེ་མཐུག་ཏུ་གྱུར་འགྲོ་ཞིང་། ཁ་མདོག་ཀྱང་ནག་ཏུ་འགྲོ། དེ་ལྟར་སླར་ཡང་གྲ་སྒྲིག་ཅི་ཡང་མེད་པའི་ཆར་ཞོད་ཅིག་མགོ་ཐོག་ནས་ལྷུང་ཡོང་་་་་་་་ འདི་ལྟར་ཉིན་དང་མཚན་གྱི་དབྱེ་བ་མེད་པར་ཆར་ཞོད་གནའ་བོའི་གྲོང་ཁྱེར་འདིར་ཡང་ཡང་བབས་ཡོང་ནས། ངའི་ལུས་དང་སེམས་པ་གཉིས་ཡང་དང་བསྐྱར་དུ་བརླན་པར་བཟོས་སོང་།
ཀ་ཏ་མན་རྡུར་སྡོད་དུས། གཞི་ནས་མི་ཚེ་ཡི་གོམ་འགྲོས་དུས་ཚོད་གཉིས་ལྷག་ཕྱི་བསྣུར་བྱས་པའི་སོས་དལ་དེ་ཉམས་སུ་མྱངས་སོང་། པེ་ཅིན་གྱི་དུས་ཚོད་ལ་གོམས་པའི་ང་ནི་“སྔ་མོ”ནས་གཉིད་ལས་སད་ཅིང་། དེ་དུས་ཡུལ་འདིའི་མི་རྣམས་ནི་ད་དུང་ཡང་གཉིད་ཀྱི་ཞིང་ཁམས་སུ་ལུས་ཡོད་ངེས། ཡར་ལངས་ཏེ་གཡག་མགྲོན་ཁང་གི་སྐྱེད་ཚལ་དུ་འགྲོ་དུས་དེ་གར་ཁང་བྱེའུ་དག་གིས་སྤང་ཐང་དུ་ཉིན་དཀར་མགྲོན་པོས་སྟོར་བའི་ཟས་རིགས་ཀྱི་ཚལ་ཧྲུག་སྒུམ་ཞིང་། ཁྱིམ་གསོས་བྱ་གག་རེ་གཉིས་ཤིག་གིས་གོམ་པ་ཡ་ཡོར་བསྒྱུར་ནས་མཚེའུ་ཆུང་ཆུང་དེའི་ནང་དུ་རྐྱལ་རྒྱག་པར་བསྐྱོད་ལ། ད་དུང་བྱ་ནག་ཁྭ་ཏ་མང་པོས་ཨག་འགྱུར་དང་གཤོག་འགྱུར་རྒྱག་བཞིན་ཡར་འཕུར་མར་འཕུར་བྱེད། བྱ་རིགས་དེ་དག་གི་ཁྲོད་དུ་ད་དུང་ཕུག་རོན་མང་པོ་ཞིག་མགྲོན་ཁང་གི་མཐོ་སའི་ཁང་མིག་རེ་རེའི་སྒེའུ་ཁུང་ཁར་བབས་ནས་གཤོག་གསེང་ལ་མཆུ་འདྲད་རྒྱག མཁའ་དབུགས་ཁྲོད་གཞའ་བརླན་ཆེ་ལ། ཞོགས་པའི་གྲིབ་མདངས་སུ་སྨིག་པ་བན་བུན་ཞིག་འཐིབས་ནས་ཡོད་ཚད་ལ་ལྷོད་ཉམས་ཤིག་རྒྱས་འདུག ང་རང་དེ་ལྟར་སྐྱེད་ཚལ་གྱི་སྤང་ངོས་སུ་བཞག་ཡོད་པའི་རྐུབ་སྟེགས་རྒྱབ་སྙེས་ཅན་དེར་དྲང་མོར་བསྡད་ནས་རིང་ཙམ་ཕྱིན། དེ་ནས་རྒྱབ་སྙེས་ལ་སྙེས་ནས་རིང་ཙམ་ཕྱིན། དེ་ནས་ཐ་མག་ཅིག་སྔོ་ལིང་ངེར་འཐེན་ནས་རིང་ཙམ་ཕྱིན། དེ་ལྟར་ངས་ཀ་ཏ་མན་རྡུའི་ཞོགས་པའི་ཟང་ཟིང་གི་རྣམ་པ་དེ་དངོས་སུ་མགོ་རྩོམ་པར་རེ་ལྟོས་བྱས། ཡིན་ན་ཡང་བྱ་རིགས་ཀྱི་ཞོགས་པ་དེ་ལྟར་ཟིང་ཟིང་གིས་སླེབས་པ་ལས། ཡུལ་འདིའི་མིའི་རིགས་ཀྱི་ཞོགས་པ་རིང་ནས་རིང་དུ་སླེབས་རྒྱུ་མ་བྱུང་། ངས་མཁྲིག་མའི་སྟེང་གི་ཆུ་ཚོད་ལ་ལྟ་དུས། མདའ་ཁབ་ཀ་ཏ་མན་རྡུའི་དུས་ཚོད་བརྒྱད་པར་ཁེལ་འདུག ཡིན་ན་ཡང་། སྔར་བཞིན་མི་རེ་གཉིས་ཙམ་གྱི་གཟུགས་བརྙན་མངོན་ཡོང་པ་ལས་ངའི་རེ་ལྟོས་ཁྲོད་ཀྱི་ཞོགས་པའི་བྲེལ་ཟིང་གི་རྣམ་པ་དེ་མཐོང་རྒྱུ་མ་བྱུང་། མ་གཞིར། ཀ་ཏ་མན་རྡུའི་དུས་ཚོད་ནི་ཞོགས་པ་ནས་སྒྱིད་ལུག་ཡོད་པ་ཡིན་ནམ།
བདག་ཅག་གི་ཆོས་ལུགས་སུ། དལ་འབྱོར་གྱི་མི་ལུས་རིན་ཆེན་ཟེར། ངས་ཀ་ཏ་མན་རྡུ་ནས་བལ་ཡུལ་གྱི་མི་དག་གི་བྱ་སྤྱོད་ལས་ཅི་འདྲ་ཞིག་ལ་དལ་བ་ཟེར་བ་མངོན་སུམ་མིག་གིས་མཐོང་བྱུང་། ཁོང་ཅག་ནི་དལ་བྲེལ་ཅི་ཡང་མེད་པའི་མི་རིགས་ཤིག་ཡིན་པ་འདྲ་སྟེ། ཉིན་གཅིག་གི་ལས་འགོ་ཡང་སྔ་དྲོའི་ཆུ་ཚོད་བཅུ་ཙམ་ནས་གཞི་ནས་མགོ་བརྩམས་ཡོང་སྟེ། ཁེ་སྤོགས་ལ་མཐའ་གཅིག་ཏུ་བསྙེགས་པའི་ཚོང་ལས་གཉེར་ས་དེ་དག་ཡང་དེ་ལས་མ་འདས། སྔ་དྲོའི་དུས་ཚོད་བཅུའི་གཡས་གཡོན་དུ་ཁོང་རྣམ་པ་གཞི་ནས་གླལ་སྒྱིངས་བྱེད་བཞིན་ཁ་གཞུང་ལམ་དུ་གཏད་ཡོད་པའི་ཚོང་ཁང་གི་སྒོ་འབྱེད་ཅིང་། སྲང་ལམ་ཧྲིལ་བོའི་ཉིན་དཀར་གྱི་ཟང་ཟིང་གི་རྣམ་པ་ཡོངས་སུ་སླར་སོས་བྱེད་དུས་ཕལ་ཆེར་ཉིན་གུང་དུ་སླེབས་འདུག ང་ཚོའི་སེམས་སུ་ཉར་བའི་ནངས་སྔ་ལངས་དང་དགོང་འཕྱི་ཉལ་ཟེར་བའི་ལས་ལ་བརྩོན་ཚུལ་གྱི་ཚིག་འདི་ཀ་ཏ་མན་རྡུ་ནས་ཕལ་ཆེར་ཁས་ལེན་བྱེད་དཀའ་བའི་ཚད་དུ་འདུག་སྟེ། དེ་ནི་ཡུལ་འདིའི་མི་རྣམས་ཀྱིས་མཚན་གྱི་ཆུ་ཚོད་དགུའི་ཡས་མས་སུ་སླར་ཡང་སྒོ་མོ་ཡོད་ཚད་དམ་པོར་བརྒྱབ་ནས་གཉིད་ལ་རོལ་བས་སོ། ། དལ་བའི་འཇིག་རྟེན་འདིའི་འགྲོས་ལ་གོམས་རྒྱུ་ནི་མི་ཁོམ་པའི་གནས་ནས་ཡོང་མཁན་ཞིག་ལ་མཚོན་ན་ཅི་འདྲའི་སྡུག་བསྔལ་བ་ཞིག་རེད་ཨང་། གང་ལྟར་ཀྱང་། ང་རང་ཀ་ཏ་མན་རྡུ་ནས་རིམ་གྱིས་ཇེ་དལ་དུ་གྱུར་ཅིང་། ཇེ་དལ་དུ་གྱུར་བས། བར་སྣང་དུ་ཀླུབས་ཡོད་པའི་ཆར་སྤྲིན་གྱི་སེང་རས་ཀྱི་འདབ་མ་རླུང་གིས་བསྐྱོད་པར་དོ་སྣང་བྱ་རྒྱུ་བྱུང་པ་དང་། ཆར་ཆུས་གཙང་མར་བཀྲུས་ཡོད་པའི་མཆོད་རྟེན་ཆེན་པོ་བྱ་རུང་ཁ་ཤོར་ལ་བསམ་པ་རྣམ་དག་གིས་བསྐོར་བ་ལན་གསུམ་རྒྱག་རྒྱུ་བྱུང་། སངས་རྒྱས་འོད་སྲུང་གི་རིང་བསྲེལ་ནང་གཟུངས་སུ་བྱས་ཡོད་ཟེར་པའི་མཆོད་རྟེན་འདིའི་བང་རིམ་གྱི་ཞབས་སུ་བྲིས་ཡོད་པའི་དཀར་ནག་གི་དབྱེ་མཚམས་གསལ་བའི་སྤྱན་རས་དེ་ལ་ཡང་ཡུན་རིང་ལ་ཅེར་རྒྱུའི་དུས་ཚོད་བྱུང་། དེར་མ་ཟད། རང་ཅག་གི་སྟོན་པའི་རིང་བསྲེལ་ནང་གཟུངས་སུ་བྱས་ཡོད་ཟེར་པའི་འཕགས་པ་ཤིང་ཀུན་གྱི་མཆོད་རྟེན་ཆགས་ཡོད་སའི་རི་མཐོ་ས་དེར་འཛེག་ནས། གཤོང་དུ་ཆགས་པའི་ཀ་ཏ་མན་རྡུའི་གྲོང་ཁྱེར་གྱི་རྣམ་པ་ཡོངས་ལ་ཡང་སེམས་ཀྱིས་ཡང་ཡང་བལྟས་པ་ཡིན། གཞན་ནང་པའི་དགོན་རྙིང་གསེར་གྱི་དགོན་པ་ཟེར་པ་དང་། ད་དུང་ Patanདང་ Bhaktapurཟེར་པའི་གནའ་བོའི་མཁར་རྙིང་གི་བཟོ་བཀོད་རྙིང་པ་དེ་དག་གི་རྩིགས་ལྡེབས་དང་། བརྐོས་རིས་སོགས་ལ་ལག་པས་རེག་རེག་བྱས་ནས་ཡུལ་འདིའི་ལོ་རྒྱུས་ཀྱི་རུས་གསེང་གི་ཚ་དྲོད་དེར་ཚོར་སྣང་བྱེད་པར་ལྷོད་ལྷོད་ཀྱི་གོ་སྐབས་མང་ཙམ་ཐོབ།
ལ་ལས། ཀ་ཏ་མན་རྡུའི་དལ་བའི་འགྲོས་དེ་ལ་སྒྱིད་ལུག་ཏུ་འབོད་ཅིང་། ལྷ་ཡིས་མི་ཡུལ་གྱི་ཆེས་གཤིན་པའི་ས་དེ་མི་ཡུལ་གྱི་ཆེས་སྒྱིད་ལུག་པའི་མི་སྐོར་ཅིག་ལ་སྤྲད་པ་རེད་ཟེར། གང་ལྟར་ཀྱང་། ཀ་ཏ་མན་རྡུ་ནི་སྟེང་མ་ལྷ་ཡི་གཟིགས་སྐྱོང་ཐོབ་པའི་ཡུལ་ཅིག་ཡིན་པ་གོར་མ་ཆག མཐོ་ས་ནས་བལྟས་ན། གྲོང་ཁྱེར་འདིའི་ཕྱོགས་བཞི་མཚམས་བརྒྱད་རི་ཚོགས་ཀྱི་མུ་ཁྱུད་ཀྱིས་བསྐོར་འདུག་པ་དང་། རི་དེ་དག་གཡུ་ལོ་རྣམ་པར་རྒྱས་ཤིང་ཚང་ཚིང་དུ་འཁྲིགས་པའི་ནགས་ཚལ་ཀྱིས་གཡོགས་འདུག དེ་བས་ཀྱང་རིང་སའི་བྱང་གི་མཚམས་ན་རི་བོ་ཧི་མ་ལ་ཡའི་རི་རྒྱུད་ནི་དཀར་བོང་བོང་གིས་དབུ་རྩེ་རེ་རེ་གནམ་ལ་ཟུག་འདུག་པ་དང་། དེ་ནི་རང་བྱུང་གི་འཁྱག་སྒམ་ཞིག་དང་མཚུངས་པར་གྲོང་ཁྱེར་འདིའི་མཁའ་དབུགས་ཀྱི་དྲོད་གྲང་སྙོམས་བཞིན་འདུག མཐོ་ས་ནས་བལྟས་ན། གསེར་ཁེབས་ཅན་གྱི་ལྷ་ཁང་དག་སྒྲིག་ལམ་ཅི་ཡང་མེད་པར་གང་སར་བརྩིགས་ཡོད་པའི་ཁང་པ་དེ་དག་གི་གསེང་ནས་མིག་ལ་ཡང་ཡང་ཐོགས་ཡོང་པ་དང་། སྡོམ་རྒྱ་བཞིན་གང་སར་འཐེན་ཡོད་པའི་ལམ་ནི་ཕལ་ཆེར་ལྷ་ཆེན་གང་ཞིག་གི་ལག་མཐིལ་གྱི་རི་མོ་དང་མཚུངས།
ཆར་ཞོད་ཅིག་ཤག་སྒྲ་དང་བཅས་ས་རུ་འཐོར་བྱུང་། ལམ་ནང་དུ་འགྲོ་བའི་བལ་མོ་དེས་ཆར་གདུགས་ཕུབ་ཏེ་དེ་མ་ཐག་ཕུག་རིང་པའི་སྲང་ལམ་དོག་མོ་དེའི་ནང་དུ་འཛུལ་ནས་མི་སྣང་བར་གྱུར། ངས་སྡོམ་རྒྱ་བཞིན་འཛིང་ཡོད་པའི་ལམ་མདོ་དེ་ནས་སྡོམ་རྒྱ་བཞིན་འཐེན་ཡོད་པའི་གློག་སྐུད་དེ་དག་ལ་ལྟ་བཞིན་གནའ་བོའི་བྲམ་ཟེའི་ཆོས་ལུགས་ཀྱི་ལྷ་ཁང་ཞིག་གི་སྒོ་སྐྱིབས་འོག་ནས་ཆར་གཞའ་བྱས་ཏེ་ཆར་མཚམས་འཇོག་པར་སྒུག་བསྡད། ངའི་ཁ་གཏད་དུ་ KFC ཡི་མྱུར་ཟས་ཁང་གི་སྒོ་ཀླད་དུ་བཀལ་ཡོད་པའི་ཚོང་རྟགས་རྒད་པོ་དེའི་འདྲ་གཟུགས་དེ་ཆར་ཆུས་བཀྲུས་ནས་འོད་ཡུག་ཡུག་བྱེད་ཅིང་། ཐག་མི་རིང་བའི་བཞི་མདོའི་དཀྱིལ་ན་མི་རིགས་འདིའི་དཔའ་བོར་བཀུར་བའི་སྐྱེས་བུ་གང་ཞིག་གི་འབག་གཟུགས་དེ་ཆར་བའི་ཁྲོད་དུ་ཀྲོང་ངེར་འགྲེང་འདུག འདི་ནི་དེང་རབས་དང་སྲོལ་རྒྱུན་རྐྱ་འཐབ་པའི་གྲོང་ཁྱེར་ཞིག་སྟེ། འདི་ནི་དབུལ་ཕོངས་དང་འབྱོར་ཕྱུག་མཉམ་གནས་ཀྱི་གྲོང་ཁྱེར་ཞིག་རེད། འདི་རུ་གུ་དོག་ལ་གུག་མང་པའི་ལམ་འགྲམ་དུ་སོ་ཕག་དང་ཤིང་ཆ་ཡིས་བརྩིགས་པའི་ཁང་བ་དམའ་མོ་དེ་དག་འཚང་ཁའི་ཚུལ་དུ་གནས་ཤིང་། ཡང་ཁོབས་ཡངས་ས་རེ་ན་རྔམ་བརྗིད་ལྡན་པའི་གནའ་བོའི་བཟོ་བཀོད་ཀྱིས་བརྒྱན་པའི་ལྷ་ཁང་མཐོན་པོ་དག་རྫིག་ཉམས་ཀྱིས་འགྱིང་། འདི་ནི་ལྷ་ཡུལ་ཏེ། ནང་པ་དང་ཕྱི་བའི་ཆོས་ལུགས་དང་གྲུབ་མཐའ་སྣ་མང་གི་དགོན་པ་དང་ལྷ་ཁང་འཆམ་མཐུན་གྱིས་གནས། འདི་ནི་དམྱལ་བ་སྟེ། སློང་མོ་བ་དང་དབུལ་ཕོངས་ཀྱི་མི་ཚོགས་གང་སར་མཐོང་རྒྱུ་ཡོད་ཅིང་རུལ་མྱག་དང་འདམ་རྫབ། ས་རྡུལ་དང་གད་སྙིགས་ཀྱི་ཁྲོད་ན་སྐམ་རིད་ཀྱི་མི་མང་ཉམས་ཆུང་གིས་འཚོ། ཆར་ཞོད་འཇགས་དུས། ང་ནི་ལྷ་ཡུལ་དང་དམྱལ་ཡུལ། འབྱོར་ཕྱུག་དང་དབུལ་ཕོངས་ཀྱི་སོ་མཚམས་ནས་འགྲོ་བའི་མགྲོན་པོ་དེར་གྱུར་ཅིང་། ངས་ལམ་གྱི་བཞི་མདོ་བརྒལ་ནས་གཡག་མགྲོན་ཁང་དུ་ལོག
དེ་ལྟར་ལམ་གྱི་བཞི་མདོ་བརྒལ་ནས་འགྲོ་བའི་ངས་ལོ་ངོ་སྟོང་ཕྲག་གི་གོང་རོལ་ཏུ་རང་ཅག་གི་བོད་བཙན་པོའི་དམག་དཔུང་གིས་གནས་འདིར་བདག་གིར་བཟུང་ཚུལ་དྲན། དེ་བས་ཀྱང་བདག་ཅག་གི་བཙན་པོ་བལ་ཡུལ་དུ་བཞུགས་དུས་ཀྱི་རྣམ་པ་དེ་དྲན། ཀ་ཏ་མན་རྡུའི་གྲོང་ཁྱེར་གྱི་ཡུལ་དབུས་ཤིག་ཏུ་ས་ཆ་ཁོད་ཡངས་ཤིང་སྙོམས་པའི་སྤང་ཐང་ཞིག་མཐོང་བྱུང་ལ། དེ་ལ་ཕྱི་ར་བརྒྱབ་ཡོད་ཅིང་ནང་དུ་མི་མང་པོ་ཞིག་གིས་རྐང་རྩེད་སྤོ་ལོ་རྩེད་པའམ་ཡང་ན་བག་གཡེང་གིས་འགྲོ་བཞིན་འདུག རྒྱུས་ལོན་ལྟར་ན་དེ་ལ་བོད་ཐང་དུ་འབོད་ཅིང་། དེ་ནི་བོད་བཙན་པོའི་དམག་གིས་འདུ་ར་འཚོགས་ས་རེད་ཟེར། མཚམས་རེར། ང་རང་ག་ལེར་བོད་ཐང་དེ་ནས་འཆམ་འཆམ་ལ་བསྐྱོད། དེ་དུས་སྣང་བ་ཞིག་ལ་སྐྱ་དམག་གི་རྨིག་སྒྲ་དེ་ད་དུང་རྣ་ལམ་དུ་འཁོར་ཡོང་ཐུབ་པ་འདྲ་ལ། བཙན་པོའི་ང་རྒྱལ་གྱི་དགོད་སྒྲ་དེ་ཡང་ད་དུང་གནས་འདིར་ལྷང་ལྷང་མཆེད་བཞིན་པ་འདྲ། ཡིན་ན་ཡང་། ལོ་དེར་གངས་རི་བརྒལ་ནས་བོད་དུ་མནའ་མར་བསྐྱོད་པའི་བལ་བཟའི་མིག་ཆུ་དང་མཚུངས་པའི་ཆར་ཐིགས་དེ་དག་གིས་ང་རང་འཆར་ཡན་དེ་ལས་སད་པར་བྱས་ཤིང་། ང་རང་གྲང་ཤུར་སེ་བཏང་སོང་། མཚམས་རེར། ངས་ཀ་ཏ་མན་རྡུའི་བཞི་མདོ་ནས་བོད་པའི་གྲྭ་བཙུན་རེ་གཉིས་ཀྱི་སྣང་བརྙན་མག་མོག་ཆར་ནང་ནས་འགྲོ་བ་མཐོང་ཞིང་། བོད་པ་ཨེ་ཡིན་ནམ་སྙམ་པའི་མི་ཁ་ཤས་ཤིག་ལ་ཡང་སྲང་ལམ་གང་རུང་ནས་ཡང་ཡང་འཕྲད་ཡོང་།
ཉིན་བདུན་གྱི་དུས་ཚོད་ནི་ཤིན་ཏུ་ཡུན་ཐུང་པ་ཞིག་ཡིན་པས། ང་ལ་མཚོན་ན་བལ་ཡུལ་གྱི་རྒྱལ་ས་འདིའི་ཕྱི་ནང་གསང་གསུམ་ལ་རྒྱུས་ལོན་གསལ་བོ་ཞིག་ལོན་སོང་པའི་གདེང་ཅི་ཡང་རྙེད་མ་བྱུང་། ཡིན་ན་ཡང་། ཉིན་བདུན་གྱི་དུས་ཚོད་དུ་འཇིག་རྟེན་བྱེད་པོས་འཇིག་རྟེན་འདི་བསྐྲུན་པ་རེད་ཟེར་བ་བཞིན། ཁོང་གིས་ཉིན་བདུན་ལ་དེ་ལྟར་འཇིག་རྟེན་གསར་དུ་བསྐྲུན་ལོང་ཡོད་ན། ང་ལ་དེ་ལ་རྒྱུས་མངའ་རོབ་ཙམ་ལོན་པའི་དུས་ཚོད་ནི་ཅིས་ཀྱང་ཡོད་སྲིད། གང་ལྟར་ཀྱང་། ཀ་ཏ་མན་རྡུའི་ཆར་ཞོད་ལ་འཇགས་པ་མེད་པ་བཞིན། འདི་གར་སྡོད་དུས་ངའི་འཚོལ་རྟོག་གི་མིག་ཟུང་རིག་རིག་རྒྱུ་ཞིང་མནོ་བསམ་གྱི་རྒྱུན་ལ་འགག་པ་མེད་སོང་། མ་གཞི་ནས། གནའ་བོའི་གྲོང་ཁྱེར་འདི་ནི་ལྷོད་ལ་བབས་ནས་མནོ་བསམ་གཏོང་བར་འཚམས་པའི་ཡུལ་ཅིག་ཡིན་པ་འདྲ་ལ། འདི་གར་མཚམས་རེར་མི་ཚོགས་ཀྱི་གསེང་ནས་ཡ་ཐོད་དུ་མཚལ་དམར་བསྐུས་ཤིང་། ལག་ཏུ་མཁར་རྒྱུགས་ཐོགས་པ་དང་། ལུས་ལ་རིག་བྱེད་པའི་ཆས་སྤྲས་པའི་དཀའ་ཐུབ་པ་མཐོང་ཐུབ་ཅིང་། ད་དུང་ལྷ་ཁང་གི་མདུན་ནས་ལག་ཟུང་ཐལ་མོ་སྦྱར་ནས་རྩེ་གཅིག་གིས་གསོལ་བ་འདེབས་བཞིན་པའི་མི་ཡི་སྣང་བརྙན་རབ་རིབ་ཏུ་གཡོ། ང་སྡོད་སའི་མགྲོན་ཁང་གི་སྐྱེད་ཚལ་དུ། དུས་ངེས་མེད་དུ་སྤང་ངོས་སུ་རྡོ་རྗེ་དཀྱིལ་ཀྲུང་དུ་བསྡད་དེ་དབུགས་ཀྱི་འབྱིན་རྔུབ་སྙོམས་ནས་ཏིང་འཛིན་ལྟ་བུ་སྒོམ་མཁན་ཀྱང་མི་ཉུང་བ་མཐོང་ཐུབ། འདི་དག་ནི་ཀ་ཏ་མན་རྡུའི་ངོས་གཞན་ཞིག་སྟེ། ངོས་འདི་ནི་སོས་དལ་བ་དང་སྒྱིད་ལུག་པ་ཁོ་ན་མ་ཡིན་པར། འཚོ་གནས་ཀྱི་ལྷོད་ཉམས་ཤིག་ཡིན་སྲིད་ཅིང་། ལྷོད་ཉམས་དེ་ཡིས་གདོད་མའི་གནས་ལུགས་བབ་ཆགས་ཤིག་སྒྲ་མེད་དུ་རྗེན་པར་སྟོན་བཞིན་པ་འདྲ། དེ་བས་ཀྱང་། ངོས་འདི་ཁ་ཕྱི་ལ་འཁོར་ནས་འཇིག་རྟེན་གྱི་ཟང་ཟིང་བསམ་པ་ཞིག་མ་ཡིན་པར་ཁ་ནང་ལ་འཁོར་ནས་ནང་སེམས་ཀྱི་ལོངས་སྤྱོད་ཅིག་ལ་སྙེག་བཞིན་པ་ཞིག་ཡིན་པ་འདྲ། འདི་དག་མཐོང་དུས། ངས་མི་ཚེ་ཡི་དལ་བ་དང་བྲེལ་བ། འཚོ་བ་ཡི་རྒྱས་སྤྲོས་དང་སྟབས་བདེ། ཕྱི་དངོས་པོའི་འབྱོར་ཕྱུག་དང་ནང་སེམས་ཀྱི་ཕུན་ཚོགས་སོགས་ལ་སེམས་ནས་གོ་བསྡུར་ཡང་ཡང་བྱ་དགོས་བྱུང་། དེ་ལྟར་གོ་བསྡུར་བྱེད་དུས། སྤྱིར་ཧི་མ་ལ་ཡའི་རྒྱུད་དུ་ཆགས་པའི་མི་རིགས་ཀུན་གྱི་ཐུན་མོང་གི་མཚུངས་ཆོས་ཤིག་ཀྱང་སེམས་མགོར་བབས་བྱུང་སྟེ། ས་སྒང་རིལ་མོ་འདིའི་མཐོ་སར་ཆགས་པའི་མི་རྣམས་ནི། འདི་ལྟར་དུས་དང་རྣམ་པ་ཀུན་ཏུ་མགོ་བོ་དགྱེ་ནས་བར་སྣང་ལ་ལྟ་བར་མོས་པའི་མི་ཚོ་གཅིག་ཡིན་པ་འདྲ་ཞིང་། ཁོང་ཅག་གིས་བར་སྣང་ནས་ལྷ་དང་ལྷ་མོ་མཐོང་ཞིང་། ལྷ་དང་ལྷ་མོའི་ཚོགས་ཀྱིས་དེ་ལྟར་སྐྱིད་པའི་གར་འཁྲབ་ནས་དགའ་བའི་གླུ་ལེན་པ་མཐོང་དུས། རི་རྒྱུད་གཡས་གཡོན་གྱི་སྒང་གཤོང་དུ་གཞིས་ཆགས་པའི་མི་རྣམས་ཀྱང་དེ་དང་འགྲོགས་ཏེ་གླུ་ལེན་གར་འཁྲབ་བྱེད་ཅིང་། མི་ཡུལ་གྱི་སྐྱིད་སྡུག་ཡང་དང་ཡང་དུ་བརྗེད་སོང་པ་འདྲ་་་་་་་་
ཀ་ཏ་མན་རྡུ་ནས་ཆར་ཞོད་ཤག་ཤག་འབབ་དུས། འགྲོ་རོགས་ཤིག་གིས་ཆར་འདི་ལྟར་ཡང་ཡང་བབས་ཀྱང་། མི་འདི་དག་གི་ངོ་གདོང་དེ་གཙང་མར་འཁྲུད་མི་ཐུབ་དོན་ཅི་རེད་དམ་ཞེས་ཀུ་རེ་རྩེད། ཡང་འགྲོ་རོགས་ཤིག་གིས་བལ་པོ་རྣམས་ཀྱི་ཤ་མདོག་སྨུག་པོར་ཀྱལ་ཁ་འདི་ལྟར་རྩེད་བྱུང་སྟེ། ཁོང་ཅག་གིས་ནི་གདོང་པ་བཀྲུས་ཡོད་ཀྱང་མ་བཀྲུས་པ་ལྟར་སྣང་ལ། ཡོ་རོབ་ཀྱི་མི་རིགས་དཀར་པོ་དེ་དག་གིས་ནི་གདོང་པ་བཀྲུས་མེད་ཀྱང་བཀྲུས་ཡོད་པ་ལྟར་སྣང་ཟེར། ཀ་ཏ་མན་རྡུའི་སྲང་ལམ་གྱི་གད་སྙིགས་དེ་དག་དང་མཚུངས་པར་ཡུལ་བསྐོར་པ་དེ་དག་གིས་དོ་སྣང་བྱེད་ཡུལ་ནི་གནས་འདིའི་གཙང་སྦྲ་ཡིན་པ་འདྲ། ཡིན་ན་ཡང་། ཧི་མ་ལ་ཡའི་རི་རྒྱུད་ཀྱི་མི་རྣམས་ནི་བར་སྣང་ན་ལྷ་ཚོགས་ཡོད་པ་མཐོང་པའི་མི་དག་ཡིན་པ་དང་། དེ་དག་གིས་ནང་སེམས་ལ་བྱི་དོར་ཇི་ལྟར་བྱེད་བཞིན་པའི་ཐད་ལ་སུས་ཀྱང་སེམས་པ་འཁོར་བཞིན་མེད་པ་འདྲ། གང་ལྟར་ཀ་ཏ་མན་རྡུའི་ཆར་ཞོད་ཀློང་ནས་ངས་མཆོད་རྟེན་བྱ་རུང་ཁ་ཤོར་གྱི་བང་རིམ་གྱི་གཤམ་ན་གསལ་བའི་སྤྱན་རས་དེ་མཐོང་ཞིང་། དེ་ནས་བདག་ཅག་གི་སེམས་ལ་གཙང་སྦྲ་བྱེད་མཁན་ཉམས་མེད་སྟོན་པ་གང་དེ་ཡིད་ལ་ཡང་ཡང་སྒོམ་དགོས་བྱུང་།
ཉིན་བདུན་གྱི་རྗེས་ནས། ང་རང་ཀ་ཏ་མན་རྡུ་ནས་པེ་ཅིན་དུ་འཕུར་བའི་གནམ་གྲུར་བསྡད། འདུག་སྟེགས་སུ་བསྡད་མ་ཐག འགྲོ་རོགས་ཀྱིས་གསལ་འདེབས་ཀྱི་ཚུལ་དུ་ཆུ་ཚོད་འཁོར་ལོའི་མདའ་ཁབ་བསྐྱར་བསྒྲིགས་བྱེད་རྒྱུ་མ་བརྗེད་ཟེར་པ་དང་། ཀུ་རེའི་ཚུལ་དུ་ད་ནས་བཟུང་ང་ཚོ་སླར་ཡང་ཇེ་མགྱོགས་སུ་གྱུར་སོང་ཟེར།
༢༠༡༧ལོའི་སྤྱི་ཟླ་༦པའི་ཚེས་༢༠ཉིན་པེ་ཅིན་ནས།
རྩོམ་པ་པོ། ལྷ་བྱམས་རྒྱལ།


c: text/html

text:
བོད་མི་བཙན་བྱོལ་བ་རྣམས་ནི་ལ་རྒྱབ་ཆུ་བརྒལ་གྱི་ངལ་བ་ཆེན་པོ་བརྒྱུད་ཅིང་། གྲང་ངར་ཁྲོད་ཀྱི་རྨ་ཁའི་ཉེན་ཁ་དང་། ནད་ཡམ་གྱི་ཉེན་ཁར་མ་འཛེམས་པར་ཧི་མ་ལ་ཡའི་རི་བརྒྱུད་ནས་རང་དབང་གི་ཡུལ་གྲུར་བྲོས་བྱོལ་ལ་ཡོང་། བོད་ཀྱི་ཐེབས་རྩས་འདས་པའི་ལོ་ ༣༠ རིང་བོད་མིའི་སྒྲིག་འཛུགས་དང་མཉམ་སྦྲེལ་གྱིས་ཨ་རིའི་གྲོས་ཚོགས་ནས་གཏན་འབེབས་གནང་པའི་འགྲོ་བ་མི་རིགས་ཀྱི་བདེ་རྩའི་རོགས་རམ་ལས་འཆར་འཛིན་སྐྱོང་གིས་ད་ཕན་བོད་ནས་གསར་དུ་བྲོས་བྱོལ་ལ་ཡོང་མཁན་ཆིག་འབུམ་བརྒལ་བ་གཞིས་ཆགས་ཐུབ་ཐབས་ལ་ཕན་ཐོགས་བྱེད་ཐུབ་ཡོད། དཔེར་ན། ཛ་དྲག་སྨན་བཅོས་དང། ཟས་གོས་གནས་མལ། འགྲིམ་འགྲུལ། བསམ་བློའི་རོགས་སྐྱོར་སོགས་ཀྱི་ཆེད་དགོས་དངུལ་རོགས་རམ་བྱེད་རྒྱུ་སྤྱི་དང་། ལྷག་པར་མནར་གཅོད་སྡུག་སྦྱོང་འོག་ནས་སོན་གནས་ཐུབ་པ་རྣམས་ལ་ལུས་སེམས་ཀྱི་སྟོབས་ཤུགས་འཕེལ་ཐབས་ཀྱི་རོགས་རམ། ན་གཞོན་རྣམས་སློབ་གྲྭ་དང་། གྲ་བཙུན་རྣམས་དགོན་པ་ཁག་ལ་ཆོས་ཞུགས་ཆེད་སློབ་ཡོན་རོགས་སྐྱོར་ཞུས་དང་ཞུ་བཞིན་པ་ཡིན།
དབུས་བོད་མིའི་སྒྲིག་འཛུགས་ཀྱི་ཤེས་རིག་ལས་ཁུངས་ནས་རྒྱ་གར་དང་བལ་ཡུལ་ནང་སློབ་གྲྭ་༧༣ འཛིན་སྐྱོང་གིས་སློབ་ཕྲུག་༢༤༠༠༠ སྐོར་ལ་ཤེས་ཡོན་གྱི་གོ་སྐབས་དང་མཐུན་རྐྱེན་གནང་བཞིན་པར་བོད་ཀྱི་ཐེབས་རྩ་ནས་རྒྱབ་སྐྱོར་མུ་མཐུད་ཞུ་བཞིན་པ་ཡིན། ང་ཚོའི་ཤེས་ཡོན་དང་འབྲེལ་བའི་རོགས་རམ་ (Tibetan Scholarship Program) བོད་མིའི་སློབ་ཡོན་ལས་འཆར་དང་། སྲིད་སྐྱོང་ཆེད་ལས་སློབ་ཡོན། (Sikyong Professional Scholarship Program) བོད་ཀྱི་སློབ་གསོའི་ལས་འཆར། (Tibet Education Program) གཞིས་བཞུགས་བོད་མིའི་ཆེད་དུ་བཙུགས་པའི་ཁ་བ་ཅན་རོགས་སྐྱོར་ལས་གཞི་(Khawachen Assistance Project) བཅས་སྡེ་ཁག་ལྔ་ལ་ཤུགས་སྣོན་
བརྒྱབ་སྟེ། ནུས་སྟོབས་གོང་སྤེལ་ལ་སྨན་པའི་སྦྱོང་བརྡར་དང་། སློབ་གྲྭ་ཁག་གི་གནས་སྟངས་ལེགས་བཅོས། ཤེས་ཡོན་གྱི་གོ་སྐབས་གོང་སྤེལ་ཆེད་སྦྱོང་ཚན་སྤུས་ཀ་དག་ཏུ་བཏང་ནས་མིའི་ནུས་སྟོབས་ཀྱི་མ་རྩ་སྲ་བརྟན་དུ་གཏོང་བཞིན་པ་དཔེར་ན། བོད་ནས་སློབ་ཕྲུག་༩༦ དང་། བཙན་བྱོལ་སྤྱི་ཚོགས་ནས་སློབ་ཕྲུག་༤༤༨ བཅས་སྔ་རྗེས་བསྡོམས་སློབ་ཕྲུག་ ༥༤༤ ཨ་རིའི་ནང་གཙོ་གལ་ཆེ་བའི་མཐོ་སློབ་ཁག་ལ་བཏང་ནས་ཆེས་མཐོའི་ལག་ཁྱེར་ལེན་ཐུབ་པ་མ་ཟད། རྒྱ་གར་དང་བལ་ཡུལ་ནང་མཐོ་སློབ་ཏུ་འགྲོ་བཞིན་པའི་སློབ་ཕྲུག་ ༣༧༡ ལ་སློན་ཡོན་གྱི་མཐུན་རྐྱེན་སྦྱར་བའི་ཐོག རྒྱ་གར་ནང་རིགས་གཅིག་རྐང་འཛིན་ཆེད་ལས་སློབ་སྦྱོང་གི་ཆེད་དུ་སློ་ཕྲུག་ ༦༦ ལ་སློབ་ཡོན་སྤྲད་ཐུབ་པ་བྱུང་ཡོད།
བཙན་བྱོལ་བོད་མི་རྣམས་མཉམ་གནས་ཀྱི་ཐོག་ནས་མི་རིགས་ཀྱི་ངོ་བོ་དང་། ཆོས་དང་རིག་གཞུང་འཚོ་གནས་རྒྱུན་སྐྱོང་ཐུབ་པའི་ཆེད་འཆར་གཞི་ལྡན་པའི་ལས་རིམ་སྤྱི་དང་། ལྷག་པར་རྨང་གཞིའི་འཛུགས་སྐྲུན་ཇི་སྙེད་ལ་རོགས་སྐྱོར་ཞུ་བཞིན་པའི་ཐོག སྤྱི་ཚོགས་དཔལ་འབྱོར་འཕེལ་རྒྱས་དང་། ཚོང་ལས་གོ་སྐབས་གསར་སྐྲུན། གཞིས་ཆགས་ཀྱི་ཁྱད་ཆོས་མི་ཉམས་སླར་གསོ། ནུས་སྟོབས་གོང་སྤེལ་སོགས་ལ་རོགས་སྐྱོར་དང་། ལྷག་པར་ཟབ་སྦྱོང་དང་ལས་རིགས་སྦྱོང་བརྡར་དྲ་མིན་ལ་རྒྱབ་སྐྱོར་གྱིས་བོད་མིའི་ནུས་སྟོབས་གོང་འཕེལ་ལ་ཕན་རོགས་བྱེད་ཐུབ་པ་མ་ཟད། མི་མང་སྡོད་ཁང་དང་། རྒས་གསོ་ཁང་། ཚོགས་ཁང་། ལས་བྱེད་པའི་བཞུགས་ཤག ས་གནས་གྲོས་ཚོགས་ཀྱི་ལས་ཁུངས། འཛིན་ཁང་དང་དཔེ་མཛོད་ཁང་། ཟ་བཅའི་ཚོང་ཁང་སོགས་གསར་རྒྱག་རོགས་རམ་ཞུས་ཡོད། དམངས་ཁྲོད་ཚོགས་སྡེ་ (Tibetan Civil Society Organization)རྣམས་ནི་སྤྱི་ཚོགས་ཡར་རྒྱས་ཀྱི་ཁ་ཕྱོགས་ལ་འགྱུར་བའི་ཤུགས་སྣོན་སྤྲོད་མཁན་ལ་ངོས་འཛིན་གྱིས་ཚོགས་སྡེ་འདི་དག་སྲ་བརྟན་ཡོང་ཐབས་དང་ལས་དོན་གལ་ཆེའི་རིགས་ལ་རོགས་སྐྱོར་ཞུ་གི་ཡོད།
གཞིས་ཆགས་ནང་ཡོད་པའི་བོད་མི་རྣམས་ལ་སྨན་བཅོས་དང་། འཁྲུས་ཁང་གསང་སྤྱོད་འདང་ངེས་མེད་པར་རིམ་ནད་ཀྱི་ཉེན་ཚབས་ཆེ་བའི་དཀའ་སེལ་ཆེད། ཨ་རིའི་ཕྱི་སྲིད་ལས་ཁུངས་དང་བོད་མིའི་སྒྲིག་འཛུགས་སོགས་འབྲེལ་ཡོད་ཚན་པ་ཁག་དང་ཟུང་སྦྲེལ་གྱིས་གློ་ནད་སྔོན་འགོག་དང་། མ་བུའི་འཕྲོད་བསྟེན། སོ་དང་མིག་ནད་སྨན་བཅོས། མང་ཚོགས་ལ་འཕྲོད་བསྟེན་སློབ་གསོ། བོད་མིའི་སྨན་བཅོས་བལྟ་སྐྱོང་ལས་གཞི་སོགས་ལ་རྒྱུན་དུ་རོགས་སྐྱོར་ཐོག གཞིས་སྒར་ཁག་ལ་འཐུང་ཆུ་གཙང་མའི་ཆུ་མཛོད་དང། འཁྲུས་ཁང་གསང་སྤྱོད། སྨན་ཁང་དང་སྨན་པའི་བཞུགས་ཤག་གསར་རྒྱག་གིས་མཚོན་རྒྱ་གར་དང་བལ་ཡུལ་གྱི་གཞིས་ཆགས་ནང་རྒས་གཅོང་གཙོ་གྱུར་ཆ་རྐྱེན་ཞན་པའི་བུད་མེད་དང་བུ་ཕྲུག མཆིན་པའི་གཉན་ཚད་ཀྱི་ནད་པ། གློ་ནད་དང་གཉན་ནད་རེག་དུག་ཅན་སོགས་ནད་གཅོང་ཉམས་ཐག་མང་པོར་བལྟ་སྐྱོང་བྱས་ཏེ། འཕྲོད་བསྟེན་ལྷན་ཁང་མ་ལག་དང་བཅས་པའི་ནུས་ཤུགས་གོང་སྤེལ་ལ་སྨན་པའི་རོགས་སྐྱོར་ཞུ་བཞིན་པ་ཡིན།
རྒྱལ་རབས་ལོ་རྒྱུས་ཀྱི་གཅེས་ནོར་ཐུན་མོང་མ་ཡིན་པའི་བོད་ཀྱི་ཆོས་དང་རིག་གཞུང་ཕུན་སུམ་ཚོགས་པ་མི་ཉམས་རྒྱུན་འཛིན་བྱེད་རྒྱུ་གལ་ཆེར་ངོས་འཛིན་གྱིས། རྒྱལ་ཁབ་མང་པོར་གྲམ་ནས་གནས་པའི་བོད་མིའི་སྤྱི་ཚོགས་ནང་ཆོས་རིག་སྲུང་སྐྱོབས་ཀྱི་ལས་དོན་ལ་འབད་བརྩོན་བྱེད་བཞིན་པའི་ཚོགས་སྡེ་ཁག་གི་ནུས་ཤུགས་གོང་སྤེལ་དང་ལས་གཞི་སྣ་ཚོགས་ལ་རོགས་སྐྱོར་ཞུ་གི་ཡོད། བོད་མིའི་ཐུན་མོང་མ་ཡིན་པའི་གླུ་གར་དང། ལྷ་མོའི་འཁྲབ་གཞུང་། དཔེ་དེབ་པར་སྐྲུན། དགོན་པ་ཁག་ཏུ་ཞུགས་པའི་བཙུན་མ་དང་དགེ་འདུན་པའི་སློབ་ཡོན། དཔེ་མཛོད་དང་འཛིན་ཁང་གསར་རྒྱག་
སོགས་ཀྱི་ཆེད་མཐུན་འགྱུར་རོགས་རམ་ཞུ་བཞིན་པ་མ་ཟད། བྱང་ཨ་རིའི་ནང་རྟེན་གཞི་བྱས་པའི་བོད་མི་ན་གཞོན་རྣམས་ཀྱི་ཆེད་དུ་མདོ་སྔགས་ཀུན་ཕན་གླིང་ཆོས་ཚོགས་དང་དྷ་རམ་ས་ལའི་སཱ་ར་མཐོ་སློབ་བཅས་པར་ནང་ཆོས་དང་བོད་ཀྱི་སྐད་ཡིག་ཟབ་སྦྱོང་། ཨ་རི་དང་ཁེ་ན་ཌ་གཉིས་ཀྱི་བོད་རིགས་སྤྱི་མཐུན་ཚོགས་པའི་གཟའ་མཇུག་སློབ་གྲྭ་ཁག་ལ་དབྱར་ཁའི་གུང་གསེང་སྟབས་བསྟུན་དམིགས་བསལ་འདུ་ཚོགས་ཀྱི་མཐུན་རྐྱེན་ཡང་སྦྱོར་བཞིན་པ་ཡིན།
རྒྱ་གར་དང་བལ་ཡུལ་ནང་སློབ་སྦྱོང་བྱེད་བཞིན་པའི་སློབ་ཕྲུག་སྤྱི་དང་། ལྷག་པར་དབང་པོ་སྐྱོན་ཅན་གཙོ་གྱུར་གྲ་བཙུན་གྱི་སློབ་ཡོན་དང། རྒས་གཅོང་ཉམས་ཐག་གི་འཚོ་སྐྱོང་ཆེད་བོད་ཀྱི་ཐེབས་རྩ་ནས་སྦྱིན་བདག་ཐབས་འཚོལ་ཞུ་མུས་ཡིན། འདས་པའི་ལོ་མང་རིང་བོད་ནས་སྐྱབས་བཅོལ་གསར་པ་ཇི་སྙེད་སྣེ་ལེན་ཁང་དང་། གསོག་སྒར་སློབ་གྲྭ དགོན་ཁག་སོགས་བོད་མིའི་སྡོད་སྒར་ཁག་ལ་སྡེབ་འབྱོར་བྱུང་རྐྱེན་འཚོ་གོས་གནས་མལ་གཙོ་གྱུར་འཕྲོད་བསྟེན་གྱི་ཆ་རྐྱེན་མ་འདང་པའི་དཀའ་ངལ་ལ་འབྲེལ་ཡོད་ཚང་མས་གདོང་ལེན་བྱེད་དགོས་བྱུང་ཡོད།
ང་ཚོའི་སློབ་ཡོན་དང་འཚོ་སྐྱོང་སྦྱིན་བདག་ཐབས་འཚོལ་གྱི་ལས་གཞིའི་འོག་ཕྱི་ལོ་༡༩༩༩ ནས་༢༠༡༧ བར་སློབ་གྲྭ་དང་དགོན་པ། རྒས་གསོ་ཁང་སོགས་ཁྱོན་ཚོགས་སྡེ་༨༠ ཙམ་ལ་རོགས་དངུལ་བསྡོམས་ཨ་སྒོར་ས་ཡ་བཞི་ཙམ་མིག་སྨན་མིག་ཐོག་ཏུ་ཕན་པ་བྱུང་ཡོད།
བོད་ཁྱོན་ཡོངས་ནང་རོགས་སྐྱོར་ཆེད་༡༩༩༤ ལོར་ཁ་བ་ཅན་རོགས་རམ་ལས་གཞི་ཞེས་པའི་སྡེ་ཚན་གསར་འཛུགས་ཞུས་ཏེ་དཔལ་འབྱོ་དར་འཕེལ་དང་། ཤེས་ཡོན། འཕྲོད་བསྟེན་བཅས་པའི་ལས་གཞིའི་ཐོག་རོགས་སྐྱོར་འགོ་འཛུགས་ཐུབ་པ་བྱུང་ཡོད། ལྷ་ས་གཙོ་གྱུར་བོད་ནང་རྟེན་གཞི་བྱས་པའི་རོགས་ཚོགས་ཁག་དང་ཟུང་སྦྲེལ་གྱིས་སྐྱ་གྲིབ་ལོངས་བའི་སྨན་བཅོས་དང་། མིག་གི་སྨན་ཁང་གསར་རྒྱག ད་ཕྲུག་དང་ཕྱེད་ད་ཕྲུག་སོགས་བུ་ཕྲུག་ཉམས་ཐག་གི་ཆེད་དུ་བུ་ཁྱིམ་གསར་འཛུགས། འབྲི་གཡག་གི་སྟོབས་ཤུགས་ཉམས་གསོ། འབྲོག་པའི་ཁེ་ཕན་ཆེད་གཡག་གི་ཁུ་ལུ་ཉོ་ཚོང་གི་ལས་གཞི་སོགས་ལ་རོགས་སྐྱོར་ཞུས་ཡོད། དེ་བཞིན་ཨ་རི་གཞུང་གི་རོགས་རམ་འོག་སློབ་ཕྲུག་༩༦ ཨ་རིའི་མཐོ་སློབ་ཁག་ལ་བཏང་ཐུབ་པ་མ་ཟད། དར་རྩེ་མདོ་དང་། པེ་ཅིང་། ཁྲིན་ཏུ། ཟི་ལིང་བཅས་པར་བོད་མི་ན་གཞོན་མང་པོར་དབྱིན་ཇིའི་སྐད་ཡིག་དང་། ཀམ་པུ་ཊར་སྦྱོང་བརྡར་སྤྲད་ཐུབ་པ་བྱུང་ཡོད།
རྒྱ་བལ་འབྲུག་གསུམ་དང་། བོད་ནང་རང་བྱུང་གནོད་འཚེའི་དབང་གིས་ས་གནས་བོད་མིར་གོད་ཆག་སྔ་རྗེས་བྱུང་བར་ངལ་སེལ་རོགས་སྐྱོར་ཞུས་པ་ ༡༩༩༥ ལོར་བོད་དུ་ཡུལ་ཤུལ་དང་། མངའ་རིས། སྤོ་རོང་སོགས་ལ་གངས་སྐྱོན་བྱུང་ནས་ར་ལུག་དང་འབྲི་གཡག་སྟོང་ཕྲག་འཆི་སྐྱོན་བྱུང་དབང་གིས་འབྲོག་པའི་འཚོ་གོས་ལ་ཕོགས་པའི་དཀའ་ངལ་སེལ་ཐབས་སུ་ཛ་དྲག་རོགས་སྐྱོར་དང་། ༢༠༡༡ ལོར་ཡུལ་ཤུལ་(སྐྱེ་རྒུ་མདོ་)ཁུལ་དུ་སླར་ཡང་ས་འགུལ་བརྒྱབ་སྟེ་བསམ་ཡུལ་ལས་འདས་པའི་གོད་ཆགས་བྱུང་བར་ཛ་དྲག་ངལ་སེལ། དེ་བཞིན་ཀུ་ལུ་མ་ན་ལི་བོད་ཁྲོམས་དང། མ་ཐུ་ར་སུ་ཊར་ཁྲོམས་ཚོགས། ལྡི་ལི་ལལ་ཀི་ལ་སུ་ཊར་ཁྲོམས་ཚོགས་བཅས་པར་མེ་སྐྱོན་བྱུང་བར་ཛ་དྲག་རོགས་རམ་གང་ཐུབ་ཐོག ལ་དགས་བསོད་ནམ་གླིང་གཞིས་ཆགས་ཀྱི་ཨག་ལིང་ཀེམ་དུ་སྤྲིན་པ་བརྡོལ་ནས་ཆུ་ལོགས་ཀྱི་དཀའ་ངལ་བྱུང་བ་སེལ་ཐབས། གཙང་པོ་ལ་ཆུ་རགས་གསར་རྒྱག་རོགས་རམ། ༢༠༡༥ ལོར་བལ་ཡུལ་ནང་ས་འགུལ་གྱིས་བོད་མིའི་གཞིས་ཆགས་གསུམ་གྱི་ཁང་པ་དང་། རྒས་གསོ་ཁང་། དེ་བཞིན་གྲ་བཙུན་ཞུགས་ཤག་མང་པོ་གཏོར་བཤིགས་སོང་བ་ཉམས་གསོ་དང་གསར་བཟོ་བཅས་ཀྱི་ཆེད་དུ་རོགས་རམ་འབོར་ཆེན་མཁོ་སྤྲོད་ཐུབ་པ་བཅས་སོ།། །།
Click here for form (in pdf format) to mail with your check or money order.

robotstxt: allowed

filter: keep


text:
འཛམ་གླིང་གི་རིག་གནས་གང་དང་ཅི་ཞིག་ཡིན་རུང་། རིག་གནས་གང་དེའི་ཐ་སྙད་ལས་རིག་གནས་དེའི་ལོ་རྒྱུས་དང་། བསམ་བློ། རིན་ཐང་བཅས་མངོན་སྟབས་ཐ་སྙད་ལ་དངོས་ཡོད་ཀྱི་རིན་ཐང་དང་ཞིབ་འཇུག་གི་རིན་ཐང་ཧ་ཅང་ཆེན་པོ་ལྡན་ཡོད། དེར་བརྟེན། སྐད་རིགས་མང་དག་ཅིག་ལ་ཆེད་མངགས་ཐ་སྙད་ལ་ཞིབ་འཇུག་བྱེད་པའི་རིག་ཚན་ཡང་ལོགས་སུ་ཕྱེ་ཡོད། འདི་ལས་ང་ཚོས་ཐ་སྙད་ཀྱི་གལ་ཆེའི་རང་བཞིན་ཡང་ཟུར་བལྟས་ལེབ་མཐོང་ཐུབ། འདིར་ཁོ་བོས་ཐ་སྙད་ཀྱི་གོ་དོན་དང་། འདོགས་ཚུལ། དེ་བཞིན་དགོས་པ་སོགས་ལ་རང་ཉིད་ཀྱི་བསམ་ཚུལ་འགའ་གླེང་བར་བྱའོ།
གཅིག ཐ་སྙད་ཅེས་པའི་གོ་དོན་དང་དེའི་གལ་ཆེའི་རང་བཞིན།
སྒྲའི་བསྟན་བཅོས་ལ་དོན་གྱི་ངོ་བོ་སྟོན་པའི་མིང་། ཞེས་གསུངས་པ་ལྟར་མིང་ནི་ཡི་གེ་དུ་མ་འདུས་ནས་དོན་གྱི་ངོ་བོ་ཙམ་སྟོན་པའི་སྒྲ་དེ་ལ་བརྗོད། དཔེར་ན། ས། ཆུ། མེ། རླུང་། ཁང་པ། ཀ་བ་ལྟ་བུའོ། ཐ་སྙད་དམ་མིང་ལ་ངེས་པར་དུ་ཁྱད་ཆོས་གསུམ་ལྡན་དགོས། དེ་ཡང་། 《མིང་ཚིག་ཡི་གེའི་སྦྱོར་བ་བློ་གསལ་འཇུག་ངོགས》ལས“ཐོག་མར་ས་ཆུ་མེ་རླུང་ལ་སོགས་པ་ཟེར་སྙམ་པའི་འདུ་ཤེས་བྱུང་བ་དེར་མིང་དུ་བཏགས་པའི་ཤེས་པ་ཞེས་བྱ་བ་དང་། དེ་ནས་ས་ཆུ་མེ་རླུང་བཞི་ཟེར་བའི་སྒྲ་ངེས་ཅན་ཞིག་གྲུབ་ཡོད་པ་དེར་མིང་གི་བརྗོད་པ་ཞེས་པ་དང་། དེ་ནས་ས་ཆུ་མེ་རླུང་ནི་སྐྱེ་དངོས་མཐའ་དག་འབྱུང་སའི་གཞིའམ་རྒྱུ་རྐྱེན་གཙོ་བོར་གྱུར་ཡོད་པའམ། ཡང་ན་འཇུག་པར་རྩོམ་པ་སྟེ་ཤེས་བརྗོད་འཇུག་གསུམ་མོ”ཞེས་གསུངས་པ་བཞིན་འཇིག་རྟེན་གྱི་ཆོས་ཐམས་ཅད་ལ་མིང་དང་ཐ་སྙད་རེ་ཡོད། ཐ་སྙད་དེ་དག་ལ་ངེས་པར་དུ་སྦྱོར་ཆོས་དེ་གསུམ་ཚང་དགོས། ཐ་སྙད་ལེགས་ཤིང་གནད་འཁེལ་པོ་ཞིག་སྦྱོར་དགོས་ན་ཐོག་མར་བོད་རང་གི་བརྡ་སྤྲོད་རིག་པའམ་སུམ་རྟགས་དག་གསུམ་དང་བཅུ་ཕྲག་རིག་གནས་ཀྱི་ཐ་སྙད། རང་དང་གཞན་རིགས་ཀྱི་སྲོལ་རྒྱུན་རིག་གནས་དང་འཚོ་བའི་ཁྱད་པར་ལ་ཡང་རྒྱུས་མངའ་ཡག་པོ་ལོན་དགོས། དེ་ལྟར་བྱུང་ན་ཐ་སྙད་དེ་དག་མི་རབས་རྗེས་མར་བརྒྱུད་སྤེལ་དང་མི་རབས་རྗེས་མས་དང་ལེན་ཡང་བྱེད་ཐུབ།
སྐད་དང་ཡི་གེ་ནི་མི་རིགས་ཀྱི་སྲོག་རྩ་ཡིན། ཡི་གེ་ནི་མི་རིགས་དེའི་སྐད་ཀྱི་ཚབ་ཡིན། གང་ལགས་ཤེ་ན། སྐད་ལས་ཡི་གེ་བྱུང་། ཡི་གེ་ལས་མིང་དང་ཐ་སྙད་བྱུང་། མིང་དང་ཐ་སྙད་ཀྱིས་མི་རིགས་ཀྱི་འཚོ་བ་དང་བསམ་བློའི་འདུ་ཤེས་དང་མི་རིགས་དེའི་འཕོ་འགྱུར་མཚོན་ཐུབ། 《ལུག་རྫི་རྒན་པོའི་ཀི་སྒྲ》ལས“སྐད་ཡིག་ལ་བརྟེན་ནས་མི་རིགས་དེའི་བསམ་པའི་འདུ་ཤེས་དང་འཕོ་འགྱུར་དང་། མི་རིགས་དེ་ཉིད་ཀྱི་མི་ཚེའི་ལྟ་བ་དང་འཇིག་རྟེན་ལྟ་བ་དང་རིན་ཐང་གི་ལྟ་བ་རྣམས་ཀྱང་རྗེས་སུ་དཔག་ཐུབ་པ་ཡིན་ཏེ། དཔེར་ན། བོད་ཀྱི་སྐད་ཡིག་ནང་དུ་བྱམས་སྙིང་རྗེའི་སྐོར་གྱི་མིང་ཚིག་ཤིན་ཏུ་མང་ཞིང་ཕུན་སུམ་ཚོགས་པོ་ཡོད་པས་མི་རིགས་གང་དེ་བྱམས་སྙིང་རྗེ་ལྡན་པ་ཞིག་ཡིན་པ་ཤེས་ཐུབ་པ་དང་། དེ་བཞིན་དུ་བོད་ན་དུས་རབས་བཅུ་དགུ་པ་ཡན་ཆད་དུ་ཤིང་རྟ་འཁོར་ལོ་ཞེས་པ་དང། དུས་རབས་ཉི་ཤུ་པའི་ནང་དུ་ལྕགས་རྟ་ཞེས་པ་དང་། དུས་རབས་ཉེར་གཅིག་པའི་ནང་དུ་འཕྲུལ་རྟ་ཞེས་པའི་ཐ་སྙད་བྱུང་བ་ལ་བརྟེན་ནས་དུས་རབས་གསུམ་པོ་འདིའི་ནང་གི་དངོས་པོ་རྣམས་ཀྱི་འཕོ་འགྱུར་དཔག་ཐུབ་པ་ལྟ་བུ་ཡིན”ཞེས་གསུངས་པ་ལྟར་ང་ཚོས་ཐ་སྙད་ལས་མི་རིགས་སོ་སོའི་འཕོ་འགྱུར་སོགས་རྟོགས་ཐུབ། དེས་ན་རང་རེས་ངེས་པར་དུ་སྔར་ཡོད་ཀྱི་ཐ་སྙད་རྒྱུན་འཛིན་དང་ཕྱིས་འབྱུང་གི་ཐ་སྙད་ལ་མི་རིགས་ཀྱི་ཁྱད་ཆོས་ལྡན་པ་དང་ཀུན་གྱིས་གོ་ཐུབ་པ་ཞིག་བྱེད་དགོས།
གཉིས། ཐ་སྙད་འདོགས་ཚུལ།
འགྲོ་བ་མིའི་རིགས་བྱུང་བ་ནས་བཟུང་སྐད་བྱུང་བ་རེད། དེ་བཞིན་འཛམ་གླིང་ཐོག་གི་མི་རིགས་གང་འདྲ་ཞིག་ཡིན་ན་ཡང་ཐོག་མར་མི་རིགས་དེའི་སྐད་བྱུང་བ་དང་། དེ་ནས་ཡི་གེ་བྱུང་བ་རེད། རང་ཅག་བོད་རིགས་ཀྱང་དེ་ལས་མ་འདས། ཁ་བའི་ལྗོངས་སུ་རང་ཅག་བོད་རིགས་བྱུང་བ་ནས་རིམ་བཞིན་ཕན་ཚུན་བསམ་བློ་བརྗེ་རེས་བྱེད་ཆེད་སྐད་བྱུང་བ་རེད། སྐད་དེའི་ནང་དུ་མིང་དང་ཐ་སྙད་འདུས་ཡོད། མིང་དང་ཐ་སྙད་ལ་བརྟེན་ནས་ཕན་ཚུན་དབར་གྱི་བརྗོད་དོན་མཚོན་པ་དང་གོ་བརྡ་སྤྲོད་ཀྱི་ཡོད། བརྗོད་དོན་དེའི་ནང་དུའང་ཕྱི་ནང་གི་དོན་གཉིས་ཡོད་དེ་ཕྱི་འཇིག་རྟེན་ཁམས་ཀྱི་དངོས་པོ་དང་ནང་སེམས་ཀྱི་བསམ་བློ་གཉིས་ཡིན། དེ་ནས་མིའི་རིག་པ་ཇེ་གསལ་ཇེ་རྒྱས་ཕྱིན་ནས་རང་བྱུང་ཁམས་ལ་སྒྱུར་བཀོད་བྱེད་པའི་ཐབས་དང་ཤེས་རབ་ཀྱང་ཇེ་མཁས་ཇེ་འཕེལ་དུ་གྱུར། དེ་ནས་ཕན་ཚུན་བརྡ་སྤྲོད་བྱེད་ཀྱི་སྐད་ཆའམ་མིང་དང་ཐ་སྙད་རིམ་བཞིན་ཇེ་མང་དུ་ཕྱིན། དེ་ཡང་སྐད་ཆ་ནི་ངལ་རྩོལ་ལས་བྱུང་བ་ཡིན་ཞེས་པ་ལྟར། རང་རེའི་སྐད་དེ་ཡང་སྐབས་དེའི་ཕྱི་གནས་སའི་ཁོར་ཡུག་དང་འཚོ་བའི་ཆ་རྐྱེན། ནང་བསམ་བློའི་འདུ་ཤེས་སོགས་ལ་གཞིར་བཟུང་ནས་འདོད་རྒྱལ་ཤ་སྟག་སྒོ་ནས་མིང་བརྡ་གྲུབ། དེ་ནས་དུས་རབས་བདུན་པ་བོད་ཡོངས་གཅིག་གྱུར་བྱེད་པོ་རྒྱལ་པོ་སྲོང་བཙན་སྒམ་པོའི་བློན་པོ་ཐོན་མི་སམ་བྷོ་ཊ་རྒྱ་གར་ལ་སློབ་སྦྱོང་དུ་ཕེབས་ནས་ཚུར་ལོག་རྗེས་ཐོན་མིས་རང་རེའི་སྐད་དང་མཐུན་པའི་ད་ལྟ་སྤྱོད་བཞིན་པའི་ཡི་གེ་འདི་གསར་གཏོད་མཛད་ཅིང་། རང་རིགས་ཀྱི་སྐད་ཡིག་གཉིས་རིམ་བཞིན་ཆ་ཇེ་ཚང་དང་ཕུན་སུམ་ཇེ་ཚོགས་སུ་ཕྱིན། སྤྱིར་བོད་རང་གི་མིང་གི་འདོགས་ཚུལ་ལ་གཉིས་ཡོད་དེ། འདོད་རྒྱལ་དང་རྗེས་གྲུབ་གཉིས་ཡིན། དེ་གཉིས་ཀྱི་མཚན་ཉིད་ལ་རྗེ་ས་པཎ་གྱིས། དེ་ཡི་དང་པོ་འདོད་རྒྱལ་སྒྲ།། དེ་ལ་བརྟེན་ནས་ཕྱི་ནས་དོན།། གཞན་ལ་སྒྲོ་འདོགས་རྗེས་སྒྲུབ་སྒྲ།། ཞེས་གསུངས་པ་བཞིན་ཆོས་གང་ཞིག་ལ་མིང་འདོགས་མཁན་གྱི་འདོད་པ་ལྟར་ཐོག་མ་དེ་ལ་བརྡ་ཞིག་འབོད་པ་སྟེ། དཔེར་ན། ས། ཁང་པ་ལྟ་བུ། དེ་དག་འདོད་རྒྱལ་གྱི་མིང་ཡིན་ཏེ་ངེས་ཚིག་དང་རྒྱུ་མཚན་སོགས་འདྲེན་རྒྱུ་མེད། དེ་ནས་རིམ་བཞིན་བརྡ་དེ་ལ་གོམས་འདྲིས་སོང་བའི་རྐྱེན་གྱིས་མི་སོ་སོའི་བློ་ལ་ས་ལ་ས་དང་ཁང་པ་ལ་ཁང་པ་ཞེས་པའི་མིང་དང་ཐ་སྙད་དེ་གཏན་འཇགས་སུ་གྱུར། དེ་ནས་འདོད་རྒྱལ་གྱི་མིང་གང་རུང་ཞིག་གཞིར་བཟུང་ནས་ཕན་ཚུན་འདྲ་འབྲེལ་སོགས་རྒྱུ་མཚན་བྱས་ནས་མིང་གཞན་དང་ཟུང་དུ་འབྲེལ་ནས་བཏགས་པས་ན་རྗེས་གྲུབ་ཀྱི་མིང་དུ་གྱུར། དཔེར་ན། ས་ཁང་། ལྕགས་རྟ་ལྟ་བུའོ།
སྔོན་མ་མི་རིགས་གཞན་གྱི་ཁྱད་འཕགས་རིག་གནས་ནང་འདྲེན་བྱེད་སྐབས་མེས་པོས་འདོད་རྒྱལ་དང་རྗེས་གྲུབ་གཉིས་ལས་རྗེས་གྲུབ་གཙོ་བོར་བྱས་ནས་དེ་དག་ལ་མིང་བཏགས་འདུག་ སྙམ། གང་ཡིན་ཟེར་ན། ད་ལྟ་རང་ཚོའི་མིག་མདུན་དུ་མཐོང་རྒྱུ་ཡོད་པའི་སངས་རྒྱས་ཀྱི་བཀའ་དང་གསུང་རབ་ཡོངས་རྫོགས་སྔོན་བྱོན་མེས་པོའི་དུས་སྐབས་ཀྱི་ལོ་པཎ་དག་གི་བཀའ་དྲིན་ཡིན། ལོ་པཎ་དེ་དག་གིས་སངས་རྒྱས་ཀྱི་གསུངས་མ་ནོར་བར་རང་རིགས་ལ་ནང་འདྲེན་བྱེད་ཐུབ་པ་ནི་རྒྱ་གར་གྱི་ཆོས་གཞུང་ལ་བྱང་ཆུབ་པ་དང་བོད་ཀྱི་སྐད་དང་མཐུན་པའི་ཐ་སྙད་སྤྱོད་མཁས་པ་ལས་བྱུང་བ་རེད། ཐ་སྙད་དེ་དག་ལེགས་སྦྱར་སྐད་ཀྱི་དོན་དང་མཐུན་པ་མ་ཟད་བོད་སྐད་ཐོག་ཏུའང་དོན་དེ་ཇི་བཞིན་རྟོགས་ཐུབ། དཔེར་ན།《སྒྲ་སྦྱོར་བམ་གཉིས》ལས་ཏ་ཐཱ་ག་ཏ་ལ་དེ་བཞིན་གཤེགས་པ་ཞེས་བསྒྱུར་བ་ལྟ་བུ་སྟེ། ཏ་ཐཱ་ནི་དེ་བཞིན། ག་ཏ་ནི་གཤེགས་པའམ་ཕྱིན་པའམ་མཁྱེན་པའམ་གསུང་བ་ལ་བྱ་སྟེ། ཚིག་གི་དོན་སྤྱིར་ན་སྔོན་གྱི་སངས་རྒྱས་རྣམས་ཇི་ལྟར་གཤེགས་ཤིང་ཕྱིན་པ་དང་། ཆོས་ཐམས་ཅད་ཀྱི་རང་བཞིན་དེ་བཞིན་ཉིད་མཁྱེན་ཅིང་གསུང་བ་ལ་ཡང་བྱ་མོད་ཀྱི། སྔར་གྲགས་པ་བཞིན་དེ་བཞིན་གཤེགས་པ་ཞེས་གྲགས། ཞེས་ལྟ་བུའོ། སྤྱི་ལོའི་དུས་རབས་དགུ་པའི་བཙན་པོ་ཁྲི་ལྡེ་སྲོང་བཙན་གྱི་དུས་སུ་སྒྲ་གཞུང《སྒྲ་སྦྱོར་བམ་གཉིས》ནང་དུ་བསྒྱུར་གྱི་རྩ་དོན་དང་ཐབས་ཤེས་གཏན་ལ་ཕབ་ཡོད་པ་མ་ཟད། སྔོན་ཡབ་མེས་སྐབས་ཆོས་གཞུང་གི་ཚིག་དོན་བསྒྱུར་ནོར་བ་རྣམས་དག་བཅོས་དང་བཀས་བཅད་བྱས་ནས་གཏན་ལ་ཕབ། བརྡ་དང་ཐ་སྙད་གཅིག་གྱུར་བྱས། སྐབས་དེ་དུས་ཀྱི་ལོ་ཙཱའི་སྒྲིག་ཁྲིམས་དང་ཐ་སྙད་འདོགས་སྐབས་ཧ་ཅང་དམ་པོ་དང་ནན་པོ་ཡོད་ལ་དངོས་ཡོད་ལག་ལེན་ཐོག་ཡང་དེ་བས་བཙན་པོ་ཡོད་པ་ཀུན་གྱིས་མཁྱེན་གསལ་རེད། ཕྱིས་སུ་གསར་ཐོན་ཐ་སྙད་གཅིག་གྱུར་ལ་སྔོན་བྱོན་མེས་པོའི་ལུགས་བཞིན་བྱས་ན་འབྲས་བུ་མི་དམན་པ་ཐོབ་ངེས་ཡིན།
གསུམ། ཐ་སྙད་ཀྱི་དགོས་པ།
ལང་ཀར་གཤེགས་པའི་མདོ་ལས། མིང་དུ་བཏགས་པར་མ་མཛད་ན། འཇིག་རྟེན་ཐམས་ཅད་རྨོངས་པར་འགྱུར།། དེ་བས་རྨོངས་པ་སེལ་བའི་ཕྱིར།། མགོན་པོས་མིང་དུ་བཏགས་པར་མཛད།། ཅེས་དང་སློབ་དཔོན་དབྱུག་པ་ཅན་གྱིས། གལ་ཏེ་སྒྲ་དོན་སྣང་བ་ཡིས།། འཁོར་བ་གསལ་བར་མ་བྱས་ན།། འཇིག་རྟེན་གསུམ་པོ་མཐའ་དག་འདི།། སྨག་རུམ་མུན་པ་ཉིད་དུ་འགྱུར།། ཞེས་སོགས་གསུངས་པ་ལྟར། འཇིག་རྟེན་གྱི་ཤེས་བྱ་ཡོངས་ལ་སོ་སོར་མིང་རེ་བཏགས་ཡོད་སྟབས་གང་དེར་བརྟེན་ནས་ཕན་ཚུན་གོ་བརྡ་སྤྲོད་ཀྱི་ཡོད། རྒྱལ་ཁབ་དང་མི་རིགས་སུ་འདྲ་ཞིག་ཡིན་རུང་། སོ་སོའི་ཐུན་མོང་མ་ཡིན་པའི་ཡི་གེའི་ལམ་ནས་དངོས་པོ་གང་དང་གང་ལ་ཕན་ཚུན་མི་ནོར་བ་དང་མ་འདྲེས་པའི་ཕྱིར་ཐ་སྙད་རེ་བཏགས་ཡོད་སྟབས་གང་དེར་བརྟེན་ནས་ཕན་ཚུན་གོ་བརྡ་སྤྲོད་ཀྱི་ཡོད། མིང་དེ་ཡང་ཡི་གེའི་ལམ་ནས་འདོགས་དགོས། གང་ལགས་ཤེ་ན། ཡུལ་ལུང་སོ་སོའི་འདོད་པ་ལྟར་ཡུལ་སྐད་ཐོག་ནས་མིང་རེ་བཏགས་ནས་ཡི་གེའི་ལམ་ནས་མིང་མ་བཏགས་ན་རིགས་གཅིག་པའི་སྐྱེ་བོ་ཕན་ཚུན་ཡང་བརྡ་སྤྲོད་མི་ཐུབ་པར་ཐམས་ཅད་རྨོངས་པའི་གནས་སུ་གྱར། ཡོངས་གྲགས་ལྟར་བཙན་པོ་ཁྲི་ལྡེ་སྲོང་བཙན་གྱི་སྐུ་རིང་ལ་སྒྲ་གཞུང《སྒྲ་སྦྱོར་བམ་གཉིས》བསྒྲིགས་པ་དང་། དེའི་ནང་དུ“དར་མ་འཕགས་པ་དཀོན་མཆོག་སྤྲིན་དང་འཕགས་པ་ལང་ཀར་གཤེགས་པ་བསྒྱུར་ཏེ་གཏན་ལ་ཕབ་པའི་ལུགས་བཞིན་དུ་སྒྱུར་ཅིག”གསུངས་པ་སོགས་ལ་བསམ་བློ་ཅུང་ཟད་རེ་གཏོང་ན། སྐབས་དེའི་དུས་སུ་བྱུང་བའི་ཐ་སྙད་དམ་མིང་དེ་ཡི་གེའི་ལམ་ནས་ཕབ་པ་མ་ཚད་གཅིག་གྱུར་བྱས་པ་ཡིན་ལ་སྐབས་དེའི་བོད་རིགས་ཡོངས་ཀྱིས་གོ་ཐུབ་པ་ཞིག་རྟོགས་ཐུབ་བོ། (བོད་ལྗོངས་ནང་བསྟན་སློབ་གླིང་། འཕྲིན་ལས་རྣམ་རྒྱལ)


text:
ཐབས་ཀྱིས་ཁྱིམ་ཚང་བསྐྱངས་།
སྔོན་གྲོང་གསེབ་ཞིག་ཏུ། ཁྱིམ་ཚང་ཞིག་ཡོད། ཁྱིམ་དེ་ན་སྐྱེས་པ་ཞིག་དང་བྱིས་པ་ལོ་གཅིག་སོན་ིཔ་ཞིག་ཡོད། བྱིས་པ་དེ་བཙས་ནས་ཉིན་འགའ་ལས་མ་སོང་བར་བྱིས་པའི་ཨ་མ་དེ་ཚེ་ལས་འདས།
དེ་ནས་སྐྱེས་པ་དེས་བུད་མེད་གཞན་ཞིག་ཆུང་མར་བླངས། བུད་མེད་དེ་ལ་བུ་གཉིས་བཙས། བུད་མེད་དེས་བུ་གསུམ་པོ་འདྲ་མཉམ་དུ་བསྐྱངས་ཏེ་གསོ་སྐྱོང་ཡག་པོ་བྱས་པ་དང་། རྒྱུན་ཏུ་བྱིས་པ་ཚོར་མཐུན་སྒྲིལ་ཡག་པོ་བྱེད་དགོས་པའི་གནས་ལུགས་མང་པོ་གསུངས།
དེ་ནས་བྱིས་པ་གསུམ་པོ་ཡར་ལག་ཆགས་ཏེ། ལས་ལ་བརྩོན་ཞིང་སྤྱོད་པ་བཟང་པོ་ཅན་གྱི་སྐྱེ་བོ་དར་མ་ཤ་སྟག་ཏུ་གྱུར་བ་དང་། ཁྱིམ་ཚང་དེ་ཡང་དྲོད་སྐྱིད་ལྡན་པའི་ཁྱིམ་ཚང་ཞིག་ཡིན་པས་དུས་སུ་སྟབས་མ་ལེགས་པར། བྱིས་པ་རྣམས་ཀྱི་ཨ་ཕ་གློ་བུར་དུ་ནད་ཀྱིས་མནར་ཏེ་ཚེ་ལས་འདས་བ་དང་། དེ་ནས་ཁྱིམ་ཚང་གི་འགན་ཚང་མ་བུ་ཆེ་བས་ཁུར་ཏེ། བཟའ་མི་བཞི་བོའི་འཚོ་བ་ཉི་མ་རེ་རེ་བཞིན་མུ་མཐུད་དུ་ཇེ་བཟང་ནས་ཇེ་ལེགས་སུ་ཕྱིན།
སྐབས་དེར་ཁྱིམ་མཚེས་རྣམས་ཕྲག་དོག་སྐྱེས་ཏེ། སྤུན་ཆུང་བ་གཉིས་ཀྱི་རྣ་བས་ཐོས་ས་ཞིག་ཏུ། ཕན་ཚུན་ལ་ཁ་བརྡ་བྱེད་ཁུལ་གྱིས་བུ་ཆེ་བ་དེ་མ་འོངས་པར་ཁྱིམ་མཚེས་ཚང་གི་ཁྱིམ་བདག་ཏུ་འགྱུར་ངེས་རེད་ཅེས། སྤུན་ཆུང་བ་གཉིས་ལ་སྙིང་རྗེ་ཁུལ་བྱས། སྤུན་ཆུང་བ་གཉིས་ཀྱིས་སྐད་ཆ་དེ་ཐོས་ནས་བློ་མ་བདེ་བར་། ཨ་མའི་མདུན་དུ་སོང་སྟེ། ཨ་མ་ལ། སྤུན་ཆེ་བ་ཁྱོད་ཀྱི་བུ་ངོ་མ་མིན་ནའང་། ཁོ་བོར་འདི་འདྲའི་བརྩེ་བ་སྤྲོད་དོན་ཅི་ཡིན་ཞེས་དྲིས། ཨ་མ་ན་རེ།ཁྱེད་ཚོའི་ཨ་མ་མི་གཅིག་ནའང་། ཨ་ཕ་གཅིག་པ་རེད། ངས་ཁྱེད་ཚོ་འདྲ་མཉམ་དུ་མ་བསྐྱངས་ན་ཇི་ལྟར་འགྲིག་ཅེས་ལན་བཏབ། དེ་ནས་སྤུན་ཆུང་བ་གཉིས་ཀྱིས། ཁྱིམ་མཚེས་ཚོས་མ་འོངས་པར་ཁྱིམ་ཚང་འདིའི་བདག་པོ་ཕུ་བོ་འགྱུར་ངེས་རེད་ཅེས་གླེང་གིན་འདུག དེ་བས་ང་ཚོ་གསུམ་པོ་ལྷན་ཏུ་གནས་ཐབས་རྩ་བ་ནས་མི་འདུག་ཅེས་བཤད།
དེ་ནས་བུད་མེད་དེའི་སེམས་ལ་ཐབས་ཤེས་ཤིག་ངེས་པར་བྱ་དགོས་བསམ་སྟེ། སྤུན་ཆུང་བ་གཉིས་ལ། ཁྱེད་གཉིས་སེམས་བདེ་མོ་བྱོས། ངས་ཁྱེད་གཉིས་ལ་ཁྱིམ་ཚང་འདིའི་རྒྱུ་ནོར་ལོངས་སྤྱོད་ཚང་མ་དབང་ཐུབ་པ་ཞིག་བྱ་ངེས་ཡིན་ཞེས་བཤད།
ནུབ་མོ་དེར། སྤུན་གསུམ་པོ་གཉིད་ལ་ཡུར་ནས་ཡོད་དུས། ཨ་མ་ཉལ་སའི་སྟེང་བཙོག་པུར་ལངས་ཏེ། སྦྲུལ་སླེབས་བྱུང་། སྦྲུལ་སླེབས་བྱུང་ཅེས་སྐད་ཅོར་བརྒྱབ། སྐབས་དེར། བུ་ཆེ་བ་སྔོན་ལ་ཨ་མའི་ཉལ་ཁང་དུ་སླེབས་ཏེ། ཨ་མ། ཨ་མ། སྦྲུལ་གང་དུ་འདུག སྦྲུལ་གང་དུ་འདུག་ཅེས་དྲིས། ཨ་མས་མཛུབ་མོ་བུའི་ཁ་ལ་གཏད་དེ།སྦྲུལ་ཁྱོད་ཀྱི་ཁ་ནང་ལ་འཛུལ་འགྲོ་གིན་འདུག་ཅེས་སྐད་ཅོར་བརྒྱབ་པ་དང་། དེ་ནས་ཡང་། ད་ཁྱོན་ནས་འགྲིག་མ་སོང་། སྦྲུལ་ཁྱོད་ཀྱི་ཁ་ནང་དུ་འཛུལ་ཚར་སོང་ཞེས་ངུ་འབོད་བྱེད་ཁུལ་བྱས།
ནུབ་མོ་དེ་ནས་བཟུང་། བུ་ཆེ་བ་སེམས་ཁྲལ་ནང་དུ་ལྷུང་སྟེ། ཉིན་མོར་ཟས་ཟ་མི་འདོད་པ་དང་། མཚན་མོར་གཉིད་མི་ཁུག་པའི་གནས་སུ་གྱུར། དེ་ནས་ཉིན་རེ་དང་ཞག་རེ་སོང་དུས། ཁོའི་ལུས་ཀྱི་ཤ་སྐམ། སེམས་ངལ་གྱིས་མནར་ཏེ། ཉལ་སའི་ནང་ནས་ཡར་ལངས་མི་ཐུབ་པའི་གནས་སུ་གྱུར།
དེ་ནས་ཕྲག་དོག་ཅན་གྱི་ཁྱིམ་མཚེས་དག་གིས་སྐབས་དེ་དང་བསྟུན་ནས། ཁྱིམ་ཚང་དེའི་ས་ཞིང་ནང་རྡོ་བརྩིགས་ཏེ་ར་བ་རྒྱ་བསྐྱེད་བཏང་ནས་བཙན་འཛུལ་བྱས། སྤུན་ཆུང་བ་གཉིས་ལ་སེམས་ཁྲལ་ལངས་ཏེ། ཨ་མ་ལ། གལ་སྲིད་ཕུ་བོ་ཉལ་སར་ལྷུང་མེད་ན་ང་ཚོས་བརྙས་བཅོས་འདི་ཁུར་དགོས་མ་རེད་ཅེས་བཤད། ཨ་མ་འཛུམ་ཞོར་དུ། རེད། ཡག་པོ་རེད། ཁྱེད་གཉིས་ཀྱིས་སྤུན་ཆེ་བའི་ཡོན་ཏན་མཐོང་བ་འདི་ངོ་མ་ཡག་པོ་རེད་ཅེས་ལབ།
ནུབ་མོ་དེར། ཡང་བསྐྱར། ཨ་མ་དེས་སྐད་ཤུགས་ཆེན་པོས། སྦྲུལ་སླེབས་སོང་། སྦྲུལ་སླེབས་སོང་ཅེས་སྐད་ཅོར་བརྒྱབ། དེ་ནས་སྤུན་གསུམ་པོ་ཨ་མའི་མདུན་དུ་བསླེབས་ཏེ། ཨ་མ། སྦྲུལ་གང་ན་འདུག་ཅེས་དྲིས། ཨ་མས་མཛུབ་མོ་བུ་ཆེ་བའི་ཁ་ལ་གཏད་དེ། སྦྲུལ་དེ་ཁྱོད་ཀྱི་ཁ་ནང་ནས་མར་ཡོང་གིན་འདུག་ཅེས་སྐད་ཅོར་བརྒྱབ་པ་དང་། དེ་ནས་ཡང་། མོས་ད་འགྲིག་སོང་། སྦྲུལ་ཁྱོད་ཀྱི་ཁ་ནང་ནས་མར་བུད་དེ་ཁང་བའི་ཕྱི་ལ་ཕྱིན་ཚར་སོང་ཞེས་དགའ་འབོད་བྱས།
དེ་ནས་བུ་ཆེ་བ་ཤིན་ཏུ་དགའ། ཉིན་དེ་ནས་བཟུང་། བུ་ཆེ་བའི་སེམས་ཀྱི་སྡུག་བསྔལ་ཇེ་ཆུང་ནས་ཇེ་ཆུང་དུ་སོང་། དེ་ནས་ཁྱིམ་མཚེས་ཀྱི་རྒྱ་ར་ཁོང་ཚང་གི་ས་ཞིང་ནང་དུ་རྒྱ་བསྐྱེད་བཏང་ཡོད་མཐོང་བ་དང་། ཁྱིམ་མཚེས་ཚོར་གནས་ལུགས་དང་རྒྱུ་མཚན་བཤད་དེ། རྒྱ་ར་མར་བཤིག་ཏུ་བཅུག་པ་དང་ས་ཞིང་རྣམས་ཕྱིར་བླངས།
དུས་དེ་ནས་བཟུང་བུ་སྤུན་གསུམ་པོས་འཆམ་མཐུན་གྱི་འཚོ་བ་སྐྱིད་པོ་ཞིག་རོལ་ཏེ་གནས་སོ།།
ཁས་གྲུབ་གྱིས་བསྒྱུར་བ་དང་ལྕགས་མོ་འཚོས་ལེགས་བཅོས་བྱས།
གཡག་རྒོད་དྲ་ཚིགས་ཀྱི་ཆོག་མཆན་མེད་པར་བྱིས་སྒྲུང་འདི་གཞན་ལ་བརྒྱུད་འགོད་བྱེད་མི་ཆོག
Topic: བུད་མེད་ཀྱི་ཐབས་ཀྱིས་ཁྱིམ་ཚང་བསྐྱངས་།
No comments found.


text:
བོད་ལྗོངས་ཀྱི་དགུ་ཐུག་དང་འདྲ་བའི་ཁྱད་ལྡན་དམངས་སྲོལ་གྱི་ཟས་མཆོག
སྤེལ་དུས 2018-01-23
ཡོང་ཁུངས། ཀྲུང་གོའི་བོད་ལྗོངས་དྲ་བ།
རྩོམ་པ་པོ། པད་མ།
དེང་སྐབས་ཆུ་མོག་ལ་ཀྲུང་གོའི་སྲོལ་རྒྱུན་གྱི་ཟས་རིགས་ཁྲོད་ཚབ་བྱེད་ཐབས་བྲལ་བའི་གོ་གནས་ཡོད་ཅིང་། ལོ་གསར་གྱི་སྐབས་སུ་ཕལ་ཆེར་ཁྱིམ་ཚང་སོ་སོའི་བཟའ་མི་གང་བོས་དགའ་དགའ་སྤྲོ་སྤྲོའི་ངང་ཆུ་མོག་བཟོས་ཏེ། དེའི་ནང་དུ་དངུལ་སྒོར་སོགས་ལོ་གསར་བའི་ནང་བསམ་དོན་ལེགས་འགྲུབ་ཡོང་བའི་མཚོན་དོན་ལྡན་པའི་རིགས་བཞག་པའི་ཆུ་མོག་བཟོ་བ་ཡིན། བོད་ལྗོངས་སུ་བོད་རིགས་སྤུན་ཟླས་བཟོས་པ་ནི་བག་ཐུག་རྣམ་པའི་ཕྱེ་རིལ་ཞིག་ཡིན་ཞིང་། དེའི་ནང་དུ་རྡོ་དང་། དངུལ་སྒོར་སོགས་ལོ་གསར་བའི་ནང་བཀྲ་ཤིས་བདེ་ལེགས་ཡོང་བའི་དངོས་རྫས་ཀྱི་རིགས་འཇུག་གི་ཡོད།
བོད་ཀྱི་ལོ་གསར་གྱི་གནམ་གང་དགུང་མོར། བོད་རིགས་སྤུན་ཟླའི་དུད་ཁྱིམ་སོ་སོས་དགུ་ཐུག་འཐུང་ཞིང་། དེའི་ནང་དུ་སྐམ་ལུག་ཤ་དང་། ལ་ཕུག ཕྱེ་དང་བྲོ་རྫས་གཞན་དག་གིས་བཟོས་པའི་ཁུ་བ་དང་ལྡན་པའི་ཟས་རིགས་ཤིག་ཡིན། “དགུ་ཐུག”འཐུང་བ་ནི་བཟའ་བཏུང་དང་རོལ་རྩེད་ཉིས་ལྡན་གྱི་ཆོ་ག་ཞིག་ཡིན་པ་དང་། དེ་ནི་བོད་མི་རིགས་ཀྱི་མཐུན་མིན་གྱི་ཁྱད་ཆོས་ལྡན་པའི་དམངས་སྲོལ་ཞིག་ཡིན།
“དགུ་ཐུག”བཟོ་སྟངས་ནི་དོན་དངོས་སུ་ཆུ་མོག་གི་བཟོ་སྟངས་དང་ཕལ་ཆེར་གཅིག་མཚུངས་ཡིན་ཏེ། ཆུ་མོག་ནི་ཕྱེ་ཤུབས་ཀྱིས་ནང་རྫས་བཏུམས་པ་དང་། “དགུ་ཐུག”ནི་ཕྱེ་ཆུང་ཆུང་ཞིག་གི་ནང་དུ “ནང་རྫས”བཙིར་བ་ཡིན། སྔོན་ཆད “དགུ་ཐུག”བཟོ་དུས། ཕྱེའི་ནང་དུ “དམིགས་བསལ”གྱི་དངོས་རྫས་བཞག་སྟེ་ལོ་གསར་བའི་ནང་གི་ཁྱིམ་མིའི་ཁ་ལས་རླུང་རྟར་བརྟག་པ་ཡིན་ཞིང་། དེར་རྡོ་དང་། ཤིང་སོལ། སིར་པེན། ལུག་བལ། ལྕི་བ་སོགས་བཞག་ཆོག་པ་དང་། དངོས་རྫས་འདི་དག་ལ་དམིགས་བསལ་གྱི་མཚོན་དོན་རེ་ཡོད། ད་སྐབས་འཚོ་བ་ཇེ་བཟང་ཇེ་ལེགས་སུ་སོང་བས། “དགུ་ཐུག”ཁྲོད་ཀྱི་མཚོན་དོན་ཡང་ཕུན་སུམ་ཇེ་ཚོགས་སུ་སོང་སྟེ་འགྱུར་ལྡོག་ཆེན་པོ་བྱུང་ཡོད་ཅིང་། ཁོ་ཚོས་ཤ་བཏུམས་པའི “དགུ་ཐུག”ནང་རྫས་སོར་བཞག་བྱས་པ་ལས་གཞན་རྣམས་ཚང་མ་བསྒྱུར་ཡོད་དེ། རྡོ་དེ་ཀ་རར་བརྗེས་པ་དང་། སིར་པེན་དེ་ཤ་སྐམ་ཁ་ཚ་ཅན་དང་། ལྕི་བ་དེ་ཀ་ར་དམར་པོར་བསྒྱུར་ཡོད།
དགུ་ཐུག་འཐུངས་ཚར་རྗེས། བོད་ཀྱི་སྲོལ་རྒྱུན་ལྟར་གདོན་འདྲེ་བརྡུང་བའི་ཆོ་གའི་མགོ་བརྩམས་ཤིང་། ཁོ་ཚོས་རྩམ་པ་དང་ “དགུ་ཐུག”གི་ཟས་ལྷག་དང་། ཁྱིམ་གྱི་ལྭ་རྙིང་པའི་སྟེང་ནས་རས་ལྷེབ་བཅད་དེ་གཞོང་པའམ་དཀར་ཡོལ་ཆག་རོ་ཞིག་གི་ནང་དུ་ལྡུག་པ་དང་། དེ་ནས་དེའི་རྗེས་སུ་རྩྭ་སྐམ་མེ་སྦར་བའི་མི་ཞིག་རྗེས་སུ་འབྲངས་ཏེ་སྒོ་ནས་ཕྱིར་ཐོན་པར་མ་ཟད། “མར་ཐོན་ཤོག མར་ཐོན་ཤོག”ཅེས་བཟླས་ཞོར་རྩྭ་སྐམ་དང་དཀར་ཡོལ་ཆག་རོ་ནང་གི་དངོས་པོ་མཉམ་གཅིག་ཏུ་མེར་བསྲེགས་ནས་ཐལ་བར་གཏོང་བ་ཡིན་ཞིང་། དེས་ཁྱིམ་ནང་གི་གདོན་འདྲེ་དང་། མི་གཙང་བའི་རིགས་ཡོངས་རྫོགས་སྒོར་དེད་ནས་བཀྲ་ཤིས་པའི་ལོ་གསར་བ་བསུ་བ་མཚོན་གྱི་ཡོད།
ཆུ་ཚོད་བརྒྱད་པ་ཡོལ་ཙམ་དུ། མུན་ཡོངས་རུབ་རྗེས་གང་ས་གང་དུ་ཤོག་སྦག་གྲགས་མགོ་བརྩམས་ཤིང་། བཀྲ་ཤིས་པའི་ལོ་གསར་བ་འདི་ལྟར་ཚེས་བྱུང་།


text:
དགོན་དེར་ཁ་སྐད་དུ་ར་ལག་གཡུང་དྲུང་གླིང་ཟེར། བོན་གྱི་ལོ་རྒྱུས་ཡིག་རིགས་འགའ་ཞིག་ལ་གཞིགས་ན། རབ་ལེགས་གཡུང་དྲུང་གླིང་ནི་ཅུང་སྔ་བའི་བོན་གོང་(དགོན)རྙིང་མ་ཞིག་ཡིན་མོད། བར་སྐབས་སུ་ཉམས་གུད་དུ་སོང་ནས་མིང་ཙམ་དུ་གྱུར། དེ་ནས་༧རྒྱལ་ཚབ་སྐྱབས་མགོན་སྣང་སྟོན་ཟླ་བ་རྒྱལ་མཚན་གྱིས་གཙང་གཡས་རུའི་ཡར་ལུང་གཙང་པོའི་འགྲམ། ཡུལ་ས་འོལ་ལ་རྒྱལ་བཟང་མདུན་དུ་བོད་རབ་བྱུང་བཅུ་བཞི་པའི་ ཤིང་རྟ་༼༡༨༣༤༽ལོར་ཡང་བསྐྱར་ཕྱག་བཏབ། གྲྭ་ཚང་གཡུང་དྲུང་གླིང་དང༌། ཀུན་གསལ་གླིང་དང༌། ཀུན་ཁྱབ་གླིང་། ཀུན་གྲགས་གླིང་བཅས་བཞི་དང༌། ཁང་ཚན་བརྒྱད། གྲྭ་བཙུན་བཞི་བརྒྱ་ལྷག་ཙམ་ཡོད། དེ་ནས་རབ་ལེགས་གཡུང་དྲུང་གླིང་མཁན་རབས་དྲུག་པ་ཀུན་མཁྱེན་ཤེས་རབ་བློ་གྲོས་ ཀྱིས་མཐོང་གྲོལ་གཞལ་མེད་ཁང་ལ་སོགས་གཙུག་ལག་ཁང་གསར་བཞེངས་ཀྱིས་དགོན་པ་རྒྱ་ཆེར་བཏང༌། མདོ་སྔགས་ཀྱི་བསྟན་པ་དར་ཞིང་རྒྱས་པ་སྤེལ།
དེ་སྔ་དགོན་འདི་ཡི་ལྷ་ཁང་ནང་སྐུ་རྒྱུ་གསེར་ཟངས་ས་ལས་གྲུབ་པའི་སྟོན་པ་ གཤེན་རབ་མི་བོ་ཆེ་དང༌། རྒྱལ་བ་གཉིས་པ་མཉམ་མེད་ཤེས་རབ་རྒྱལ་མཚན་སོགས་ཀྱི་སྐུ་བརྙན་ཐོག་བརྩེགས་མང་ པོ་ཡོད་པའི་ནང་ཞང་ཞུང་དང་། རྒྱ་ནག་ནས་བསྒྱུར་པའི་དཔེ་ཆ་ཡང་ཤིན་ཏུ་མང་པོ་འདུག དགོན་པའི་བཀའ་བརྟེན་ཡིག་རིགས་གལ་ཆེན་སྒམ་དྲུག་ལྷག་ཙམ་འདུག དགོན་པའི་གཞི་རྒྱ་དང་ནང་རྟེན་ནང་གི་ཐོག་ལའང་འགྲན་པར་དཀའ་བའི་བོན་དགོན་ཁྱད་ པར་ཅན་ཞིག་ཡོད་མོད། བར་སྐབས་ལས་དབང་གི་རྐྱེན་པས་དགོན་དེར་ཉམས་གུད་ཤུགས་ཆེན་བྱུང༌། དེ་རྗེས་དད་ལྡན་སྐྱེ་བོ་སེར་སྐྱ་ཀུན་གྱི་འདུན་པ་བཞིན་སླར་ཡང་ཉམས་གསོ་གང་ ལེགས་གནང་སྟེ། ད་ལྟ་དགོན་པའི་ཕྱི་ཡི་བཀོད་པ་དང༌། ནང་གི་སྐུ་གསུང་ཐུགས་རྟེན་སོགས་གང་ཅིའི་མཐུན་རྐྱེན་ལེགས་པའི་བོན་དགོན་ཞིག་ རེད་འདུག
དགོན་འདིར་དམངས་གཙོའི་བཅོས་བསྒྱུར་སྐབས་གྲྭ་བཙུན་བཞི་བརྒྱ་དང་། ད་ལྟ་གྲྭ་བཙུན་བཞི་བཅུ་ལྷག་ཙམ་ཡོད། ད་དུང་ནག་ཆུ་དང་ཆབ་མདོ། གཙང་ཁུལ་གྱི་བོན་དགོན་མང་པོ་ནས་བླ་མ་དང་གྲྭ་པ་བཏང་སྟེ་བསླབ་པ་སློབ་གཉེར་ གནང་བཞིན་ཡོད་ལ། དགོན་འདིའི་བླ་མ་དང་སློབ་དཔོན་གྲོ་མོ་པད་མ་སྒང་དགོན་སོགས་ལ་གདན་དྲངས་ཐོག་ བཀའ་འཁྲིད་གནང་ནས་ཟླ་བ་འགའ་ཞིག་བཞུགས་སྲོལ་ཡོད།
ལོ་རེའི་ཆོ་ག་དང་དུས་མཆོད།
བོད་ཟླ་དང་པོའི་ཚེས་ལྔ་ལ་མཉམ་མེད་ཤེས་རབ་རྒྱལ་མཚན་གྱི་དུས་མཆོད། དེ་ནས་ཚེས་བཅོ་ལྔ་བར་མཚན་ཉིད་གཏོང་རྒྱུའི་བྱེད་སྒོ་ཁག་སྤེལ་རྒྱུ་མ་ཟད། ཚེས་བཅོ་ལྔ་ནས་ཉིན་གསུམ་རིང་དགེ་བཤེས་ཀྱི་མཚན་ཐོབ་པ་རྣམས་ལ་མཚན་རྟགས་གནང་ རྒྱུ། བོད་ཟླ་བཞི་པར། ས་ག་ཟླ་བའི་འཆད་ར་ཉིན་བཅོ་ལྔ་འཚོགས་དགོས། བོད་ཟླ་ལྔ་པའི་ཚེས་བཅོ་ལྔ་ཉིན། འཛམ་གླིང་སྤྱི་བསངས་གཏོང་སྐབས་དགོན་པ་རང་ནས་བོན་གྱི་སྟོང་རྒྱུང་བརྔན་བཅའ་ ནས་འདོན་གྱི་ཡོད། བོད་ཟླ་བརྒྱད་པར་གཡུང་དྲུང་དགོན་ཕྱག་བཏབ་པའི་དུས་ཆེན། བོད་ཟླ་བཅུ་གཅིག་པའི་ཚེས་བདུན་ལ་སྐྱབས་མགོན་སྣང་སྟོན་ཟླ་བ་རྒྱལ་མཚན་གྱི་ འདས་མཆོད། བོད་ཟླ་བཅུ་གཉིས་པའི་ཚེས་ཉེར་ལྔ་ནས་ཉེར་དགུ་བར་དགུ་གཏོར་འཚོགས། དེ་ནས་འཆམ་རྒྱག་སྲོལ་ཡོད། དེ་བཞིན་རེ་འཆར་ཅན་དགོན་པ་རང་གི་སྲུང་མ་རྣམས་ལ་བསྐང་གསོ་འདོན་དགོས།
གྲྭ་བཙུན་སོ་སོའི་འཚོ་བའི་ཡོང་ཁུངས་ནི།
སྤྱིར་བཏང་དབྱར་ཁའི་དུས་སུ་ཧོར་དང་། ཁྱུང་པོ་སྟེང་ཆེན་ཁུལ་དུ་བསོད་སྙོམས་དང༌། གྲོང་མཆོད་ལ་འགྲོ་དགོས། དེ་མིན་དུས་ཚོད་མང་ཆེ་བ་དགོན་པ་རང་དུ་བཞུགས་ནས་རང་ཁ་རང་གསོ་བྱེད་དགོས། དམངས་ཁྲོད་ཀྱི་དུས་མཆོད་ནི། ལོ་ལྟར་བོད་ཟླ་དང་པོའི་ཚེས་གསུམ་དང་། བོད་ཟླ་ལྔ་པའི་ཚེས་བཅོ་ལྔ་ལ། ཡུལ་སྡེའི་ཁྱིམ་དུ་དུད་ཚང་མ་དགོན་པའི་རྒྱབ་རི་འོལ་ལ་རྒྱལ་བཟང་དུ་ལྷ་གསོལ་ གཏོང་སྲོལ་ཡོད། འོན་ཀྱང་བུད་མེད་རྣམས་ལྷ་གསོལ་བྱེད་སྒོ་བཞུགས་མི་ཆོག
རབ་ལེགས་གཡུང་དྲུང་གླིང་གནས་ཡུལ་ནི།
གཞིས་ཀ་རྩེ་ནས་སྤྱི་ལེ་བརྒྱད་ཅུ་ཙམ་གྱི་ས་ཆ་རྣམ་གླིང་རྫོང་ཐོབ་རྒྱལ་ཤང་ གི་ས་ཁོངས་ས་སྟག་གྲུ་ཁའི་བྱང་ངོས་སྤྱི་ལེ་གཉིས་ལྷག་ཙམ་དུ་གནས་པའི་རི་བོ་འོལ་ལ་རྒྱལ་བཟང་གི་མདུན་དུ་ཡོད། དགོན་པ་བར་རླངས་འཁོར་འགྲོ་ཐུབ་པས་འགྲོམ་འགྲུལ་ཤིན་ཏུ་བདེ་བ་ཞིག་ཡོད།
རྩོམ་ཡིག་འདི་ནི་༼ བོད་ཀྱི་བོན་དགོན་ཁག་གི་ལོ་རྒྱུས་དང་ད་ལྟའི་གནས་བབ།༽ཅེས་པ་ལས་དྲངས།
2,608 total views, 1 views today


text:
ཁྲི་སྲོང་དང་དེ་ལས་འཕྲོས་པའི་བོད་ཀྱི་ལོ་རྒྱུས་ཀྱི་གྲུ་ཟུར་འགའ།
ཀ་ཤུལ་བསོད་རིན།
ཡ་ཐོག་གི་འཇིག་རྟེན་ཞིག་བཙལ་བའི་ཆེད་དུ་ངས་དཔྱད་གླེང་འདི་ལྟ་བུ་ཞིག་ཅི་ནས་ཀྱང་འབྲི་དགོས་པས་ང་ལ་གུ་ཡངས་རེ་གནང་རོགས།
ཕྱོགས་ལྷུང་དང་འགལ་འཁྲུལ་གྱིས་བཟོས་པའི་བོད་ཀྱི་ཆོས་འབྱུང་དེབ་ཐེར་མང་པོའི་སྦུབས་སུ་བོད་རྗེ་ལ་ལ༼སྲོང་བཙན་དང་ཁྲི་སྲོང་སོགས༽ས་བསྟོད་གནམ་བསྟོད་བྱས་པས་དད་པའི་ཐལ་མོ་སྙིང་གར་འགོག་མེད་ཤུགས་ཀྱིས་སྦྱོར་དུ་འཇུག་ལ། བོད་རྗེ་ལ་ལ༼ལྷ་སྲས་དར་མ་དང་གྲི་གུམ་བཙན་པོ་སོགས༽ས་སྨད་རྡོ་སྨད་བྱས་པས་ཞེ་སྡང་གི་ཁྲག་དམར་གཏོལ་མེད་འཛར་འཛར་དུ་བྱོ་བར་འཇུག དེ་དག་ནི་བྱུང་མ་མྱོང་བའི་གཏམ་རྒྱུད་སྣ་ཚོགས་ཤིག་གིས་བསླད་སྦྱར་ཞིང༌། ཐོས་མ་མྱོང་བའི་སྐད་ཆ་རྫུན་མ་འགའ་རེས་བཟོ་བསྐྲུན་བྱས་ཏེ་ད་གཟོད་གྲུབ་པའི་ལོ་རྒྱུས་ཀྱི་གླེགས་བམ་ཞིག་ཡིན་པར་ང་ཚོས་ཧོབ་ལྟ་ཙམ་རེ་བྱས་པས་ཀྱང་ཤེས་སྲིད།
དེ་ཡང་བོད་རྗེ་གདུང་རབས་སོ་བརྒྱད་པ་ཁྲི་སྲོང་ནི་ཆོས་རྒྱལ་མེས་དབོན་རྣམ་གསུམ་དང་མཁན་སློབ་ཆོས་གསུམ་གྱི་ཡ་གྱལ་དུ་བཞག་ནས་དེབ་ཐེར་དག་ཏུ་གོང་བཀུར་བླ་མེད་བྱས་ཡོད་པ་མ་ཟད།མཐོ་བ་གང་ཞིག་ལ་ལག་རྙོབ་བྱས་ཏེ་སངས་རྒྱས་ཀྱི་རྣམ་སྤྲུལ་ཞིག་ཏུ་ངོས་འཛིན་གནང་ཞིང་། ཕྱི་ནང་གསང་བའི་དམ་རྫས་ཀྱི་མཆོད་པ་འབུལ་ས་ཞིག་ཏུ་གྱུར་ཡོད། འོན་ཀྱང་སངས་རྒྱས་ཀྱི་མཛད་པ་འདི་རེད་འདི་མ་རེད་ཅེས་བཤད་དཀའ་བ་ཡིན་མོད།ང་ཚོས་ཆོས་འབྱུང་དེབ་ཐེར་དག་གི་མཐིལ་དང་མཐའ་མ་ལུས་པར་ཡིད་འཇོག་ཟབ་མོ་ཞིག་གིས་བཙལ་འཚོལ་བྱས་པ་ན། བོད་རྗེ་ཁྲི་སྲོང་བོད་རུ་བཞི་སྟོང་སྡེ་དང་ཁྲི་སྡེ་བརྒྱ་སྡེ་བཅུ་གཉིས་ཀྱི་མངའ་བདག་གི་ཁྲི་སར་བཀོད་དུས་ཁོང་འདབ་ལག་མ་སྨིན་ཞིང་ན་ཚོད་མ་ཐོན་པའི་བྱིས་པ་ཞིག་ཏུ་ངེས། སྐབས་དེ་དང་བསྟུན་ནས་བློན་པོ་གཡུ་སྒྲ་དང༌། བློན་མཆིམས་བཞེར་གཉིས་ཀྱིས་རྒྱ་གར་གྱི་ཆོས་འདི་སྤྱད་ན་བཟང་རབ་དང༌། སྲིད་པ་གཡུང་དྲུང་བོན་འདི་དེ་འདྲ་མིན་སྟབས་སོགས་ཀྱིས་བོད་རྗེ་ཁྲི་སྲོང་གི་ཀླད་པ་ཆོས་ལ་འཁོར་ཅི་ཐུབ་བྱས་པ་དང༌། ཡང་བཤད་སྟངས་གཅིག་ལ་བྷོ་དྷི་ས་ཏྭ་དང༌། ཁྲི་སྲོང་ལྡེའུ་བཙན། པད་མ་འབྱུང་གནས་གསུམ་ནི་སྐྱེ་བ་སྔ་མར་མཆོད་རྟེན་བྱ་རུང་ཁ་ཤོར་བཞེངས་མཁན་དང༌། སྐྱེ་བ་རྗེས་མར་བོད་ཁམས་ཆོས་ཀྱིས་དབང་བསྒྱུར་པའི་སྨོན་ལམ་བཏབས་ཞེས་པ་སོགས་ཀྱིས་བོད་རྗེ་ཁྲི་སྲོང་གི་ཀླད་པ་ཆོས་ལ་འཁོར་ཚུལ་ཏེ།བཤད་ཚུལ་མི་འདྲ་བ་རེ་ཡོད་ཀྱང་འདི་རིགས་ནི་སྐྱེ་བ་སྔ་ཕྱི་མཁྱེན་པའི་མངོན་ཤེས་ཅན་ཞིག་གི་སྐད་ཆ་ཡིན་པར་སྨོན།
སྔར་བོད་ལ་གདོན་པའི་ནལ་ཕྲུག་བྱས་ཏེ་བོན་པོ་རུས་མི་གཅིག་པ་བཅོ་བརྒྱད་ཀྱིས་སེལ་བྱས་ཏེ་གླང་ཁམ་པ་གཅིག་ལ་བསྐྱོན་ནས་ཡས་སྟགས་སྣ་ཚོགས་དང་བཅས་པ་ཉི་མ་ལྷོ་ནུབ་མཚམས་འཕངས་ཤིང་།ཕྱིས་སུ་རྒྱ་གར་གྱི་པཎྚི་ཏ་ཞིག་ཏུ་གྱུར་པའི་བྷོ་དྷི་ས་ཏྭས་བོན་གྱིས་རང་ཉིད་གླུད་དུ་བརྫངས་པ་ལ་སེམས་བརྣགས་ནས་སྲིད་པ་གཡུང་དྲུང་བོན་འདི་བསྣུབ་རྒྱུའི་ཉེར་བསྡོགས་མང་པོ་བྱས་ཏེ།རྒྱལ་བློན་གཉིས་ཀྱི་སྙན་དུ་བོན་བསྣུབས་ཆོས་སྤྱོད་པ་དེ་བཟང་པའི་འཕྲིན་བརྫངས་པ་དང་།བློན་པོ་གཡུ་སྒྲས་རྒྱ་གར་གྱི་ཆོས་བྱ་བ་འདི་བོན་དང་མི་འདྲ་བའི་དོན་རྟོགས་སླ་ལ། ཁུར་ཡང་བ་ཞིག་འདུག་པས་དེ་བོད་དུ་གདན་དྲངས་ན་བཟང་ཚུལ་དང་རྒྱན་ཚུལ། བློན་པོ་མཆིམས་བཞེར་གྱིས། བོན་འདི་བཀུར་ན་ཡང་ལྩི། བསླབ་ཏུ་ཡང་རྒྱ་ཆེ། བསྒྲུབ་ཏུ་གཏིང་ཟབ། ལྷ་སྲུང་ཡང་རུ་འཐུར་བས་བསྣུབ་འཚལ་ཟེར་བ་སོགས་ལ་གཞིགས་ན། དེང་གི་ཆར་མྱི་འགའ་རེས་ཕྱོགས་རིས་ཅན་གྱི་ཡིག་ཆ་རེ་གཉིས་མཐོང་ནས་གནས་ལུགས་ཟབ་མོ་ཞིག་རྙེད་ཁུལ་བྱས་ཏེ།ཁྲི་སྲོང་གིས་བསྣུབས་པའི་བོན་ནི་ཡ་ཐོག་སྲིད་པའི་བོན་ལས་གཡུང་དྲུང་བོན་མིན་ཏེ།གཡུང་དྲུང་བོན་ནི་ཤཱཀྱའི་ཆོས་ལུགས་ཀྱི་ནང་དོན་དང་འདྲ་སྟེ་བསྣུབས་མི་དགོས་རབ་བཤད་ཀྱང༌། སྐད་ཆ་དེ་ནི་ཕུགས་མེད་རང་བཟོ་ལྟ་བུ་ཡིན་པར། གོང་གསལ་ལྟར་བོན་ནི་ཆོས་ལས་བསྒྲུབ་ཏུ་གཏིང་ཟབ་པ་དང༌། བཀུར་ན་ལྩི་བ་སོགས་ཀྱིས་དབྱེ་བ་བཀར་བ་འདིས་གསལ་བོར་རྟོགས། འོ་ན་གཡུང་དྲུང་བོན་འདི་ཤཱཀྱའི་ཆོས་ལུགས་ལས་བསླབ་ཏུ་རྒྱ་ཆེ་བ་དང༌། བཀུར་ན་ལྩི་བ་ཞིག་ཇི་ལྟར་ཡིན་ཞེ་ན། རྒྱ་གར་པ་སློབ་དཔོན་དབྱིག་གཉེན་གྱིས་ཐེག་ཆེན་ནམ་མཁའི་མེ་ཏོག་ལ། ཨ་ཇོ་བདུད་ཀྱི་རྗེས་འབྲང་འདྲ། ཞེས་པའི་གསུང་གིས། སློབ་དཔོན་དབྱིག་གཉེན་གྱི་ངོ་ལ་ཐེག་ཆེན་ནམ་མཁའི་མེ་ཏོག་གི་རྗེས་སུ་སོང་བར་བལྟས་ན། བཅོམ་ལྡན་འདས་ཀྱིས་ཐེག་པ་ཆེན་པོའི་གཞུང་ལུགས་ཤིག་མ་བསྟན་པར་བསྟན་འདུག ལྷག་པར་དུ་སྟོན་པ་ཤཱཀྱ་ཐུབ་པ་དང་ཆས་དང་ཆ་ལུགས་ཡོངས་སུ་མཚུངས་ཤིང་ཁོང་གི་རྗེས་འཇུག་ངོ་མ་རྒྱ་གར་གྱི་དགེ་སློང་སེར་པོ་བ་དག་གིས་ཐེག་པ་ཆེན་པོའི་ཆོས་འདི་ཤཱཀྱ་ཐུབ་པས་བསྟན་མེད་པར་བཤད་པ་དང༌། ཡང་ཐེག་ཆེན་གྱི་གཞུང་འདི་ཀླུ་སྒྲུབ་རིག་པ་རྣོ་བས་ཁོས་གསར་དུ་གཏོད་པ་ཡིན་ཟེར་མཁན་སྣང་མོད། སློབ་དཔོན་ཀླུ་སྒྲུབ་ཀྱི་ཐེག་པ་ཆེན་པོའི་གནས་ལུགས་རྙེད་ས་རྒྱ་གར་བྱང་ཕྱོགས་ཡིན་པར་འདོད་ལ། རྒྱ་གར་བྱང་ཕྱོགས་ནི་སྲིད་པ་གཡུང་དྲུང་བོན་བསྟན་དར་སའི་ཞང་ཞུང་གི་གནས་ཡིན་པར་ངེས། འདི་དག་གིས། ཤཱཀ་གཤེན་གཉིས་ཀྱི་བསྟན་པ་འདི་བློན་གཡུ་སྒྲ་དང་མཆིམས་བཞེར་གཉིས་ཀྱིས་བཤད་པ་ལྟར་རྒྱ་ཆེ་མིན་དང་གཏིང་ཟབ་མིན་ཀྱི་རྣམ་དབྱེ་གསལ་བོ་ཡོད་པ་ཞིག་རེད། 《སྲིད་རྒྱུད་ཁ་བྱང》 ༼སྣ་ཐུང་མ༽ཤ ༣༥“ཁྲི་སྲོང་གི་ཞལ་ན་རེ། ཆོས་འདི་རྒྱ་གར་ཀུན་ཀྱིས་སྤྱོད། རྒྱལ་པོས་ལོ་སྟོང་ཐུབ་པོ་ཟེར། ཚེ་ཕྱི་མར་ལྷ་རུ་སྐྱེ”ཞེས་པའི་ཚིག་གིས་ཁོང་བསླུས་ཤིང་དེ་ལ་བློན་པོ་རྣམས་ཀྱིས་གནས་ལུགས་ཀྱི་བདེན་པ་མང་པོ་བཤད་ནས་བཀག་འགོག་བྱས་ཀྱང་མ་ཐུབ་པར་རྒྱ་གར་གྱི་ཆོས་བོད་ལ་གདན་འདྲེན་བྱས་པ་མ་ཟད། སྲིད་པ་གཡུང་དྲུང་བོན་འདི་བསྣུབ་རྒྱུའི་ཉེར་བསྡོག་མང་པོ་བྱས་ཀྱང༌། རེ་ཞིག་ཁོང་གིས“བོན་བསྒྱུར་ཆོས་འཛུགས”ཀྱི་བྱ་བ་འདིས། ཞང་ཞུང་ཛྭ་དམར་དང་སྔགས་ཀྱི་སྐོར་གཅིག བཟོ་པ་ཊའི་སྐོར་ཞིག་ལས་མདོ་སྔགས་ཀྱི་བཀའ་དང་བསྟན་བཅོས་རྒྱུད་སྡེ་རྣམས་བསྣུབས་མི་རིགས་གསུངས་ཀྱང༌། དེ་ནི་གནས་སྐབས་ཀྱི“བོན་བསྒྱུར་ཆོས་འཛུགས”ཀྱི་རྨང་གཞི་ཙམ་ལ་མཁོ་བའི་ཆེད་ཡིན་པ་ལས།རྩ་བའི་ཆ་ནས་བསྒྱུར་གཞིའི་བོན་རྣམས་མ་བསྣུབས་ཚེ།རྗེས་སུ་ཆོས་ཀྱི་བྱུང་ཁུངས་ཀྱི་གནས་ལུགས་དམར་རྗེན་ནེ་འབུད་ངེས་ལ། དེ་དག་གི་ཕྱིར་དུ་དུས་རབས་བརྒྱད་པའི་ནང་དུ་ཁོས་བོན་བསྣུབས་པར་《བསམ་ཡས་དཀར་ཆག་ཆེན་མོ》དང《མཁས་པའི་དགའ་སྟོན》 《དར་རྒྱས་གསལ་སྒྲོན》སོགས་བན་བོན་གྱི་ལོ་རྒྱུས་དེབ་ཐེར་མང་ཆེ་བར་མཐུན་སྣང་དུ་གྲུབ་པའི་སྣང་ཚུལ་ཞིག་གྲུབ་ཡོད།
དེ་ལྟའི་རང་ནོར་གཞན་དུ་བཙོང་བའི་ཆབ་སྲིད་རང་བཞིན་གྱི་རྣམ་པ་ཞིག་གི་འོག་ནས་བོན་པོ་རྣམས་ཕམ་སྟེ་བོན་གཤེན་སོགས་བོན་ལ་དད་མོས་བྱེད་མཁན་གྱི་མི་སྣ་མང་པོ་མཐའ་ཕུད་བཏང་ཞིང༌། དྲན་པ་ནམ་མཁའ་སོགས་བོན་གཤེན་མང་པོ་ཞིག་གིས་བོད་རང་ས་ནས་དར་བའི་བོན་གྱི་རིག་གཞུང་རྣམས་རྩ་མེད་དུ་མི་འགྲོ་ཕྱིར་བོན་གྱི་གཙུག་ལག་མང་པོ་གཏེར་དུ་སྦས་པའི་ལོ་རྒྱུས་ཡོད་ལྷག་པར་དུ“བོན་བསྒྱུར་ཆོས་འཛུགས”ཀྱི་བྱ་བའི་ཁྲོད་དུ་བསྒྱུར་མ་ཐུབ་པའི་རིག་གཞུང་མང་པོ་སྐབས་དེའི་ཤཱཀྱའི་ཆོས་ལུགས་ཀྱི་རྫོང་ཧ་ཅང་འཐུག་སའི་བསམ་ཡས་གཙུག་ལག་ཁང་དུ་སྒྲོམ་གཅིག་ལ་ཁྲོ་ཆུས་རྒྱས་བཏབ་ནས་བཞག ཕྱིས་སུ་བོན་གྱི་གཏེར་སྟོན་བཅོ་ལྔ་ཙམ་བྱོན་པའི་ཐོག་མར་དྲངས་པའི་ལྷོ་བལ་གྱི་ཨ་ཙ་ར་མྱི་གསུམ་གྱིས་གཏེར་ནས་དྲངས་པར་བཤད། དེ་ཡང་ཡག་བརྗོད་བྱས་ཏེ་གཏེར་སྟོན་གྱི་ཐོག་མ་དང་གཏེར་ནས་དྲངས་ཟེར་བ་ལས་དོན་དུ་སྔོན་དུས་རྒྱ་གར་གྱི་མྱི་རྣམས་བོད་དུ་གསེར་ལེན་དུ་ཡོང་བ་དང་གསེར་ཉོ་རུ་ཡོང་བར་རྔམ་ལ་ཨ་ཙ་ར་དེ་གསུམ་གྱིས་ཀྱང་བོད་ནས་གསེར་ཅི་འདོད་འདོད་དུ་བླང་དུ་ཡོད་ཟེར་བའི་གཏམ་ཞིག་ཐོས་པ་དང་ལྷན་དུ་ཡོང་བ་ཞིག་ཡིན་དེ་ཡང་ཅི་འདོད་འདོད་ཅེས་པའང་བོད་མྱི་རྣམས་གླེན་རྟགས་ཆེ་བའི་སྟབས་ཀྱིས་རྒྱ་མཚོའི་འདབས་ཀྱི་རྡོ་ནར་ནར་དང་ལེབ་ལེབ་ཡང་ན་འུ་ཚོའི་ཐང་ཁ་སོགས་ཀྱི་ངོ་ལ་འབྲི་སྦྱངས་བྱས་པའི་ནོར་བུ་དག་དང་དབྱིབས་འདྲ་བའི་རྡོ་གཟུགས་མང་པོ་ཁོ་ཚོས་རིན་མེད་དུ་ཁྱེར་ཡོང་བ་དག བོད་མྱི་དག་གི་ཁྱིམ་གྱི་རྒྱུ་ནོར་ཡོད་ཚད་དུ་གྱུར་པའི་གསེར་དང་བྱུ་རུ་དག་ལ་བརྗེ་ཐུབ་པས་ཡིན་རྒྱུ་རེད། ངས་གོང་དུ་བཤད་པའི་ཨ་ཙ་ར་མྱི་གསུམ་གྱིས་བསམ་ཡས་སུ་གསེར་ཡོད་པར་ཐོས་ཏེ།ཁོ་ཚོ་དད་པ་ཡོད་པའི་མྱི་རུ་བཅོས་ནས་བསམ་ཡས་སུ་ཐོན་པ་ན། བསམ་ཡས་ལྷ་ཁང་གི་དཀོན་གཉེར་བས་ཁྱོད་ཨ་ཙ་ར་མྱི་གསུམ་དད་པ་ཅན་དང་ས་ཐག་རིང་བོའི་མཇལ་བ་ཡིན་པ་མ་ཟད།མོས་གུས་ཅན་རེ་འདུག་ཟེར་ནས་ལྷ་ཁང་ནང་དུ་བཅུག་ནས་སྒོ་བཅད་དེ་སོང་བ་ན། དེ་རུ་སྒམ་སྒྲོམ་གཅིག་ལ་ཁྲོ་ཆུས་རྒྱས་བཏབ་པ་ཞིག་འདུག་པ་བཏེགས་པ་ན་ཧ་ཅང་ལྗིད་ཆེ་བ་ཞིག་འདུག་པར་གསེར་ཡིན་སྙམ་ནས།དེ་བརྐུས་ཏེ་བྲོས་ནས་ཉིན་ཞག་མང་པོ་བཅད་པའི་མཐར་ཁ་ཕྱེས་ཏེ་བལྟས་པ་ན་ནང་དུ་ཡོད་པ་ཐམས་ཅད་བོན་དུ་འདུག གང་ལྟར་དེ་དག་བོན་པོ་གཟེ་སྒུར་ལ་སོགས་པའི་ལག་ལ་ཐོན་པ《དར་རྒྱས་གསལ་སྒྲོན》སོགས་བོན་གྱི་ལོ་རྒྱུས་དེབ་ཐེར་ཁག་ཏུ་གསལ་བོ་ཡོད་ལ། དེས་བོད་རང་ནོར་གྱི་གཙུག་ལག་མང་པོ་ཞིག་བསམ་ཡས་ནས་བསྣུབས་མ་དགོས་འདི་ཨ་ཙ་ར་མྱི་གསུམ་གྱི་བཀའ་དྲིན་དུ་བརྗོད་ཆོག་པས།ཁོ་ཚོ་ལ་གཏེར་སྟོན་གྱི་ཆོ་ལོ་ཞིག་གནང་བའང་དོན་མེད་ཅིག་མ་རེད་ཨང༌།
ཁྲི་སྲོང་གིས་པདྨ་འབྱུང་གནས་དང་བཻ་རོ་ཙ་ན་གཉིས་ཁོ་རང་གི་དབུ་བླ་རུ་གདན་འདྲེན་ཞུས་པ་དང་བཻ་རོ་ཙ་ན་ཆེད་དུ་རྒྱ་གར་དུ་རྫོགས་པ་ཆེན་པོའི་མན་ངག་ལེན་དུ་མངགས་ཟེར་ཡང༌། 《བཀའ་ཐང་སྡེ་ལྔ》༼དེབ་གཟུགས༽མའི་ནང་དུ་པདྨ་འབྱུང་གནས་ཀྱིས་བོད་དུ་བཻ་རོ་ཙ་ན་ལ་རྫོགས་པ་ཆེན་པོའི་དབང་བསྐུར་མན་ངག་གནང་བ་འདྲ་ཞིག་བཤད་ཡོད། གལ་སྲིད་པདྨ་འབྱུང་གནས་ལ་རྫོགས་ཆེན་གྱི་གདམས་ངག་ཡོད་ན་བཻ་རོ་ཙ་ན་རྫོགས་པ་ཆེན་པོའི་མན་ངག་ལེན་མིར་རྒྱ་གར་ལ་མངགས་དགོས་དོན་མེད་ལ། དེས་པདྨ་འབྱུང་གནས་རྫོགས་ཆེན་པ་ཞིག་མིན་པར་མཚོན་ཡོད། བཀའ་ཐང་ལྟར་ན་པད་འབྱུང་གིས་རྫོགས་ཆེན་གྱི་གདམ་ངག་བཻ་རོ་ལ་གནང་ཡོད་ཟེར་བ་ནི། དེ་པད་འབྱུང་རྫོགས་ཆེན་པ་ཞིག་ཡིན་པར་བསྒྲུབ་ཁུལ་བྱེད་སྤྱད་ཅིག་ལས་དངོས་དོན་བཀའ་ཐང་སྡེ་ལྔ་སོགས་ནི་ལྷ་སྒྲུང་རང་བཞིན་གྱི་གཞུང་ལུགས་ཤིག་ཡིན་པས་དཔྱད་གཞིར་འཇོག་རུང་བ་ཞིག་ཀྱང་ག་ལ་ཡིན། ལྷག་པར་དུ་གསང་སྔགས་ཀྱི་གཞུང་ལུགས་ནང་གི“སྦྱོར་བ”དང་“སྒྲོལ་བ”འདི་ཁོ་ཚོས་ལོག་སྤྱོད་དུ་གོལ་བས་སྐབས་དེའི་བོད་ཁམས་ཟང་ཟིང་ལ་བཏང་བ་མ་ཟད།ཐ་ན་མཐོ་བ་བོད་རྗེ་དང་ཁོང་ཚོའི་བར་གྱི་བླ་སློབ་ཀྱི་འབྲེལ་བའང་མ་བརྟན་པར་བཻ་རོ་ཙ་ན་ཚ་བ་རོང་དུ་རྒྱང་ཕུད་བཏང་ཞིང༌། རྒྱ་ནག་གི་བཙུན་པ་ཧ་ཤང་མ་ཧ་ཡ་ན་ཏུན་ཧོང་དུ་སྤྱུགས་པ་སོགས་དང༌། ཁྲི་སྲོང་ལྡེ་བཙན་རང་ཡང་བསམ་ཡས་སུ་སྡོད་མ་བཟོད་པར་མ་ཟད། ཕལ་ཆེར་ལོ་དེའི་ནང་མྱི་ཚེའི་གཟུགས་བྱད་རྫོགས་པ་འདྲ་ཞིག་ཆགས། ཡང་གཞན་གཅིག་ལ། “སྦྱོར་བ” དང “སྒྲོལ་བ” གཅིག་པུས་རྐྱེན་བྱས་པ་མ་ཡིན་པར་སློབ་དཔོན་གྱི་ཞལ་ནས་བོད་འབངས་རྣམས་བདེ་ཞིང་སྐྱིད་པའི་སླད་དུ་གནོད་སྦྱིན་ལས་ནོར་བསླངས། འཛམ་བུ་གླིང་གི་ནོར་ཁུངས་ཡོད་ཚད་བོད་དུ་འབྱུང་བར་བྱ། ངམ་ཤོད་སོགས་ཆུ་དཀོན་པ་རྣམས་སུ་ཆུ་བཏོན་ནས་གྲམ་པ་ཐམས་ཅད་ཞིང་དུ་བསྒྱུར་ནས་ཞིང་གིས་བོད་ཀུན་འཚོ་བར་བྱ། གཙང་ཆུ་སྦུབས་སུ་འཇུག་པ་དང༌། བྱེ་མ་ཐམས་ཅད་ནགས་ཚལ་དང་ནེའུ་གསིང་དུ་བསྒྱུར། བོད་ཡུལ་ངན་པ་ཀུན་བཟང་པོར་བྱ་ཞེས་པ་དང་རྒྱལ་པོས་ལོ་སྟོང་ཐུབ་དང་ཚེ་ཕྱི་མར་ལྷ་རུ་སྐྱེ་ཞེས་པའི་ཁ་ཤོམ་ཞིག་གིས་བོད་དུ་གདན་འདྲེན་བྱས་པ་མངོན་ལ།རྗེས་སུ་དེ་དག་རྫུན་གཏམ་ལྟ་བུར་སོང་གཤིས་ཁོ་སླར་རྒྱ་གར་དུ་སྤྱུགས་པ་དེ་ལ་ཐུག
ཡང་པདྨ་འབྱུང་གནས་ཕྱི་རོལ་བ་ཞིག་ཡིན་ལ་ཁོས་མཐུ་ནུས་ཤེས་པ་དེའང་ཕྱི་རོལ་བའི་མཐུ་སྔགས་དང་རྫུ་འཕྲུལ་རེ་འགའ་རེད་ཅེས་བཤད་མཁན་ཡོད་མོད། དེ་ཡང་བདེན་པ་མེད་པ་ཞིག་མིན་ཏེ་དེང་དུས་རྒྱ་གར་སོ་ལན༼solan༽སོགས་སུ་ཕྱི་རོལ་བ་ཡིན་པའི་མགོ་ལ་རས་དཀྲིས་ཤིང་དེའི་སྟེང་དུ་བྱ་སྒྲོ་བཙུགས་པ། ལག་པ་གཡས་པར་དབྱིག་པ་རིང་པོ་ཞིག་གི་རྩེ་མོར་ཐོད་སྐམ་ཐོགས་པ།གཡོན་པར་ལྕགས་ཀྱི་ཅ་ནེ་བཟུང་པའི་ཕྱི་རོལ་བ་མང་པོ་རིག་རྒྱུ་ཡོད་ལ། དེ་དག་གི་ཆ་བྱད་ལ་བརྟགས་ནའང་དོགས་པ་འདྲ་ཞིག་ཆགས་ཡོད། 《གཉའ་ཁྲི་བཙད་པོ》སྤྱིའི་དེབ༡༤ ཤ ༡༥ པད་མ་བཀའ་ཐང་ནང་དུ་གུ་རུ་རིན་པོ་ཆེས་གྲོང་ཁྱེར་མང་པོ་དང་ཡུལ་མང་པོ་བརླགས་པས་མཐར་གུ་རུ་རིན་པོ་ཆེ་ཡང་ཡུལ་དེ་ནས་མཐའ་ཕུད་བཏང་བའི་ལོ་རྒྱུས་ཡོད་པ་སོགས་ལ་དམིགས་ན། ཁྲི་སྲོང་གིས་རྒྱ་གར་དང་ཐང་རྒྱལ་རབས།དབྱི་ལང་སོགས་ལ་དམག་བརྒྱབ་ནས་བྱས་རྗེས་བཞག་རབས་ལོ་རྒྱུས་དག་ཏུ་གསལ་མོད། ལྷག་པར་རྒྱ་གར་དུ་དམག་ཅི་ཞིག་ལ་དྲངས་པའི་སྐོར་སོགས་ནས་ཞིབ་ཕྲ་དང་རྒྱས་སྤྲོས་མེད་པ་ནི་ཆོས་འབྱུང་རྩོམ་པ་པོ་དག་གི་གཡོ་འོག་གི་འཕྲུལ་ཐབས་ཤིག་ཏུ་ངེས་པའི་སྣང་ཚུལ་སྟེར་བ་གོང་གསལ་མཐའ་ཕུད་བཏང་ནས་ཁྲི་སྲོང་གིས་རྒྱ་གར་ལ་དམག་དྲངས་པ་སོགས་ལ་འབྲེལ་བ་ཡོད་མེད་ཀྱི་དོགས་པ་ཞིག་སྐྱེ་འོང་ཡང་།གཟི་བོར་གནས་ཤིང་བོད་ཀྱི་རིག་གནས་དང་ལོ་རྒྱུས་ངོ་མ་ལ་དུངས་བ་ཟབ་པའི་མྱི་བུ་དག་གིས་བཙལ་འཚོལ་བྱ་དགོས་པ་ཞིག་རེད།
བོན་གྱི་གཞུང་ལུགས་འགའ་རེར་ཁྲི་སྲོང་ནི་བོན་གྱི་རྫོགས་ཆེན་ཀྱི་གནས་ལུགས་བསྐྱངས་པའི་བོད་རྗེ་ཞིག་ཡིན་ཡང་རྗེས་སུ་པད་འབྱུང་སོགས་ཀྱིས་དེ་ལས་བསྒྱུར་བ་བཤད་ཡོད། དེ་ལྟར་ཡིན་ན་རྒྱ་གར་པ་ཁོ་ཚོས་རྒྱ་གར་གྱི་ཆོས་འདི་རྒྱལ་པོ་ཞིག་གིས་སྤྱད་ན་ལོ་སྟོང་ཐུབ་པ་དང༌། ཕྱི་མ་ཡང་ལྷ་རུ་སྐྱེ་ཐུབ་ཅེས་པའི་ཚིག་ཅིག་གསུངས་མྱོང་བ་དང༌། རྒྱལ་པོ་རང་གིས་ཏག་ཏག་བོན་གྱི་རྫོགས་ཆེན་གྱི་གནས་ལུགས་བསྐྱངས་ནས་ལྟ་བའི་ངོར་འཇོག་མ་ཐུབ་པར་ཐང་ཆད་པའི་སྐབས་དེ་ཞིག་དང་བསྟུན། རྒྱ་གར་པ་ཁོ་ཚོས་རྒྱ་གར་གྱི་ཆོས་འདི་དེ་ལས་སློབ་རྒྱུ་སླ་མོ་ཡིན་ཚུལ་སོགས་ཀྱིས་ཁོའི་རང་ནོར་ཤོར་ཞིང་རང་ལྟ་བསྐྱངས་མ་ཐུབ་པའི་རྒྱུ་རྐྱེན་ཞིག་ཀྱང་དེ་རུ་འདུག དེས་ན་འུ་ཚོའི་མྱི་རབས་སྔོན་མ་ནས་མཁས་པ་མང་པོ་ཞིག་གི་རང་འདོད་དང་ཆོས་ལུགས་ཕྱོགས་ཞེན་གྱིས་བཅོས་པའི་རྫུན་གཏམ་གནམ་སས་མི་ཁེབས་པའི་ཆོས་འབྱུང་གླེགས་བམ་དེ་དག་གིས་མྱི་རིགས་ཤིག་གི་འཕེལ་ཕྱོགས་དང་བཀའ་དྲིན་ཅན་གྱི་ཡབ་མྱེས་མང་པོ་ཞིག་དང་དེ་དག་གིས་བསྐྱེད་པའི་ཤེས་རིག་མང་པོ་ཞིག་མྱི་གཞན་པ་ཞིག་དང་ཕྱི་རྒྱལ་ཞིག་ནས་ཡོང་བ་ཡིན་ཞེས་རྡོག་བརྫིས་བཏང་བ་དག་གིས་ང་ཚོ་ཅི་འདྲ་ཉམ་ང་བའི་གནས་སུ་ལྟུང་ཨང༌། དེའི་ཕྱིར་ང་ཚོས་དཔྱད་གཞིར་རུང་བའི་ཡ་ཐོག་ཞང་བོད་རིག་གཞུང་དག་ལ་རྒྱུས་ལོན་ཡང་དག་པ་རེ་དང་།ལྷག་པར་གཟུ་བོར་གནས་ཤིང་ཕྱོགས་ཞེན་གྱིས་མ་བསླད་པའི་བོད་ཀྱི་རྒྱལ་རབས་ལོ་རྒྱུས་དག་ལ་བལྟས་ཏེ་ཡ་ཐོག་བོད་ཀྱི་འཇིག་རྟེན་དང་དེའི་ཤེས་རིག་གི་འབྱུང་ཁུངས་གསལ་བོ་ཞིག་བཙལ་འཚོལ་བྱ་རྒྱུ་ཆེས་གལ་ཆེ་བའི་བྱ་ལས་ཤིག་མ་ཡིན་ནམ།
“མྱི་སེམས་འདྲ་མིན་སྣ་ཚོགས། །སེམས་ལ་མི་འཆར་དགུ་འཆར།” རལ་གྲི་ཁོ་བོན་པོ་རེད་ཁོས་འདི་ལྟར་བཤད་ནི་རེད་ཅེས་འདོད་པ་ཡོད་མོད། དེ་ཡང་ཁྱོད་ཀྱི་རྣམ་རྟོག་ཙམ་ལས། ངས་ནི་གོང་གསལ་དེ་དག་ལོ་རྒྱུས་དང་རིག་གཞུང་དེབ་ཐེར་མང་པོ་བཀླགས་ནས་དེའི་བར་ནས་རྙེད་པའི་བདེན་པ་རེ་གཉིས་དཔྱད་གཞིར་བཞག་པ་ཙམ་ཡིན།


text:
ཀྲུང་དབྱང་གི་ཡིག་ཆ་ཨང་དང་པོས་འཆར་གཞི་གསར་པ་བཀོད་པ་དང་། བོད་ལྗོངས་ཀྱི་གྲོང་གསེབ་དར་རྒྱས་ལས་ཀ་སྤེལ་སྒང་ཡིན་པ།
སྤེལ་དུས 2018-02-09
ཡོང་ཁུངས། ཀྲུང་གོའི་བོད་ལྗོངས་དྲ་བ།
རྩོམ་པ་པོ། བཀྲ་རྒྱལ་གྱིས་བསྒྱུར།
གྲོང་གསེབ་དར་རྒྱས་གཏོང་པའི་འཐབ་ཇུས་ཀྱི་དུས་རིམ་གསུམ་གྱི་དམིགས་ཚད།
ཀྲུང་གོའི་བོད་ལྗོངས་དྲ་བར་གནས་ཚུལ་འབྱོར་གསལ། ཟླ2པའི་ཚེས4ཉིན། དུས་རབས་གསར་པར་ཚུད་ཚུན་གྱི“ ཞིང་གསུམ”ལས་ཀར་མཛུབ་སྟོན་བྱེད་པའི་ཀྲུང་དབྱང་གི་ཡིག་ཨང་དང་པོ་ཐེངས15པ་སྟེ། ཀྲུང་གོའི་དུས་རབས་གསར་པའི་གྲོང་གསེབ་དར་རྒྱས་གཏོང་བའི་འཆར་འགོད་ཀྱི་མཐོ་རིམ་ཇུས་འགོད——《ཀྲུང་གུང་ཀྲུང་དབྱང་དང་རྒྱལ་སྲིད་སྤྱི་ཁྱབ་ཁང་གིས་གྲོང་གསེབ་དར་རྒྱས་གཏོང་བའི་འཐབ་ཇུས་ལག་ལེན་བསྟར་རྒྱུའི་སྐོར་གྱི་བསམ་འཆར》བཏོན་པ་རེད།
ཤེས་རྟོགས་བྱུང་བར་གཞིགས་ན། 2018ལོའི་ཀྲུང་དབྱང་གི་ཡིག་ཆ་ཨང་དང་པོར་ཁྱོན་དོན་ཚན4ཡོད་ལ། བྱེ་བྲག་ཏུ་དུས་རབས་གསར་པའི་གྲོང་གསེབ་དར་རྒྱས་གཏོང་བའི་འཐབ་ཇུས་ལག་བསྟར་ལ་དམིགས་པའི་གལ་ཆེའི་དོན་སྙིང་དང་སྤྱིའི་བླང་བྱ། གྲོང་གསེབ་དར་རྒྱས་གཏོང་པའི་གཙོ་གནད་ལས་འགན། གྲོང་གསེབ་དར་རྒྱས་གཏོང་བའི་འགན་ལེན་བྱེད་ཐབས། ཏང་གིས“ཞིང་གསུམ” ལས་དོན་གྱི་འགོ་ཁྲིད་རྒྱུན་འཁྱོངས་དང་འཐུས་ཚང་དུ་གཏོང་རྒྱུ་བཅས་རེད། ཏང་གི་ཚོགས་ཆེན་བཅུ་དགུ་པར་བཏོན་པའི“ཐོན་ལས་དར་རྒྱས་དང་སྣོད་བཅུད་བདེ་སྡོད། ཡུལ་སྲོལ་དཔལ་ཡོན་ལྡན་པ། བཅོས་སྐྱོང་ནུས་ལྡན་ཡིན་པ། འཚོ་བ་འབྱོར་ཕྱུག་ལྡན་པ”བཅས་ཀྱི་སྤྱིའི་བླང་བྱ་ལྟར། གྲོང་གསེབ་ཀྱི་དཔལ་འབྱོར་འཛུགས་སྐྲུན་དང་ཆབ་སྲིད་འཛུགས་བསྐྲུན། རིག་གནས་འཛུགས་བསྐྲུན། སྤྱི་ཚོགས་འཛུགས་བསྐྲུན། སྐྱེ་ཁམས་དཔལ་ཡོན་འཛུགས་སྐྲུན་དང་ཏང་གི་འཛུགས་སྤེལ་བཅས་ལ་གཅིག་གྱུར་འཆར་འགོད་ཀྱིས་སྐུལ་འདེད་གཏོང་ཐད་ཁྱོན་ཡོངས་ནས་བཀོད་སྒྲིག་བྱས་ཡོད་འདུག
ཏང་གི་ཚོགས་ཆེན་བཅོ་བརྒྱད་པ་འཚོགས་ཚུན། བློ་མཐུན་ཞི་ཅིན་ཕིང་སྲོག་ཤིང་ཡིན་པའི་ཏང་ཀྲུང་དབྱང་གིས“ ཞིང་གསུམ” ལས་དོན་ལ་ཚད་མཐོའི་མཐོང་ཆེན་གནང་པ་དང་། ཐོག་མཐའ་བར་གསུམ་དུ“ཞིང་གསུམ” གནད་དོན་ཐག་གཅོད་ཡག་པོ་བྱ་རྒྱུ་དེ་ཏང་ཡོངས་ཀྱི་ལས་ཀའི་གལ་ཆེའི་ནང་གི་འགངས་ཆེན་དུ་བཟུང་པ་རེད། ཏང་གི་ཚོགས་ཆེན་བཅོ་བརྒྱད་པའི་ཚུན་གྱི་ལོ5 ནི་ཞིང་ལས་ཕྱོགས་སྒྱུར་རིམ་སྤོར་དང་སྤུས་ཚད་ཕན་འབྲས་མངོན་གསལ་གྱིས་མཐོ་རུ་ཕྱིན་པའི་ལོ5ཡིན་ལ། ཞིང་པར་དངོས་ཕན་དེ་བས་མང་བ་ཐོབ་པ་དང་དེ་བས་དྲང་སྙོམས་ངང་འཕེལ་རྒྱས་ཡོང་བའི་གོ་སྐབས་དང་ཁེ་དབང་འགན་སྲུང་སྔར་ལས་ལེགས་པ་བྱུང་པའི་ལོ5ཡང་རེད། ལོ་ལྔ་པོ་འདིའི་རིང་། གྲོང་གསེབ་ཀྱི་རྣམ་པར་འགྱུར་ལྡོག་ཧ་ཅང་ཆེན་པོ་བྱུང་ཞིང་།ཞིང་ལས་དང་གྲོང་གསེབ་འཕེལ་རྒྱས་ལ་ལོ་རྒྱུས་རང་བཞིན་གྱི་གྲུབ་འབྲས་ལོན་ནས་ལོ་རྒྱུས་ཀྱི་རང་བཞིན་ལྡན་པའི་འཕོ་འགྱུར་བྱུང་ཡོད་པ་རེད།
ཏང་གི་ཚོགས་ཆེན་བཅུ་དགུ་པའི་སྙན་ཞུ་ལས་གྲོང་གསེབ་དར་རྒྱས་གཏོང་བའི་འཐབ་ཇུས་ལག་བསྟར་བྱེད་རྒྱུ་གསལ་པོར་བཏོན་ཡོད་པ་མ་ཟད་ཏང་གི་སྒྲིག་ཡིག་ནང་བཀོད་ཡོད་ལ། རང་རྒྱལ་གྱི“ཞིང་གསུམ” འཕེལ་རྒྱས་གོ་རིམ་ཁྲོད་དུས་རབས་ལས་བརྒལ་བའི་རྡོ་རིང་ལྟ་བུའི་དོན་སྙིང་ལྡན།2017ལོའི་ཟླ12པའི་ཚེས18ཉིན་ནས་ཚེས20ཉིན་བར་ཀྲུང་དབྱང་གི་དཔལ་འབྱོར་ལས་དོན་ཚོགས་འདུ་འཚོགས་པ་དང་། ཚོགས་འདུའི་ཐོག་གྲོང་གསེབ་དར་རྒྱས་གཏོང་བའི་འཐབ་ཇུས་འཆར་འགོད་ཚན་རིག་དང་མཐུན་པར་གཏན་འབེབས་བྱ་དགོས་ཞེས་བཏོན་པ་དང་། ཞིང་ལས་མཁོ་འདོན་ཕྱོགས་སུ་གྲུབ་ཚུལ་རང་བཞིན་ལ་བཅོས་བསྒྱུར་བྱེད་པ། ཞིང་ལས་སྲིད་ཇུས་དེ་ཐོན་འབབ་འཕར་བ་ནས་སྤུས་ཚད་མཐོ་རུ་ཕྱིན་པར་བསྒྱུར་པར་སྐུལ་འདེད་བྱ་དགོས་ཞེས་བཏོན། 2017ལོའི་ཟླ12པའི་ཚེས28ཉིན་ནས་ཚེས29བར་འཚོགས་པའི་ཀྲུང་དབྱང་གི་གྲོང་གསེབ་ལས་དོན་གྲོས་ཚོགས་སྟེང་ཡང་བསྐྱར་ཀྲུང་གོའི་ཁྱད་ཆོས་ལྡན་པའི་སྤྱི་ཚོགས་རིང་ལུགས་ཀྱི་གྲོང་གསེབ་དར་རྒྱས་གཏོང་བའི་བགྲོད་ལམ་ལམ་བསྐྱོད་དགོས་ཞེས་བཏོན་པ་མ་ཟད། 2018 ལོ་དང་སླད་ཕྱིན་དུས་སྐབས་ཤིག་རིང་གི་ཞིང་ལས་དང་གྲོང་གསེབ་ལས་དོན་ལ་བཀོད་སྒྲིག་མཛད་པ་རེད།
མཐའ་མཚམས་ས་ཁུལ་དང་མི་རིགས་ས་ཁུལ། དབུལ་ཕོངས་ས་ཁུལ། དེ་བཞིན་རང་རྒྱལ་གྱི་འཕེལ་རྒྱས་དོ་མི་མཉམ་པ་དང་འཐུས་ཚང་མིན་པ་མངོན་གསལ་ཡིན་པའི་ས་ཁུལ་གྲས་ཀྱི་གཅིག་སྟེ་བོད་རང་སྐྱོང་ལྗོངས་ཀྱིས་ཐོག་མཐའ་བར་གསུམ་དུ་གནད་དོན་ཕྱོགས་སྟོན་དུ་བཟུང་ནས“ཞིང་གསུམ” ལས་དོན་སྒྲུབ་རྒྱུ་མཐའ་འཁྱོངས་བྱས་ཐོག དབུལ་སྒྲོལ་འགག་སྒྲོལ་དམག་འཐབ་ལ་མཐའ་གཅིག་ཏུ་རྒྱལ་ཁ་ལོན་ངོར། རྒྱལ་ཡོངས་དང་མཉམ་དུ་ཕྱོགས་ཡོངས་ནས་འབྱོར་འབྲིང་སྤྱི་ཚོགས་སྐྲུན་པར་རྒྱལ་ཁ་ཕུ་ཐག་ཆོད་པ་ལོན་པར་སྒུལ་ཤུགས་གསར་པ་བསྣན་ཡོད་ལ། དེང་ཆར། དུས་རབས་གསར་པའི་རང་རྒྱལ་གྱི་གྲོང་གསེབ་དར་རྒྱས་གཏོང་བའི་གྲུབ་འབྲས་རེ་རེ་ནི་གངས་ལྗོངས་ས་མཐོར་རིམ་བཞིན་ངོམས་བཞིན་ཡོད་པ་རེད།
ཟླ2པའི་ཚེས2 ཉིན་གྱི་སྔ་དྲོར། བོད་རང་སྐྱོང་ལྗོངས་ཀྱི་གྲོང་གསེབ་ཀྱི་ལས་དོན་ཚོགས་འདུ་ལྷ་སར་འཚོགས་ཤིང་། པར་འདི་ནི་ཚོགས་ཆེན་གྱི་ཚོགས་ར་རེད།
2018ལོའི་ཟླ2པའི་ཚེས2ཉིན། བོད་རང་སྐྱོང་ལྗོངས་ཀྱིས་ལྗོངས་ཡོངས་ཀྱི་གྲོང་གསེབ་ལས་དོན་ཚོགས་འདུ་བསྡུས་ཤིང་། ཏང་གི་ཚོགས་ཆེན་བཅུ་དགུ་པ་དང་སྐབས་བཅུ་དགུ་པའི་ཀྲུང་ཨུ་ཚང་འཛོམས་གྲོས་ཚོགས་ཐེངས་གཉིས་པ། ཀྲུང་དབྱང་དཔལ་འབྱོར་ལས་དོན་གྲོས་ཚོགས། ཀྲུང་དབྱང་གི་གྲོང་གསེབ་ཚོགས་འདུའི་དགོངས་དོན་ལག་བསྟར་དོན་འཁྱོལ་བྱ་རྒྱུར་དམིགས་ཏེ། འདས་པའི་ལོ་ལྔ་དང་ལྷག་པར་དུ2017ལོའི“ཞིང་གསུམ” ལས་དོན་ལ་ཕྱོགས་སྡོམ་མཛད་པ་དང་། ཞིང་འབྲོག་ལས་དང་ཞིང་འབྲོག་ཁུལ་གྱི་གནས་བབ་ལ་དབྱེ་ཞིབ་གནང་པ། གྲོང་གསེབ་དར་རྒྱས་གཏོང་བའི་འཐབ་ཇུས་ལག་བསྟར་བྱ་རྒྱུར་བཀོད་སྒྲིག་གནང་པ་རེད། བོད་རང་སྐྱོང་ལྗོངས་ལྗོངས་ཏང་ཨུད་ཀྱི་ཧྲུའུ་ཅི་ཝུའུ་དབྱིང་ཅེ་ཡིས། ཞིང་འབྲོག་ཁུལ་གྱི་སྤྱི་པའི་ཞབས་ཞུའི་ཆུ་ཚད་མཐོར་འདེགས་ཤུགས་ཆེན་གཏོང་དགོས་པ་དང་། གྲོང་ཁྱེར་དང་གྲོང་གསེབ་མཉམ་འདྲེས་འཕེལ་རྒྱས་ལ་སྐུལ་འདེད་གཏོང་རྒྱུ། ཞིང་འབྲོག་ལས་ཀྱི་མཁོ་སྤྲོད་ཕྱོགས་ཀྱི་གྲུབ་ཆའི་རང་བཞིན་གྱི་སྒྱུར་བཅོས་གཏིང་ཟབ་ཏུ་གཏོང་པ་དང་། ཞིང་འབྲོག་ཁུལ་གྱི་ཐོན་ལས་འཕེལ་རྒྱས་གྲུབ་འབྲས་ལ་སྐུལ་འདེད་གཏོང་པ། ཞིང་འབྲོག་ཁུལ་གྱི་གཞི་རྩའི་གཉེར་སྐྱོང་ལམ་ལུགས་སྲ་བརྟན་དང་འཐུས་ཚང་དུ་གཏོང་པ་དང་། གྲོང་གསེབ་དར་རྒྱས་གཏོང་པའི་ལམ་ལུགས་ཀྱི་རྨང་གཞི་ཇེ་བརྟན་དུ་གཏོང་པ། གྲོང་གསེབ་བཅོས་སྐྱོང་ལ་ཤུགས་སྣོན་དང་གསར་གཏོད་བྱེད་པ་དང་། ཞིང་འབྲོག་ཁུལ་གྱི་ཞི་མཐུན་བརྟན་ལྷིང་འགན་ལེན་བྱེད་དགོས་པ། མཛེས་སྡུག་ལྡན་པའི་གྲོང་གསེབ་འཛུགས་སྐྲུན་ལ་སྐུལ་འདེད་ཇེ་མགྱོགས་སུ་གཏོང་པ་དང་གྲོང་གསེབ་ལྗང་མདོག་འཕེལ་རྒྱས་ཀྱི་ལམ་དུ་བསྐྱོད་པ། ཞིང་འབྲོག་ཁུལ་གྱི་བསམ་པའི་དཔལ་ཡོན་འཛུགས་སྐྲུན་ལ་ཤུགས་སྣོན་བྱེད་པ་དང་། གྲོང་གསེབ་ཀྱི་ཡ་རབས་ཡུལ་སྲོལ་སྐུལ་འདེད་ཧུར་ཐག་བཏང་ཐོག ཞིང་འབྲོག་ལས་ཕྱོགས་ཡོངས་ནས་རིམ་སྤོར་དང་ཞིང་འབྲོག་ཁུལ་ཕྱོགས་ཡོངས་ནས་ཡར་ཐོན། ཞིང་འབྲོག་མང་ཚོགས་ཁྱོན་ཡོངས་ནས་འཕེལ་རྒྱས་ཡོང་པར་སྐུལ་འདེད་གཏོང་ཐུབ་པ་བྱ་དགོས་ཞེས་བསྟན།
ཉིན་ཤས་སྔོན་མཇུག་གྲིལ་མ་ཐག་པའི་བོད་རང་སྐྱོང་ལྗོངས་ཀྱི“ ཚོགས་འདུ་གཉིས” ཀྱི་སྟེང་། རྒྱལ་ཇུས་དམངས་འཚོ་དང་འབྲེལ་བ་ཡོད་པའི་རྩ་བའི་རང་བཞིན་ལྡན་པའི་གནད་དོན་ཡིན་པས་ངོས་ནས། “ཞིང་གསུམ” གྱི་གནད་དོན་དང་“གྲོང་གསེབ་དར་རྒྱས”ཀྱི་གནད་དོན་ནི་འཐུས་མི་དང་ཨུ་ཡོན་ཚོའི་གླེང་གཞི་དང་དོ་ཁུར་བྱེད་ས་གཙོ་བོ་ཞིག་ཏུ་ཆགས་ཡོད་ཅིང་། བོད་རང་སྐྱོང་ལྗོངས་ཀྱི་ཀྲུའུ་ཞི་ཆེ་དགྲ་ལྷས་བོད་རང་སྐྱོང་ལྗོངས་མི་དམངས་སྲིད་གཞུང་གི་ཚབ་མཛད་དེ་གནང་བའི་《སྲིད་གཞུང་གི་ལས་དོན་སྙན་ཞུའི》ནང་། “གྲོང་གསེབ་དར་རྒྱས་སུ་གཏོང་རྒྱུ" ནི་ནང་དོན་གལ་ཆེན་ཞིག་ལ་བརྩིས་ནས་ཡང་དང་བསྐྱར་དུ་གླེང་ཡོད་པ་མ་ཟད་གྲོང་གསེབ་དར་རྒྱས་གཏོང་བའི་འཐབ་ཇུས་ཇི་ལྟར་ལག་བསྟར་བྱེད་ཐད། ཀྲུང་དབྱང་གི་དགོངས་དོན་དངོས་མཚོན་ཞིང་བོད་ཀྱི་དོན་དངོས་དང་མཐུན་པའི་ཞིབ་ཕྲའི་དམིགས་ཚད་ལས་འགན་བཏོན་ཡོད་པ་རེད།
ལོ་ལེགས་ཕུན་ཚོགས་སྨིན་པའི་གཞིས་རྩེའི་མང་ཚོགས།
གྲོང་གསེབ་དར་རྒྱས་གཏོང་བའི་འཐབ་ཇུས་ཀྱིས་མང་ཚོགས་དུང་ཕྱུར་མང་པོའི་རེ་སྒུག་ལ་ལན་བརྒྱབ་ཡོད་ལ། དེ་ནི་དུས་རབས་གསར་པའི“ཞིང་གསུམ”ལས་དོན་ཡག་པོ་སྒྲུབ་པའི་སྤྱི་ཡོངས་ཀྱི་གནད་ཀ་དང་ལམ་རིས་ཡིན་ལ། “ལོ་བརྒྱ་གཉིས” ཀྱི་འབད་འཐབ་དམིགས་ཚད་མངོན་འགྱུར་བྱེད་པའི་གནད་འགག་གི་ལས་གཞི་ཞིག་ཀྱང་རེད། དེང་ཆར། “ ཞིང་གསུམ” གནད་དོན་ཐག་གཅོད་ཡག་པོ་བྱེད་པའི་དུས་རབས་གསར་པའི་ཅོང་བརྡ་བཏང་ཟིན་ལ། བོད་རང་སྐྱོང་ལྗོངས་ཀྱིས་གྲོང་གསེབ་དར་རྒྱས་གཏོང་བའི་འཐབ་ཇུས་ལག་བསྟར་བྱ་རྒྱུ་དེ་དབུལ་སྒྲོལ་འགག་སྒྲོལ་དམག་འཐབ་ལ་རྒྱལ་ཁ་ཐོབ་པ་དང་། ཕྱོགས་ཡོངས་ནས་འབྱོར་འབྲིང་སྤྱི་ཚོགས་སྐྲུན་པར་རྒྱལ་ཁ་ཕུ་ཐག་ཆོད་པ་ལོན་རྒྱུ། སྤྱི་ཚོགས་རིང་ལུགས་ཀྱི་དེང་རབས་ཅན་ཁྱོན་ཡོངས་ནས་འཛུགས་སྐྲུན་བྱེད་པའི་བོད་ལྗོངས་ཀྱི་གལ་ཆེའི་ལོ་རྒྱུས་ཀྱི་ལས་འགན་ཞིག་ཏུ་བརྩིས་ནས། གྲོང་གསེབ་དར་རྒྱས་གཏོང་བའི་འཐབ་ཇུས་ཀྱིས་དབུལ་སྒྲོལ་འགག་སྒྲོལ་ལ་སྣེ་ཁྲིད་རྒྱུ་དང་། དབུལ་སྒྲོལ་འགག་སྒྲོལ་གྱི་ཕན་འབྲས་དངོས་ཀྱིས་གྲོང་གསེབ་དར་རྒྱས་ལ་གཞོགས་འདེགས་མཛད་ཐོག མི་རིགས་ཁག་གི་མང་ཚོགས་ཀྱི་མཛེས་སྡུག་ལྡན་པའི་འཚོ་བའི་དགོས་མཁོ་སྔར་བས་ཡག་པོ་སྐོང་ཐབས་བྱས་ཏེ་མི་རིགས་ཁག་ལ་མང་ཚོགས་ཀྱི་ཐོབ་ཚོར་དང་བདེ་སྐྱིད་ཚོར་སེམས་དེ་བས་མང་བོ་ལྡན་པར་བྱས་ཐོག ཧུར་ཐག་སྒོས་གྲོང་གསེབ་དར་རྒྱས་གཏོང་བའི་བགྲོད་ལམ་ཐོག་བསྐྱོད་རྒྱུ་དང་།གྲོང་གསེབ་དར་རྒྱས་གཏོང་བའི་འགག་སྒྲོལ་དམག་འཐབ་དང་ཡུན་རིང་དམག་འཐབ་ཡག་པོ་བརྒྱབ་ནས་གྲོང་གསེབ་དར་རྒྱས་གཏོང་བའི་རྣམ་པ་གསར་པ་རྒྱུན་ཆད་མེད་པར་གཏོད་རྒྱུ་དང་། གྲོང་གསེབ་དར་རྒྱས་ཀྱི་ལེའུ་གསར་པ་ཞིག་བརྩམས་ཏེ་དུས་རིམ་གསུམ་གྱི་དམིགས་ཚད་རིམ་བཞིན་མངོན་འགྱུར་བྱས་ཐོག མཇུག་མཐར་ཁྱོན་ཡོངས་ནས་ཞིང་ལས་སྟོབས་ལྡན་དང་གྲོང་ཚོ་མཛེས་སྡུག་ལྡན་པ། ཞིང་པ་ཕྱུག་པོར་འགྱུར་བ་མངོན་འགྱུར་བྱ་དགོས་སོ། །


text:
ཀྲུང་གོ་བོད་ཀྱི་དྲ་བའི་འཕྲིན། སྤྱི་ཟླ་9པའི་ཚེས་8ཉིན་གྱི་སྔ་དྲོར། སི་ཁྲོན་མི་རིགས་དཔེ་སྐྲུན་ཁང་གི་《སྙན་ངག་མེ་ལོང་མ་རྩ་འགྲེལ་ཕྱོགས་བསྒྲིགས》ཀྱི་དཔེ་སྐྲུན་བཞུགས་མོལ་ཚོགས་འདུ་དང་དཔེ་ཆ་འབུལ་བའི་མཛད་སྒོ་དེ་ཁྲིན་ཏུའུ་ནས་གཟབ་རྒྱས་ངང་འཚོགས།
ཚོགས་འདུའི་ཐོག་མཚོ་སྔོན་མི་རིགས་དཔེ་སྐྲུན་ཁང་གི་རྒན་ཟླ་བ་བློ་གྲོས་དང་། ལྷོ་ནུབ་མི་རིགས་སློབ་ཆེན་གྱི་བོད་རིག་པའི་སློབ་གླིང་གི་གླིང་གཙོ་བསོད་ནམས་ཕུན་ཚོགས། གླིང་གཙོ་གཞོན་པ་ཡེ་ཤེས་དོན་གྲུབ། དགེ་རྒན་ཆེན་མོ་དང་འབུམ་རམས་པའི་མཛུབ་སྟོན་དགེ་རྒན་ཐུབ་བསྟན་ཕུན་ཚོགས། དགེ་རྒན་ཆེན་མོ་ཞིབ་འཇུག་སློབ་མའི་མཛུབ་སྟོན་དགེ་རྒན་ཚེ་རིང་འགྱུར་མེད། སི་ཁྲོན་ཞིང་ཆེན་བོད་ཡིག་སློབ་གྲྭའི་སློབ་གཙོ་གཞོན་པ་དགེ་རྒན་ཆེན་མོ་འགྱུར་མེད་ཚེ་དབང་། སི་ཁྲོན་ཞིང་ཆེན་བོད་ཡིག་དཔེ་རྙིང་བསྡུ་སྒྲིག་ཁང་གི་འགན་འཛིན་པ་འཇམ་བློ། 《བོད་ཀྱི་སློབ་གསོ》དུས་དེབ་ཁང་གི་འགོ་གཙོ་ནོར་བུ་ཚེ་རིང་། 《བོད་ལྗོངས་ཉིན་རེའི་ཚགས་པར》ཁང་གི་འགོ་གཙོ་གཞོན་པ་བཀྲ་ཤིས་དཔལ་ལྡན། བོད་ལྗོངས་བརྙན་འཕྲིན་ཁང་གི་ལྟེ་གནས་ཀྱི་ཀྲུའུ་རེན་གཞོན་པ་ཨོ་རྒྱན་ཚེ་རིང་སོགས་བོད་མདོ་དབུས་ཁམས་གསུམ་ནས་ཕེབས་པའི་མཁས་དབང་ཉེར་གསུམ་ལྷག་དང་། སི་ཁྲོན་བོད་ཡིག་དཔེ་རྙིང་བསྡུ་སྒྲིག་ཁང་གི་ལས་གཉེར་པ་མི་གྲངས་ཉི་ཤུ་ལྷག་དང་། སི་ཁྲོན་མི་རིགས་དཔེ་སྐྲུན་ཁང་གི་འགོ་གཙོ། སྤྱི་ཁྱབ་རྩོམ་སྒྲིག་པ་ཨ་སྔགས་ཚེ་རིང་བཀྲ་ཤིས། དེ་བཞིན་དཔེ་སྐྲུན་ཁང་གི་འབྲེལ་ཡོད་རྩོམ་སྒྲིག་པ་བཅས་ཁྱོན་མི་གྲངས་བདུན་ཅུ་ལྷག་མཉམ་ཞུགས་གནང་ཡོད། སི་ཁྲོན་མི་རིགས་དཔེ་སྐྲུན་ཁང་གི་འགོ་གཙོའི་ལག་རོགས་པ། བོད་ཡིག་དཔེ་སྐྲུན་ལྟེ་གནས་ཀྱི་ཀྲུའུ་རེན་འོད་ཟེར་གྱིས་ཚོགས་འདུའི་གཙོ་སྐྱོང་གནང་།
《སྙན་ངག་མེ་ལོང་མ་རྩ་འགྲེལ་ཕྱོགས་བསྒྲིགས》ཀྱི་དཔེ་སྐྲུན་ལས་གཞི་འདི་ནི་རྒྱལ་ཁབ་གསར་འགྱུར་དཔེ་སྐྲུན་བཅོས་བསྒྱུར་རྣམ་གྲངས་མཛོད་དུ་ཚུད་པའི་རྣམ་གྲངས་དང་། 2015ལོར་ཀྲུང་དབྱང་གི་གྲངས་ཉུང་མི་རིགས་ཀྱི་རིག་གནས་བྱ་གཞག་འཕེལ་རྒྱས་ཀྱི་ཁ་གསབ་རོགས་དངུལ་སྤྲོད་པའི་བརྡ་ཐོར་གཞིར་བཟུང་སྟེ། མི་རིགས་ཀྱི་ཡི་གེའི་དཔེ་སྐྲུན་ཆེད་སྤྱོད་མ་དངུལ་གྱི་རོགས་སྐྱོར་རྣམ་གྲངས་འགངས་ཆེན་ཞིག་ཡིན་ལ། ངེད་སི་ཁྲོན་མི་རིགས་དཔེ་སྐྲུན་ཁང་དང་སི་ཁྲོན་བོད་ཡིག་དཔེ་རྙིང་བསྡུ་སྒྲིག་ཁང་གཉིས་ཀྱིས་ཉེ་བའི་ལོ་ཤས་རིང་ལ་མཉམ་འབྲེལ་སྒོས་སྙན་ངག་མེ་ལོང་མའི་གཞུང་འགྲེལ་གལ་ཆེན་གྱི་དཔེ་རྙིང་འཚོལ་བསྡུ་དང་། མྱུར་སྐྱོབ། རྩོམ་སྒྲིག །དཔེ་སྐྲུན་བཅས་ཀྱི་ལས་ཀ་གཉེར་ནས་དུས་ཡུན་གང་འཚམས་ཤིག་སོང་མཐར། མེ་ལོང་མའི་སྐོར་གྱི་དཔེ་རྒྱུན་རིན་ཐང་བྲལ་བ་མང་པོ་ཞིག་བསྡུ་ཐུབ་བྱུང་བ་དང་། སྔ་རྗེས་སུ་བོད་ཁམས་ཀྱི་མཁས་པ་མང་པོ་གདན་དྲངས་ཏེ་གཞུང་འདིའི་རྩོམ་སྒྲིག་དང་ཞུ་དག །དཔེ་སྐྲུན་སོགས་ཀྱི་ཐད་ནས་དགོངས་འཆར་དང་མཛུབ་སྟོན་གང་ལེགས་བསྡུ་ལེན་བྱས་ཏེ། དེབ་ཉི་ཤུའི་བདག་ཉིད་ཅན་གྱི་དཔེ་ཚོགས་ཆེན་པོ་འདི་ཉིད་རྒྱ་ཆེའི་ཀློག་པ་པོ་ཡོངས་ཀྱི་སྤྱན་སྔར་འབུལ་ཐུབ་པ་བྱུང་བ་ཡིན།
ཚོགས་འདུའི་ཐོག་དང་པོ་སི་ཁྲོན་མི་རིགས་དཔེ་སྐྲུན་ཁང་གི་འགོ་གཙོ། སྤྱི་ཁྱབ་རྩོམ་སྒྲིག་པ་ཨ་སྔགས་ཚེ་རིང་བཀྲ་ཤིས་ཀྱིས་《སྙན་ངག་མེ་ལོང་མ་རྩ་འགྲེལ་ཕྱོགས་བསྒྲིགས》ཀྱི་དཔེ་སྐྲུན་བཞུགས་མོལ་ཚོགས་འདུ་དང་དཔེ་ཆ་འབུལ་བའི་མཛད་སྒོ་ལ་བཀྲ་ཤིས་བདེ་ལེགས་ཀྱི་ཤིས་ཚིག་ཕུལ་བ་དང་། དཔེ་ཆ་འབུལ་བའི་ལས་རིམ་ལ་རྒན་ཟླ་བ་བློ་གྲོས་ལགས་དང་། རྒན་ཐུབ་བསྟན་ཕུན་ཚོགས། རྒན་ཨ་སྔགས་ཚེ་རིང་བཀྲ་ཤིས་བཅས་ཀྱིས་ལྷོ་ནུབ་མི་རིགས་སློབ་གྲྭ་ཆེན་མོ་བོད་རིག་པའི་སློབ་གླིང་དང་། སི་ཁྲོན་ཞིང་ཆེན་བོད་ཡིག་སློབ་གྲྭ། དཀར་མཛེས་ཁུལ་དཔེ་མཛོད་ཁང་བཅས་ལ་དེབ་ཉི་ཤུའི་བདག་ཉིད་ཅན་གྱི་《སྙན་ངག་མེ་ལོང་མ་རྩ་འགྲེལ་ཕྱོགས་བསྒྲིགས》ཀྱི་དཔེ་ཚོགས་གཟིགས་རྟེན་དུ་ཕུལ། མཁས་པའི་བགྲོ་གླེང་གི་ལས་རིམ་ལ་སི་ཁྲོན་ཞིང་ཆེན་བོད་ཡིག་དཔེ་རྙིང་བསྡུ་སྒྲིག་ཁང་གི་འགན་འཛིན་པ་འཇམ་བློ་ལགས་དང་། མཚོ་སྔོན་མི་རིགས་དཔེ་སྐྲུན་ཁང་གི་རྒན་ཟླ་བ་བློ་གྲོས་ལགས། ལྷོ་ནུབ་མི་རིགས་སློབ་ཆེན་གྱི་དགེ་རྒན་ཆེན་མོ། འབུམ་རམས་པའི་མཛུབ་སྟོན་དགེ་རྒན་ཐུབ་བསྟན་ཕུན་ཚོགས། སི་ཁྲོན་ཞིང་ཆེན་བོད་ཡིག་སློབ་གྲྭའི་སློབ་གཙོ་གཞོན་པ་ལྕང་ཞབས་པ་འགྱུར་མེད་ཚེ་དབང་སོགས་ཀྱིས་རིམ་པ་བཞིན་《སྙན་ངག་མེ་ལོང་མ་རྩ་འགྲེལ་ཕྱོགས་བསྒྲིགས》ཀྱི་དཔེ་རྒྱུན་འཚོལ་བསྡུ་བྱེད་སྟངས་དང་དཔེ་ཚོགས་དཔར་སྐྲུན་གྱི་དོན་སྙིང་སོགས་ཀྱི་སྐོར་ནས་གསུང་གླེང་ལྷུག་པོར་གནང་།
ཐེངས་འདིའི་ཚོགས་འདུའི་ཐོག་ཕྱོགས་སོ་སོ་ནས་ཕེབས་པའི་དབུ་ཁྲིད་དང་མཁས་དབང་རྣམ་པས་ངེད་སི་ཁྲོན་མི་རིགས་དཔེ་སྐྲུན་ཁང་དང་སི་ཁྲོན་བོད་ཡིག་དཔེ་རྙིང་བསྡུ་སྒྲིག་ཁང་གཉིས་ཀྱིས་མཉམ་འབྲེལ་སྒོས་ལེགས་འགྲུབ་བྱུང་བའི་བྱ་བཞག་རླབས་ཆེན་འདིར་བསྟོད་བསྔགས་དང་གདེང་འཇོག་ཆེན་པོ་གནང་། 《སྙན་ངག་མེ་ལོང་མ་རྩ་འགྲེལ་ཕྱོགས་བསྒྲིགས》ཀྱི་དཔེ་ཚོགས་འདི་ནི་བོད་ཀྱི་ལོ་རྒྱུས་སྟེང་སྙན་གཞུང་འདིའི་རྩ་བ་དང་འགྲེལ་བ་ཕྱོགས་བསྒྲིགས་བྱས་པ་ཐོག་མ་ཡིན་པས། མི་རིགས་རང་ཉིད་ཀྱི་ཚེ་སྲོག་གི་གཟུང་ཐག་ལྟ་བུར་གྱུར་བའི་སྲོལ་རྒྱུན་རིག་གནས་རྒྱུན་འཛིན་དང་དར་སྤེལ་གཏོང་བའི་ཐད་བསུབ་ཏུ་མེད་པའི་བྱས་རྗེས་བཞག་ཡོད་ལ། བོད་ཀྱི་གཙུག་ལག་རིག་གནས་སྤྱི་དང་ཁྱད་པར་དུ་རིག་གནས་ཆུང་བ་ལྔའི་ཡ་གྱལ་སྙན་ངག་མེ་ལོང་མར་སློབ་སྦྱོང་དང་ཞིབ་འཇུག་གནང་མཁན་ཀུན་ལ་རིན་ཐང་བྲལ་བའི་དཔྱད་གཞིའི་རྒྱུ་ཆ་མཁོ་འདོན་གནང་ཡོད།
རྩོམ་སྒྲིག་པ། ཚེ་རིང་རྒྱ་མཚོ།


text:
མི་དམངས་དྲ་བའི་འཕྲིན། ཟླ་2ཚེས་25ཉིན་གྱི་དགོང་མོར། དགུན་དུས་ཨོ་རྩལ་འགྲན་ཚོགས་སྐབས་23པ་ཁོ་རེ་ཡ་ལྷོ་མའི་ཕིང་ཁྲང་གྲོང་ཁྱེར་ཨོ་ལིམ་ཕིག་ལུས་རྩལ་ར་བར་མཇུག་བསྒྲིལ་བ་རེད། ཀྲུང་གོ་ཡིས་སྐབས་རྗེས་མའི་དགུན་དུས་ཨོ་རྩལ་འགྲན་ཚོགས་གཙོ་གཉེར་བྱེད་མཁན་རྒྱལ་ཁབ་ཀྱི་ཐོག་ནས་མཇུག་སྒྲིལ་བའི་མཛད་སྒོའི་ཐོག་《2022ལོར་པེ་ཅིང་དུ་མཇལ་ཡོང་》ཞེས་པའི་སྐར་མ་བརྒྱད་རིང་གི་རིག་རྩལ་འཁྲབ་སྟོན་ཕུལ་བ་རེད། རྒྱལ་ཁབ་ཀྱི་ཀྲུའུ་ཞི་ཞི་ཅིན་ཕིང་གིས་བརྙན་རིས་བརྒྱུད་ནས་འཛམ་གླིང་ཡོངས་ལ་ལྷག་བསམ་ཟོལ་མེད་ངང་2022ལོར་པེ་ཅིང་དུ་མཇལ་ཡོང་ཞེས་གདན་ཞུ་གནང་བ་རེད།
ཕིང་ཁྲང་ཨོ་ལིམ་ཕིག་ལུས་རྩལ་ར་བའི་སྡོད་གནས་ཚང་མར་མི་ཡིས་བཀང་ཡོད་ལ། འབྱུང་འགྱུར་ལ་རྒྱང་ལྟ་བྱེད་པ་ཞེས་པའི་བརྗོད་བྱ་གཙོ་བོ་བྱེད་པའི་མཇུག་སྒྲིལ་མཛད་སྒོའི་ཐོག་གི་རིག་རྩལ་འཁྲབ་སྟོན་ངོ་མཚར་ཆེ་བ་རེད། ཉིན་17རིང་གི་ཛ་དྲག་ཆེ་བའི་འགྲན་བསྡུར་བྱས་པ་བརྒྱུད། ལུས་རྩལ་པ་ཚོ་དང་ཡུལ་དངོས་ཀྱི་ལྟད་མོ་བ་ཡོངས་ཀྱིས་མཉམ་དུ་ཨོ་ལིམ་ཕིག་ལུས་རྩལ་གྱི་ཕིང་ཁྲང་འགྲན་ཚོགས་མཇུག་སྒྲིལ་བར་བདེན་དཔང་བྱས་པ་རེད། མཇུག་སྒྲིལ་བའི་མཛད་སྒོའི་མཇུག་ཏུ"པེ་ཅིང་གི་སྐར་མ་བརྒྱད"ཅེས་པའི་རིག་རྩལ་འཁྲབ་སྟོན་གྱིས་ཡུལ་དངོས་ཀྱི་རྣམ་པ་ཡང་བསྐྱར་མཐོ་རླབས་འཕྱུར་བར་བྱས་པ་རེད།
གར་སྟེགས་ཐོག་ཀྲུང་གོའི་འཁོར་ཤུད་ལུས་རྩལ་པ་22དང་། ལུས་རྩལ་པ་2ཀྱིས་ཆས་སྤྲས་ཏེ་འཁྲབ་པའི"ཕོ་ཉ་དོམ་ཁྲ"དང་དེ་བཞིན་རིག་ནུས་འཕྲུལ་མི་24བཅས་ཀྱིས་མཉམ་དུ་འཁྱགས་རྩེད་སྤོ་ལོ་དང་། འཁྱགས་ལྟིར། གངས་ཤུད་སོགས་དགུན་དུས་ལུས་རྩལ་རྣམ་གྲངས་བསྟན་པ་རེད། འཁོར་ཤུད་ལུས་རྩལ་པའི་ཤུར་རྗེས་དང་མཐོ་རིམ་ཚན་རྩལ་ལས་མངོན་འགྱུར་བྱུང་བའི་བརྙན་རིས་འགྱུར་ལྡོག་ལ་བརྟེན་ནས་ཀྲུང་གོའི་བཀྲ་ཤིས་མཚོན་མདུད་དང་། ཀྲུང་གོའི་འབྲུག བྱ་ཁྱུང་། མྱུར་བགྲོད་ལྕགས་ལམ། གནམ་གྲུ་ཆེན་པོ། མཁའ་སྐྱོད་འཕྲུལ་ཆས་སོགས་ཀྲུང་གོའི་ཁྱད་རྟགས་རིམ་བཞིན་བསྟན་པ་ལས། ཀྲུང་གོའི་ལོ་རྒྱུས་རིག་གནས་དང་དུས་རབས་ཀྱི་རྣམ་པ་མངོན་པ་དང་། པེ་ཅིང་དགུན་དུས་ཨོ་རྩལ་འགྲན་ཚོགས་ཀྱི་ཚོགས་རྟགས"དགུན་དུས་ཕུགས་འདུན"དང་། ལྗང་མདོག་གི་སའི་གོ་ལ། བྱིས་པའི་འཛུམ་ཞལ། སྐྱུ་རུ་ཤིང་གི་ཡལ་ག་དང་ཅུ་ལིའི་མེ་ཏོག་གིས་བཟོས་པའི་མེ་ཏོག་ཕྲེང་བ་སོགས་བསྟན་པ་ལས་ཀྲུང་གོས་མིའི་རིགས་ཀྱི་ལས་དབང་གཅིག་མཐུན་འདུས་གྲུབ་སྐྲུན་པར་སྐུལ་འདེད་གཏོང་བའི་རྒྱལ་ཁབ་ཆེན་པོའི་འགན་ཁུར་མཚོན་པ་རེད།
སྐབས་དེར། "ཕོ་ཉག་དོམ་ཁྲ"གཉིས་འཆར་ཤེལ་ཆེན་པོར་མངོན་ཞིང་། དེ་གཉིས་ཀྱིས་ཀྲུང་གོའི་ས་གནས་ཁག་ཏུ་ཀྲུང་གོ་མི་དམངས་ཀྱིས་འཛམ་གླིང་ལ་བཏང་བའི་ལྷག་བསམ་རྣམ་དག་གིས་གདུན་ཞུ་བསྡུ་ལེན་བྱེད་བཞིན་ཡོད་པ་རེད། དེ་རྗེས། འཆར་ཤེལ་དུ་ཀྲུའུ་ཞི་ཞི་ཅིན་ཕིང་ཤར་བ་དང་། ཁོང་གིས་འཆར་ཤེལ་ནས"ང་དང་ཀྲུང་གོའི་མི་དམངས་དུང་ཕྱུར་དུ་མས་འཛམ་གླིང་ཡོངས་ཀྱི་གྲོགས་པོ་2022ལོར་པེ་ཅིང་དུ་མཇལ་ཡོང་བར་དགའ་བསུ་ཞུ། ཁྱེད་ཚོར་དགའ་བསུ་ཞུ། གྲོགས་པོ་ཚོར་དགའ་བསུ་ཞུ"ཞེས་གསུངས་པ་རེད།
ཀྲུའུ་ཞི་ཞི་ཅིན་ཕིང་གིས་གསུངས་མ་ཐག"ཕོ་ཉ་དོམ་ཁྲ"ཡིས་ཀྲུང་གོ་ནས་ཡོང་བའི་མཛའ་མཐུན་བརྩེ་དུང་ཡིག་ཤུབས་ནང་བཅུག་རྗེས་ཕིང་ཁྲང་ཨོ་ལིམ་ཕིག་ལུས་རྩལ་ར་བར་བསྣམས་ཡོང་བ་རེད། དེའི་རྗེས་སུ་ཡིག་ཤུབས་ཧ་ཅང་ཆེན་པོ་ཞིག་གར་སྟེབས་ཀྱི་དབུས་སུ་ཐོན་ཞིང་། ཡིག་ཤུབས་ཀྱི་ཁ་ཕྱེ་བ་ན། ཞི་ཅིན་ཕིང་དང་ཀྲུང་གོའི་མི་དམངས་ཀྱི་འཛུམ་ཞལ་རེ་རེ་བཞིན་ཤར་ཡོང་སྟེ་འཛམ་གླིང་ལ་གདན་ཞུ་གནང་བ་རེད། ཡིག་ཤུབས་ཀྱི་གཤམ་ཕྱོགས་སུ་1924ལོར་དགུན་དུས་ཨོ་རྩལ་འགྲན་ཚོགས་སྐབས་དང་པོ་ནས་བཟུང་གི་དགུན་དུས་ཨོ་རྩལ་འགྲན་ཚོགས་སྐབས་23པ་འཚོགས་པའི་ལོ་རིམ་པ་བཞིན་ཤར་བ་རེད། ཀྲུང་གོའི་འཁོར་ཤུད་ལུས་རྩལ་པས་ཡུལ་དངོས་སུ"2022"ཞེས་པའི་ཡིག་གཟུགས་བཤུད་འབྲི་བྱས་ཏེ་པེ་ཅིང་དགུན་དུས་ཨོ་རྩལ་འགྲན་ཚོགས་ལ་རེ་སྒུག་དང་སྨོན་འདུན་ཞུ་བ་མཚོན་པ་རེད།
སྐར་མ་བརྒྱད་ཀྱི་རིག་རྩལ་འཁྲབ་སྟོན་མ་བྱས་གོང་ལ། རྒྱལ་སྤྱིའི་ཨོ་རྩལ་ཨུ་ལྷན་གྱི་ཀྲུའུ་ཞི་པཱ་ཧེ་ཡིས་ཨོ་རྩལ་འགྲན་ཚོགས་ཀྱི་དར་ཆ་དེ་པེ་ཅིང་གྲོང་ཁྱེར་གྱི་འགོ་འཛིན་ནམ་པེ་ཅིང་དགུན་དུས་ཨོ་རྩལ་འགྲན་ཚོགས་སྒྲིག་འཛུགས་ཨུ་ལྷན་གྱི་ལག་བསྟར་ཀྲུའུ་ཞི་ཁྲེང་ཅི་ཉིང་གི་ལག་ཏུ་སྤྲད་པ་རེད། ཡུལ་དངོས་སུ་ཀྲུང་ཧྭ་མི་དམངས་སྤྱི་མཐུན་རྒྱལ་ཁབ་ཀྱི་རྒྱལ་གླུ་བཏང་སྟེ་འོད་མདངས་འཕྲོ་བའི་སྐར་ལྔའི་དར་དམར་བསྒྲེངས་པ་རེད།
རྒྱལ་ཁབ་ཀྱི་ཀྲུའུ་ཞི་ཞི་ཅིན་ཕིང་གི་ཆེད་བསྐོས་འཐུས་ཚབ་བམ་རྒྱལ་སྲིད་སྤྱི་ཁྱབ་ཁང་གི་ཙུང་ལི་གཞོན་པ་ལིའུ་ཡན་ཏུང་མཇུག་སྒྲིལ་མཛད་སྒོར་ཞུགས་པ་རེད།
2015ལོའི་ཟླ་7ཚེས་31ཉིན། པེ་ཅིང་དང་ཀྲང་ཅ་ཁོའུ་ལ་མཉམ་དུ་2022ལོའི་དགུན་དུས་ཨོ་རྩལ་འགྲན་ཚོགས་གཉེར་དབང་ཐོབ་པ་རེད། ཕིང་ཁྲང་དགུན་དུས་ཨོ་རྩལ་འགྲན་ཚོགས་ཀྱི་དཔལ་འབར་རིམ་བཞིན་ཞི་བ་དང་ཆབས་ཅིག་དགུན་དུས་ཨོ་རྩལ་འགྲན་ཚོགས་ཀྱི"པེ་ཅིང་དུས་འཁོར"འགོ་ཚུགས་པ་རེད།


text:
རྗེ་བསྟན་ཁོ་མཆོག་ནི་སྤྱི་ལོ1933ལོར་ད་ལྟའི་མཛོད་དགེ་རྫོང་བཞག་སྡོམ་གྱི་ཁྱིམ་ཚང་དབུལ་བོ་ཞིག་ཏུ་སྐུ་འཁྲུངས། ཁོང་གི་ཡབ་ཡུམ་གཉིས་ནི་ཆོས་དད་ཆེ་ཞིང་གཞུང་རྒྱུད་དྲང་བ། དཀར་པོའི་དགེ་བའི་ལས་འབའ་ཞིག་ལ་བརྩོན་པའི་གང་ཟག་ཅིག་པ་དང་། ཁོང་ལའང་བག་ཆགས་ཟབ་མོ་ཐེབས་པ་རེད། ཁོང་དགུང་ལོ་དྲུག་ཏུ་སོན་སྐབས་རབ་ཏུ་བྱུང་སྟེ་ཁང་གསར་དགོན་དུ་ཚོགས་ལ་བཞུགས་ཤིང་། བོད་ཀྱི་སུམ་རྟགས་དག་གསུམ་དང་རྒྱུད་སྡེ་བཞི་སོགས་ལ་སྦྱོང་བའི་ཁུལ་མཛད། དགུང་ལོ་བཅུ་དྲུགཏུ་སོན་སྐབས་ཁང་གསར་དགོན་དང་བྲལ་ཏེ་བྱང་ཉི་མ་བླ་བྲང་དུ་ཐོས་བསམ་ལ་ཕེབས། ཁ་གྱའི་བསྟན་པ་དགེ་རྒན་ཏུ་བསྟེན་ཏེ་གསོ་རིག་རྒྱུད་བཞི་སོགས་ལ་བརྩོན་པའི་དགོངས་པ་བཞེས་ཏེ་ལོ་ངོ་སུམ་ཅུའི་རིང་དུ་སྔོན་བྱོན་མཁས་པ་རྣམས་ཀྱི་ཐུགས་བརྩོན་ལྟར་ཉིན་ཞག་མེད་པར་ཐོས་བསམ་ལ་འབད་བརྩོན་ལྷོད་མེད་བྱས་པས། གསོ་རིག་གི་གནད་ཕྲ་མོ་ཀུན་ལ་བྱང་ཆུད་ཅིང་ཐོགས་པ་མེད་པ་བྱས་པ་མ་ཟད། ཚད་མ་སོགས་གཞུང་ཆེན་པོ་ཏི་ལྔ་ལ་ཐོས་བསམ་མཛད་པས་མཁས་པའི་གོ་འཕང་། སྤྱི་ལོ་ཆིག་སྟོང་དགུ་བརྒྱ་ང་དགུ་ནས་བོད་ཀྱི་གསོ་རིག་རྒྱུད་འཛིན་དང་ཞིབ་འཇུག་གི་སླད་དུ་ཕྱག་ལས་གནང་ཞིང་། ནད་ཀྱིས་མནར་བའི་གང་ཟག་མང་བོ་སྡུག་རྔུའི་ཀློང་ནས་བཀྲོལ་བར་མཛད་པས་ཀུན་གྱི་ངག་ཏུ་ཨ་ཁུ་བསྟན་ཁོ་ཞེས་རླུང་ལྟར་གྲགས་ཤིང་། གླིང་འདི་ཁོང་གི་མཚན་གྱིས་བཀང་བར་བྱས་སོ།།
1.བློ་ཡིས་ཞིབ་ཏུ་དཔྱད། གཞུང་ལུགས་གདམས་པར་ཤར།
གསོ་རིག་རྒྱུད་བཞི་དང་དེའི་འགྲེལ་བ། དེའི་ཡང་འགྲེལ་སོགས་ལ་མཁས་པར་བྱས་པས། སྨན་བཅོས་ཀྱི་ཉམས་མྱོང་དང་། སྨན་སྣ་སྡེབ་སྦྱོར་སོགས་ལ་གཞན་གྱི་འགྲན་ཟླ་བྲལ་ཞིང་། མཁས་པའི་གོ་འཕང་བརྙེས་པས་བོད་སྨན་རྐང་འཛིན་པ་ཁོ་ནར་གྱུར། དེར་བརྟེན་ལྷ་ས་དང་། མཚོ་སྔོན། ཀན་ལྷོ། སི་ཁྲོན་སོགས་ཕྱོགས་ལ་ལུང་ནས་ནད་པ་མང་བོ་མེ་ཏོག་གི་ཚལ་དུ་བུང་བ་འདུས་པ་ལྟར་ཁོང་གི་མདུན་དུ་འབྱོར་ཞིང་ཐམས་ཅད་ཀྱི་འདོད་པའི་རི་མོའང་བསྐངས་ཤིང་ནད་ལས་ཐར་བར་བྱས་པ་རེད། རིམ་བཞིན་ཁོང་གི་མཚན་སྙན་ཇེ་རྒྱས་སུ་གྱུར་ཏེ་པེ་ཅིན་དང་། ཀུང་ཏུང་། ཀུང་ཀྲོའུ། ཧེའུ་པེའུ། ཡུ་གུར་སོགས་ནས་ནད་པ་མང་བོ་ཁོང་ལ་མཇལ་བར་ཆེད་དམིགས་ཀྱིས་འབྱོར་བ་དང་། ཁོང་གིས་ཀྱང་དེ་ལ་དེ་བསྟུན་གྱིས་སྨན་བཅོས་བྱས་པས་ཀུན་ལ་ཕན་པར་གྱུར་ཏོ།།
2.ཉམས་མྱོང་གི་མཛོད་དུ་གྱུར། ཀུན་གྱིས་གཙུག་ཏུ་བཀུར།
ཁོང་ནི་བོད་ཀྱི་གསོ་རིག་རིག་གཞུང་ལ་མངའ་བརྙེས་ཤིང་ལག་ལེན་ཟུང་འབྲེལ་གྱིས་རང་ཉིད་ནས་བོད་ཀྱི་གསོ་རིག་སློབ་ཁྲིད་དཔྱད་གཞི་དཔེ་དེབ13བྲིས་ཤིང་། དེར་ཡིག་འབྲུ་ཁྲི79ཙམ་ཡོད། དེ་བཞིན་འཆད་ཁྲིད་སོགས་དགེ་རྒན་གྱི་འགན་བཞེས་པ་རེད། 1974ནས་བོད་སྨན་འཛིན་གྲྭ་ཞིག་བཙུགས་ཏེ་རྔ་བ་ཁུལ་དུ་ཚད་ལྡན་སྨན་པ260ཙམ་བསྐྱེད་བསྲིངས་བྱས། ཁོང་ནི་རྟག་པར་བོད་ལྗོངས་དང་མཚོ་སྔོན། ཀན་སུའུ་སོགས་ནས་གདན་འདྲེན་ཞུ་བཞིན་ཡོད། མདོར་ན་ཨ་མདོ་ས་ཁུལ་ནས་ལོ་ཙཱ་དང་བོད་སྨན་ཁྲིད་གཞིའི་བསླབ་དེབ་ལ། 1983ལོའི་ཟླ5བར་ཟི་ལིང་ནས་རྒྱལ་ཡོངས་ཀྱི་བོད་སྨན་སློབ་དེབ་རྩོམ་སྒྲིག་ཚོགས་འདུ་རུ་ཞིང་ཆེན་དང་རང་སྐྱོང་ལྗོངས་ཚང་མའི་གསོ་རིག་མཁས་དབང་མང་པོས་ཁོང་ལ་གདེང་འཇོག་ཐོབ། ཁོང་གིས་རྩོམ་སྒྲིག་གནང་བའི་སྨན་སྦྱོར་ཉམས་མྱོང་ཕྱོགས་བསྒྲིགས་དང་རྒྱུད་བཞི་ཞིབ་བསྡུར་མ་སོགས་པར་སྐྲུན་གནང་།
3. སྨན་སྣ་མང་དུ་བཏང་། འགྲེམ་ཚད་ཇེ་མཐོར་གྱུར།
ཁོང་ནི་བོད་ཀྱི་གསོ་རིག་དང་བོད་སྨན་གང་ལའང་ཁྱད་ཆོས་མངོན་པར་གསལ་ཞིང་། ཚན་རྩལ་ཞིབ་འཇུག་ལའང་བོད་སྨན་གྲགས་ཆེན་མུ་ཏིག་བདུན་ཅུ་ཚོང་རར་བཀྲམ་པ་དང་ཚོང་རའི་དགོས་མཁོ་ལྟར་མངོན་གསལ་དོད་པའི་གྲུབ་འབྲས་དང་དཔལ་འབྱོར་ཁེ་ཕན་གང་ལེགས་བྱུང་། 1989ལོར་མུ་ཏིག70ལ་སི་ཁྲོན་ཀྲུང་ལུགས་ཚན་རྩལ་ཡར་རྒྱས་ཀྱི་དཔང་རྟགས་ཨང་གསུམ་པ་ཐོབ། ཁོང་གིས་སྡེབ་སྦྱོར་བྱས་ལའི་ཤཱ་སའི་བདེ་བྱེད་ལ2002ལོར་དུས་རབས21པའི་ཨེ་ཤ་ཡ་དང་ཞི་བདེ་རྒྱ་མཚོ་འདུ་བའི་རྒྱལ་སྤྱིའི་གསོ་རིག་འགྲེམ་སྟོན་སྟེང་གི་གསེར་གྱི་གླང་ཆེན་གྱི་གཟེངས་རྟགས་དང་པོ་ཐོབ། ཁོང་གིས་ཚན་རྩལ་ཞིབ་འཇུག་དང་སྨན་བཅོས་ཉམས་མྱོང་ཧ་ཅང་ཕུན་སུམ་ཚོགས་པ་དང་། ལྷག་པར་དུ་ནད་རིགས་འདྲ་མིན་ངོས་འཛིན་རྟགས་བཅོས་ལ་ཐུན་མོང་མ་ཡིན་པའི་ཁྱད་ཆོས་དང་ལྡན་པ་རེད། ཁོང་གིས་སྡེབ་སྦྱོར་བྱས་པའི་ཤཱ་སའི་མཆིན་བདེ་རིལ་བུ་ཡིས་མཆིན་ནད་གདུག་པ་ཅན་དག་དང་ཕན་བསྐྱེད་གང་ལེགས་བྱུང་ཞིང་དེ་བཞིན་གློ་གཅོང་སོགས་ཀྱི་གསོ་བཅོས་ལའང་ཕན་འབྲས་བླ་མེད་ཀྱིས་རྒྱལ་ནང་དུ་ཕྱི་བཅོས་དང་ཁོང་ནད་སྨན་པ་གང་མང་གིས་གདེང་འཇོག་ཚད་མཐོན་པོ་གནང་། གཞན་བོད་ཀྱི་གསོ་རིག་ཞིང་ཁམས་སུ་ཁོང་ལ་གདེང་འཇོག་དཔེ་མེད་ཀྱི་གུས་བརྩི་ཐོབ་པ་རེད།
4. གཞན་ཕན་དོན་དུ་བཞེངས། རླབས་ཆེན་མཛད་པ་བསྐྱངས།
ཁེ་འདོད་དང་གྲགས་འདོད་ཡོངས་སུ་དོར་སྟེ་ཁོང་གིས་སྔར་ལས་ལྷག་པར་ནན་ཏན་གྱིས་སྨན་བཅོས་ལ་གཞོལ་ཞིང་། སློབ་ཁྲིད་གནང་བ་དང་མི་སྣ་བསྐྱེད་སྲིང་བྱས། དགུང་ལོ་བགྲེས་ནའང་བླ་བྲང་དང་། ཀན་སུའུ་བོད་སྨན་གསོ་རིག་ཞིབ་འཇུག་གླིང་། ཁ་རྒྱ་དགོན། སྐུ་འབུམ། རྭ་རྒྱ་དགོན། རྔ་བ་བོད་སྨན་ཁང་སོགས་སུ་ཕེབས་ཏེ་དངོས་སུ་སློབ་ཁྲིད་དང་དབང་ལུང་ཁྲིད་གསུམ་གང་མང་གནང་། སྔ་གཞུག་ཏུ་སློབ་མ2100ལྷག་ཙམ་བསྐྱངས། སློབ་བུ་ལ་ཤས་ནི་བོད་ཀྱི་གསོ་རིག་ཆེད་ལས་མཁས་དབང་གི་གོ་ཐོབ་དང་རྒྱལ་ཡོངས་ཀྱི་གསོ་རིག་གླེང་སྟེགས་སུ་སྐད་གྲགས་རྒྱས་ཡོད།
ཁོང་ལ་སྔ་གཞུག་དུ་རྒྱལ་ཁབ་རིམ་པ་དང་ཞིང་ཆེན། ཁུལ་སོགས་ནས་གཟེངས་རྟགས་གང་མང་ཐོབ་པ་དང་། རྒྱལ་ཡོངས་འཕྲོད་བསྟེན་སྔོན་ཐོན་དཔེ་ལེགས་མི་སྣ་དང་། རྒྱལ་ཡོངས་ཀྱི་དཔལ་ཡོན་སྨན་པ། སི་ཁྲོན་མི་རིགས་མཐུན་སྒྲིལ་ཡར་རྒྱས་ཀྱི་སྔོན་ཐོན་མི་སྣ། རྒྱལ་ཡོངས་སྐབས་དང་པོ་དང་གཉིས་པ། གསུམ་པ་བཅས་ཀྱི་ཀྲུང་ལུགས་གསོ་རིག་ཆེད་མཁས་རིག་གཞུང་ཉམས་མྱོང་གི་དགེ་རྒན་ཆེན་མོ། ཞིང་ཆེན་རིམ་པའི་དགེ་རྒན། འཕྲོད་བསྟེན་པུའུ་བོད་སྨན་ཆེད་མཁས་པ་བཅས་ཀྱི་མིང་ཐོབ་དང་། སྐབས་བདུན་པ་དང་བརྒྱད་པའི་རྒྱལ་ཡོངས་འཐུས་མི་ཚོགས་ཆེན་གྱི་འཐུས་མི། ཀྲུང་གོའི་གསོ་རིག་སྨན་རྫས་མཐུན་ཚོགས་ཀྱི་ཚོགས་གཙོ་གཞོན་པ། སི་ཁྲོན་ཞིང་ཆེན་ཀྲུང་ལུགས་ཆེད་ལས་ལག་རྩལ་མཐོ་རིམ་གོ་ཐོབ་ཞིབ་བཤེར་མི་རིགས་ཚོགས་པའི་ཚོགས་གཙོ། སི་ཁྲོན་ཞིང་ཆེན་གྱི་སྨན་པ་གྲགས་ཅན་དང་། སི་ཁྲོན་ཞིང་ཆེན་སྨན་པ་ཆེན་པོ་བཅུའི་ནང་གི་སྨན་པ། དམིགས་བསལ་རྒྱལ་ཁབ་རྒྱལ་སྲིད་སྤྱི་ཁྱབ་ཁང་གི་ཕོགས་ཐོབ་དང་། རྒྱལ་ཡོངས་ཀྲུང་ལུགས་ཆེད་མཁས་རིག་གཞུང་ཉམས་ལེན་རྒྱུན་འཛིན་ལས་ཀའི་ཕུལ་བྱུང་སྣེ་ཁྲིད་དགེ་རྒན། རྒྱལ་སྤྱིའི་བོད་ཀྱི་གསོ་རིག་རིག་གཞུང་ཚོགས་པའི་ལག་བསྟར་ཀྲུའུ་ཞི་གཞོན་པ། མཚོ་སྔོན་ཞིང་ཆེན་བོད་སྨན་ཁང་གི་མཚན་འཛིན་ཡོན་ཀྲང་། མཚོ་སྔོན་བོད་སྨན་ཁང་གི་མཚན་འཛིན་སློབ་དཔོན་ཆེན་མོ། ཀན་སུའུ་ཀྲུང་ལུགས་སློབ་གླིང་གི་མཚན་འཛིན་སློབ་དཔོན། ཁྲི་འདུ་ཀྲུང་ལུགས་སློབ་ཆེན་གྱི་མཚན་འཛིན་སློབ་དཔོན་ཆེན་མོ། རྔ་བ་ཁུལ་བོད་སྨན་ཁང་གི་ཡོན་ཀྲང་། བོད་སྨན་ཞིབ་འཇུག་ཁང་གི་དབུ་ཁྲིད། མཛོད་དགེ་བོད་སྨན་ཁང་དང་བོད་སྨན་ཞིབ་འཇུག་ཁང་གི་དབུ་ཁྲིད་བཅས་ཡིན། 1993ལོར་རྒྱལ་ཁབ་ཀྱི་ཀྲུའུ་ཞི་ཅང་ཙེ་མེན་ནས་མཇལ་འཕྲད་གནང་ཞིང་བཀའ་མོལ་མཛད་པ་རེད།


text:
ཀྲུང་གུང་ཀྲུང་དབྱང་གི་སྤྱི་ཁྱབ་ཧྲུའུ་ཅི་རྒྱལ་ཁབ་ཀྱི་ཀྲུའུ་ཞི་ཞི་ཅིན་ཕིང་གིས་ཚེས་13ཉིན་གྲོང་ཁྱེར་ཧ་ནོ་དབྱིའི་ཀྲུའུ་ཞིའི་ལས་ཤག་ཏུ་ཝེ་ཐེ་ནམ་རྒྱལ་ཁབ་ཀྱི་ཀྲུའུ་ཞི་ཁྲེན་ཏ་ཀོང་དང་གྲོས་མོལ་གནང་བ་རེད།
ཞི་ཅིན་ཕིང་གིས་ཝེ་ཐེ་ནམ་གྱི་སྤྱི་ཚོགས་རིང་ལུགས་གསར་བཅོས་སྒོ་དབྱེའི་བྱ་གཞག་ལ་སྐྱེ་སྟོབས་འབར་བར་རྟེན་འབྲེལ་ཞུས་གནང་བ་དང་ཆབས་ཅིག ཤན་ཀང་དུ་འཚོགས་པའི་ཨེ་ཤེ་ཡ་དང་ཞི་བདེ་རྒྱ་མཚོ་ཁུལ་གྱི་དཔལ་འབྱོར་མཉམ་ལས་རྩ་འཛུགས་ཀྱི་འགོ་ཁྲིད་པའི་དངོས་གཞི་མིན་པའི་ཚོགས་འདུ་ཐུགས་གྲ་ལེགས་འགྲིག་བྱུང་བར་རྟེན་འབྲེལ་ཞུས་གནང་བ་རེད། ཞི་ཅིན་ཕིང་གིས་བསྟན་དོན། སྤྱི་ཚོགས་རིང་ལུགས་ཀྱི་ཁྱིམ་མཚེས་རྒྱལ་ཁབ་དང་མཉམ་ལས་རོགས་ཟླ་གལ་ཆེན་ཡིན་པའི་ཆ་ནས། གཅིག་མཚུངས་ཀྱི་ཆབ་སྲིད་ལམ་ལུགས་དང་ཐུན་མོང་གི་འཕེལ་རྒྱས་དམིགས་ཚད་ཀྱིས་ཀྲུང་ཝེ་ཏང་གཉིས་དང་རྒྱལ་ཁབ་གཉིས་དང་དེ་བཞིན་རྒྱལ་ཁབ་གཉིས་ཀྱི་མི་དམངས་ཀྱི་ལས་དབང་དམ་པོར་སྦྲེལ་ཡོད། ཀྲུང་གོའི་ཏང་དང་སྲིད་གཞུང་གིས་ཀྲུང་ཝེའི་འབྲེལ་བར་ཚད་མཐོའི་མཐོང་ཆེན་བྱས་ནས་ཀྲུང་ཝེའི་མཛའ་གྲོགས་འབྲེལ་བའི་གཞི་རྩའི་བྱེད་ཕྱོགས་མཐའ་འཁྱོངས་ཀྱིས་རྒྱལ་ཁབ་གཉིས་པོའི་ཕྱོགས་ཡོངས་ཀྱི་འཐབ་ཇུས་མཉམ་ལས་ལ་ཤུགས་སྣོན་བརྒྱབ་སྟེ་རྒྱལ་ཁབ་གཉིས་ཀྱི་མི་དམངས་ལ་བདེ་སྐྱིད་ཧུར་ཐག་བསྐྲུན་རྒྱུ་ཡིན།
ཞི་ཅིན་ཕིང་གིས་ནན་བཤད་གནང་དོན། རྒྱལ་སྤྱི་དང་ས་ཁུལ་གྱི་དུས་བབ་ལ་གཏིང་ཟབ་ལ་རྙོག་འཛིང་ཆེ་བའི་འགྱུར་ལྡོག་འགྲོ་བ་དང་ཀྲུང་ཝེ་སོ་སོའི་སྒྱུར་འཕེལ་ལས་འགན་དཀའ་ཚེགས་ཆེ་བའི་རྒྱབ་ལྗོངས་འོག ང་ཚོ་ཏང་གཉིས་དང་རྒྱལ་ཁབ་གཉིས་པོའི་མཐོ་རིམ་གྱིས་འཐབ་ཇུས་སྦྲེལ་མཐུད་ལ་ཤུགས་སྣོན་བརྒྱབ་ནས། ཀྲུང་ཝེའི་འབྲེལ་བའི་འཕེལ་རྒྱས་ཁ་ཕྱོགས་སྟངས་འཛིན་གྱིས་ཀྲུང་ཝེའི་འབྲེལ་བའི་གྲུ་གཟིངས་ཀྱིས་མཚོ་ལམ་ཡང་དག་པ་བརྒྱུད་དེ་མུ་མཐུད་རླབས་གཤགས་མདུན་སྐྱོད་ཐུབ་རྒྱུར་སྐུལ་འདེད་གཏོང་དགོས། ཕྱོགས་གཉིས་པོས་ཕྱོགས་གཉིས་ཉོ་ཚོང་དངུལ་འབོར་བརྟན་པོའི་ངང་འཕར་བའི་རྣམ་པ་སྲ་བརྟན་དུ་གཏོང་བ་དང་ཆབས་ཅིག “རྒྱུད་གཅིག་ལམ་གཅིག”དང“བར་ཁྱམས་གཉིས་དང་འཁོར་རྒྱ་གཅིག”གི་འཛུགས་སྐྲུན་ཁ་གཏད་སྦྲེལ་མཐུད་བྱེད་མགྱོགས་སུ་བཏང་ནས་རྨང་གཞིའི་སྒྲིག་བཀོད་འཛུགས་སྐྲུན་དང་། ཐོན་ནུས། ས་ཁོངས་བརྒལ་བའི་དཔལ་འབྱོར་མཉམ་ལས་ཁུལ་སོགས་གཙོ་གནད་ཁྱབ་ཁོངས་ཀྱི་མཉམ་ལས་ལ་སྐུལ་འདེད་བཏང་སྟེ་གཙོ་གནད་རྣམ་གྲངས་དམ་འཛིན་ཡག་པོ་བྱེད་དགོས། སྤྱི་ཚོགས་ཀྱི་རིག་གནས་སྣང་ཚུལ་ཁྱབ་ཁོངས་ལ་གཏོང་ཆ་གཏོང་ཤུགས་ཆེ་རུ་བཏང་ནས་དམངས་ཁྲོད་འགྲོ་འོང་རྒྱ་ཁྱབ་སྤེལ་ཏེ་རྒྱལ་ཁབ་གཉིས་ཀྱི་དམངས་ཚོགས་དང་ལྷག་པར་དུ་གཞོན་རབས་པ་ཚོའི་དབར་ཕན་ཚུན་ཤེས་རྟོགས་སྔར་བས་ཡག་པོ་ཐུབ་པར་བྱས་ཏེ་ཀྲུང་ཝེའི་འབྲེལ་བའི་དམངས་འདོད་རྨང་གཞི་བརྟན་དུ་གཏོང་དགོས། མི་མཐུན་ས་དོ་དམ་ཚོད་འཛིན་ཡག་པོ་བྱས་ནས་མཚོ་ཐོག་གི་ཞི་བདེ་དང་བརྟན་ལྷིང་སྲུང་སྐྱོང་གིས་ཐུན་མོང་ཐོག་གསར་སྤེལ་བྱ་རྒྱུར་སྐུལ་འདེད་གཏོང་དགོས། ཕྱོགས་གཉིས་ཀྱིས་ཐེངས་འདིའི་འཚམས་འདྲིའི་གྲུབ་འབྲས་ཕྱོགས་ཡོངས་ནས་དོན་འཁྱོལ་ཡག་པོ་བྱས་ཏེ་དུས་སྐབས་གསར་པའི་ཀྲུང་ཝེའི་འབྲེལ་བ་འཕེལ་རྒྱས་སྔར་བས་ཆེན་པོ་འགྲོ་རྒྱུར་སྐུལ་འདེད་གཏོང་དགོས།
ཁྲེན་ཏ་ཀོང་གིས་གསུངས་དོན། ཀྲུང་གུང་ཚོགས་ཆེན་བཅུ་དགུ་པའི་ཐོག་ཞི་ཅིན་ཕིང་གི་དུས་རབས་གསར་པའི་ཀྲུང་གོའི་ཁྱད་ཆོས་ཀྱི་སྤྱི་ཚོགས་རིང་ལུགས་ཀྱི་དགོངས་པའི་མཛུབ་ཁྲིད་གནས་བབ་གཏན་འཁེལ་གནང་བར་རྟེན་འབྲེལ་ཞུས་པ་དང་ཆབས་ཅིག བློ་མཐུན་ཞི་ཅིན་ཕིང་སླར་ཡང་ཀྲུང་གུང་ཀྲུང་དབྱང་གི་སྤྱི་ཁྱབ་ཧྲུའུ་ཅིར་བདམས་པར་རྟེན་འབྲེལ་ཞུས་པ་རེད། ཝེ་ཐེ་ནམ་ཕྱོགས་ཀྱིས་ཀྲུང་གོའི་དཔལ་འབྱོར་དང་སྤྱི་ཚོགས་འཕེལ་རྒྱས་ཐད་ཐོབ་པའི་གྲུབ་འབྲས་ཆེན་པོ་དང་དེ་བཞིན་ཀྲུང་གོས་རྒྱལ་སྤྱི་དང་ས་ཁུལ་ཞི་བདེ་དར་རྒྱས་ཡོང་ཆེད་ཕུལ་བའི་ལེགས་སྐྱེས་གལ་ཆེན་ལ་གདེང་འཇོག་མཐོ་པོ་བྱེད་ཀྱི་ཡོད། ཝེ་ཀྲུང་གཉིས་ཀྱི་ཕྱོགས་ཡོངས་འཐབ་ཇུས་མཉམ་ལས་རོགས་ཟླའི་འབྲེལ་བར་ཤུགས་སྣོན་བརྒྱབ་ནས་སྲ་བརྟན་དུ་གཏོང་རྒྱུ་དེ་རྒྱལ་ཁབ་གཉིས་དང་དེ་བཞིན་རྒྱལ་ཁབ་གཉིས་ཀྱི་མི་དམངས་ཀྱི་རྩ་བའི་ཁེ་ཕན་དང་མཐུན་པ་མ་ཟད། རྒྱལ་སྤྱི་དང་ས་ཁུལ་ཞི་བདེ་བརྟན་ལྷིང་ཡོང་རྒྱུར་ཡང་ཕན་པ་ཡོད་པས། ཝེ་ཐེ་ནམ་ཕྱོགས་ཀྱིས་ཀྲུང་གོ་དང་མཉམ་དུ་རྒྱལ་ཁབ་གཉིས་ཀྱི་འགོ་ཁྲིད་རྒན་རབས་ཚོས་བཙུགས་པའི་ཝེ་ཀྲུང་སྲོལ་རྒྱུན་མཛའ་གྲོགས་འབྲེལ་བ་རྒྱུན་འཛིན་ཡག་པོ་བྱས་ཐོག་ཞི་ཀྲུའུ་ཞིའི་ཐེངས་འདིའི་འཚམས་འདྲིའི་གྲུབ་འབྲས་གལ་ཆེན་དོན་འཁྱོལ་ཡག་པོ་བྱས་ཏེ། ཏང་གཉིས་དང་རྒྱལ་ཁབ་གཉིས་དབར་གྱི་མཐོ་རིམ་འགྲོ་འོང་རྒྱུན་འཁྱོངས་བྱས་ནས་ཁྱབ་ཁོངས་ཁག་གི་དངོས་སྒྲུབ་སྤེལ་རེས་མཉམ་ལས་ལ་སྐུལ་འདེད་ཀྱིས་ཝེ་ཀྲུང་འབྲེལ་བ་འཕེལ་རྒྱས་གཏིང་ཟབ་འགྲོ་རྒྱུར་སྐུལ་འདེད་གཏོང་རྒྱུ་ཡིན།


text:
དང་བླངས་ཀྱི་སྤྲང་བོ།
པདྨ་ཆོས་སྒྲོན།
མཉམ་འཛོམས་ནི་ངེད་ཚང་གི་གཟའ་མཇུག་སྐྱེལ་སྟངས་ཡིན། ཐེངས་འདིའི་གཟའ་སྤེན་པའི་དགོང་མོར་གྲོགས་པོ་ཉིན་བྱེད་ངེད་ཚང་ལ་སླེབས། ཁོང་གི་གླེང་མོལ་ཤེར་རྟོགས་སྨྲ་བ་ཉི་ཚེ (Friedrich Nietzsche 1844-1900) ནས་མགོ་བཙུགས། ཉི་ཚེ་ཡི་བརྩམས་ཆོས་ནང་གི་མི་སྣ་གཙོ་བོ་ཛར་རྡོ་སི་རྡར་(Zarathustra) ལ་ཉི་ཚེ་ཡིས་དང་བླངས་ཀྱི་སྤྲང་བོ་ (voluntary beggar) ཞེས་ཐ་སྙད་འདི་ཆེད་དུ་བཟོས་སྐོར་ཉིན་བྱེད་ཀྱིས་ཨ་མཚར་ངང་བཤད།
དང་བླངས་ཀྱི་སྤྲང་བོ། ཐ་སྙད་འདི་ང་རང་ལ་མཚོན་ན་བློ་སྒོ་འབྱེད་བའི་ལྡེ་མིག་ཅིག་ཏུ་གྱུར། དེར་བརྟེན་ངས་ཉི་ཚེ་ཡིས་བཤད་པའི་དང་བླངས་ཀྱི་སྤྲང་བོའམ། ཁོང་གིས་ཀི་རི་སིའི་ལྷ་སྒྲུང་དང་འབྲེལ་བའི་མི་སྣ་ཛྭར་རྡོ་སི་རྡར་བཞེངས་སྐྲུན་གནང་སྟངས་ལ་ལྟ་ཀློག་བྱས་པ་ཡིན། ང་རང་ཉིད་ཀྱི་གོ་བ་ལེན་ཕྱོགས་ལྟར་ན། ཉི་ཚེ་ཡིས་འགྲོ་བ་མིའི་རིགས་འདི་རང་རྒྱུད་ཀྱི་ཤེས་བརྩོན་ཁོ་ནར་བརྟེན་ནས་ཀུན་བཏགས་ཀྱི་བསླུ་བ་ལས་མ་གྲོལ་བར། ལྷའམ་འཇིག་རྟེན་བྱེད་པོའི་དངོས་གྲུབ་ཀྱི་མཐུ་ནུས་ལ་བརྟེན་ནས་ས་ལམ་གཅོད་ས་ཞིག་ཡོད་པར་མི་འདོད་སྟབས། སྐྱེས་བུ་གང་ཞིག་ཁྱད་འཕགས་པ་ (over man) ཞིག་ལ་འགྱུར་དགོས་ན། དེང་ཐོག་རང་གི་ལྟོ་གོས་གཏམ་གསུམ་ཀྱི་ཆགས་ཞེན་དང་དེའི་རྩོལ་བ་དོར་ནས། ཆོད་སེམས་དང་འགྲན་སེམས་ཀྱིས་ཀུན་ནས་སློང་བའི་མི་ཞིག་ཡིན་དགོས་ཤིང་། སྐྱེས་བོ་དེའི་རིགས་ཀྱིས་ད་གཟོད་ཁྱད་འཕགས་ཀྱི་འཚོལ་སྙེག་མངོན་འགྱུར་ཐུབ་པར་བཤད། དེ་བས་ཉི་ཚེ་ཡི་སྨྱུག་ཁ་ནས་འཁྲུངས་བའི་ཛྭར་རྡོ་སི་རྡར་ནི་མཚན་ཉིད་པའམ་ཤེར་རྟོགས་སྨྲ་བ་ཞིག་སྟེ། ཁོས་ཛྭར་རྡོ་སི་རྡར་ལ་དང་བླངས་ཀྱི་སྤྲང་བོར་བཏགས་པའི་རྒྱུ་མཚན། ཛར་རྡོར་གྱིས་རང་གི་རྒྱུ་ནོར་ཚང་མ་ཡུལ་སྡེ་གཅིག་པའི་གྲོང་མིར་སྦྱིན་པ་བཏང་རྗེས། ཁྱད་འཕགས་ཀྱི་འཚོལ་སྙེག་སྟེ། དྲང་བདེན་དང་ཞི་བདེ་མངོན་གྱུར་ཆེད། ལག་སྟོང་མཆན་ལ་བཙུར་ཏེ་གྲོང་གསེབ་ནས་རི་ཤོད་ལ་གཤེགས་པར་བཤད།
ཁོར་ཡུག་ཅིག་གི་ཆ་ནས་བཤད་ན། ས་འདིར་དཀྲོགས་གཏམ་ཀྱི་བྲིན་ཁ་ཀུན་ནས་རྒོད་སྟབས། ནག་པོ་ཆགས་མི་འོས་པའི་མི་ཞིག་ནག་པོ་བཟོ་རྒྱུར་སྐར་ཆ་འགའ་ཡིན་ལ། དཀར་པོ་མིན་པའི་མི་ཞིག་དཀར་པོ་ཆགས་རྒྱུར་ཡང་སྐར་མ་ཁ་ཤས་རེད། སྣང་ཚུལ་འདིས་ང་ལ་ཁོ་བོ་སྟེ(ཀླུ་མཁར་བྱམས)དང་འབྲེལ་བའི་ཡག་བཤད་སྡུག་བཤད་ཚང་མ་རྣ་རྒྱབ་ཀྱི་རླུང་བུ་ཡིན་པ་སྨྲས་མེད་ཀྱང་། ལོ་གཉིས་ལ་མཉམ་པོར་བསྡད་རིང། ངས་ཁོ་རང་ལ་གཞན་ལས་ཆ་རྒྱུས་ནས་གཏིང་རྒྱུས་ལོན་ཡོད་སྟབས། མི་འདིའི་བྱ་སྤྱོད་སྒྱུ་རྩལ་གྱི་བརྡ་སྐད་ཅིག་གིས་མཚོན་པར་བྱེད་དགོས་ཚེ། དང་བླངས་ཀྱི་སྦྲང་བོ་ཟེར་བ་འདི་ནི་དཀོན་མཆོག་གི་དངོས་གྲུབ་ལས་མ་འདས། འོན་ཏེ། ཁོའི་སྟེང་ན་དང་བླངས་ཀྱི་སྤྲང་པོ་ཞིག་གི་སྤྲང་རྟགས་ཡོད་ན་ལས། སྐུ་ཞབས་ཉི་ཚེ་ཡིས་བློས་བསླངས་བྱས་པའི་ཛར་རྡོ་སི་རྡར་ནང་བཞིན་གྱི། འགྲན་སེམས་དང་། ཆོད་སེམས་ཡོད་རབས་བཤད་ན་དེ་ནི་ངན་པའི་རང་བསྟོད་ཙམ་དུ་འཁུམས།
ང་རང་སློབ་གྲྭར་ཡོད་པའི་སྐབས་ཤིག་རེད། སྤྱི་ཚོགས་མེ་ལོང་སྟེང་ཀླུ་མཁར་བྱམས་ལ་བཅར་འདྲི་བྱས་པ་ཞིག་ཀློག་མྱངས་ཡོད་ལ། བཅར་འདྲི་དེའི་ནང་ཁོས་ང་ཉམ་ཆུང་ལ་གདུང་སེམས་མཉམ་སྐྱེད་དང་རྒྱབ་དཔུང་བྱེད་རྒྱུར་དགའ་ཡང་། རང་ཉིད་ཉམ་ཆུང་དང་ཁས་ཞན་བྱས་ནས་འདུག་རྩིས་མིན་ལ། དེ་བཞིན་ང་བཙན་པོའི་གཉའ་ནས་གནོན་རྒྱུའམ་འགྲན་རྩོད་བསླང་འདོད་ཡོད་མོད། རང་ཉིད་བཙན་པོ་དང་དབང་ཤུགས་ཅན་ཞིག་ཆགས་འདོད་མེད་སྐོར་བརྗོད་འདུག དེ་ནི་ངས་ཀླུ་མཁར་བྱམས་དང་ཁོའི་སྐད་ཆར་སྐད་ཆ་ཞིག་གི་ངོས་ཐད་ནས་དོ་སྣང་བྱས་པ་ཐོག་མའང་ཡིན། ཕྱིས་སུ་ངེད་གཉིས་གྲོགས་པོ་ཁ་མཐུན་ནས་ལས་མཐུན་གྱི་ལམ་ཁ་འདིར་ཞུགས་པའི་རྗེས་སུའང་། ངས་ཁོ་རང་ལ་གོང་གི་སྐད་ཆ་དེ་ནང་འགལ་རེད་ཅེས་ཁ་རྩོད་རྒྱག་མྱངས་ཡོད།
ཁོས་འཚོ་བར་འཛིན་པའི་རྣམ་འགྱུར་དེ་ལྟར་ཡིན་རབས་དང་། ད་དུང་ཁོས་འདོད་ཆགས་དང་ཞེ་སྡང་གཉིས་པོ་ངའི་ཚེ་སྲོག་གི་གསོན་ཤུགས་ཡིན་ལ། དེ་མེད་པའི་ཉིན་མོར་ང་ཚར་ཚར་བ་རེད་ཟེར་བ་སོགས། གོ་བ་མེད་པའི་རྡོ་ཅི་བཞིན་མུ་མཐུད་སྐད་ཆ་སྐོར་ལོག་རྐྱང་རྐྱང་བཤད་ཀྱིན་འདུག ངའི་ངོ་ཤེས་རེ་འགས་སྐྱེས་པ་ཆུང་མས་འགྱུར་བ་གཏོང་མི་ཐུབ་མཁན་མེད་པས། ཁྱོས་ཁོང་གི་ལྟ་ཚུལ་ལ་འགྱུར་བ་གཏོང་དགོས་ཟེར་ནས་ང་ལ་བློ་རྩ་ཕུལ་མཁན་བྱུང་ཡང་། ངས་བསམ་གཟས་ནས་ཁོ་ཚོར་འཇིག་རྟེན་གྱི་ཆུང་མ་ཡོད་ཚད་ཟླ་བོ་གདུལ་སྦྱོང་ཆེད་སྐྱེས་པ་མིན་སྟབས། ཁོང་གི་བསམ་ཕྱོགས་གང་ཡིན་འགྱུར་བ་གཏོང་མི་འདོད་ཅེས། བསླབ་བྱ་དེ་རིགས་ང་ལ་འགྲོ་ས་མེད་པ་བཟོ་ཡི་ཡོད་ལ། ཡང་ཁོས་ངའི་ཁ་ལ་མ་ཉན་པ་ཙམ་ཀྱིས། ངས་རང་ཉིད་ནུས་མེད་ཅིག་ཡིན་པའི་ངོས་འཛིན་དེ་བས་བྱ་མི་འདོད་མོད། མཚམས་རེར་(བརྩེ་བ་སྟེ)གཟུགས་མེད་ཀྱི་སྤུ་གྲི་འདིའི་འོག་མགོ་མི་སྒུར་བའི་ཕོ་ཁྱོ་ཀ་ཞིག་མེད་རབས་བཤད་པའང་དེ་མིན་གྱི་འགྲེལ་བཤད་གཞན་ཞིག་ཡོད་འདུག་ཨང། དེ་ནི་ངའི་དོགས་པའི་ངོས་ཀྱི་དོགས་པ་ཡིན།
སྐབས་དོན་དང་བླངས་ཀྱི་སྤྲང་བོ་ཞེས་པའི་ཐ་སྙད་འདིའི་དམིགས་པ་རྒྱ་ཆེ་མིན་དང་། ནང་དོན་གཏིང་ཟབ་མིན་ལ་མ་ལྟོས་པར། དེ་རིང་ངེད་གཉིས་ཀྱི་སྐྱ་ཆད་སྔོ་སྡུག་གི་འཚོ་གནས་ཀྱི་ཁ་སྟབས་འདི་ཡང་དང་བླངས་ཀྱི་སྤྲང་བོ་ཟེར་བའི་ཐ་སྙད་འདི་ལ་སྦྱར་ན། དེ་ནི་ཧ་ཅང་མིང་དོན་མཚུངས་པར་ངེས། འོན་ཀྱང་། ངས་རང་གི་ཁྱོ་ཀ་ཛྭར་རྡོར་གྱི་དོ་ཟླར་འུར་བསྟོད་བྱས་པ་མིན་ལ། རང་ཉིད་སྐུ་ཞབས་ཉི་ཚེ་ཡི་ཁ་གཏད་དུ་འགྲེང་འདོད་ཀྱི་ཧམ་སེམས་དེ་བས་མིན།
གོང་ནས་ངའི་བཟའ་ཟླའི་ལྟ་གྲུབ་དང་འབྲེལ་བའི་སྤྲང་གཤིས་ཁྲོམ་ལ་བཤམས་ཟིན་ན། ད་ནི་ཁོའི་གོམས་གཤིས་དང་འབྲེལ་བའི་སྤྲང་རྟགས་དངོས་མ་རྣམས་ཞིབ་འབྲི་མ་བྱས་གོང་། གྲོགས་པོ་ཚོའི་ཁ་རྒྱུན་དུ་ཁོ་བོར་ (ཨ་རོ་)དང་། ཡང་ན་(སྐུ་ངོ་) ཞེས་པའི་འབོད་སྟངས་གཉིས་ཡོད། སྔ་མ་ཡུལ་སྐད་ལ་མཐོང་ཆུང་བྱས་པར་བགྲང་དགོས་ཚེ། ཕྱི་མ་ནི་རྡ་སའི་དབང་འཛིན་པ་ཚོར་རྒྱུག་པ་ལེབ་རྡུང་ཡིན་པ་གོར་མ་ཆགས། རྒྱུ་མཚན་ཁོ་རང་སྐུ་ངོ་ཕར་ཞོག་རྐུབ་གཡོག་ཙམ་ཡང་མིན་མཁན་ཞིག་ལ་(སྐུ་ངོ་)ཞེས་བོས་པར་གོ་རྒྱུ་ཅི་ཡོད་གསལ་བོ་རེད། མ་གཞི་མི་འདིའི་སྤྲང་གཤིས་ལ་དགོད་བྲོའི་གཏམ་རྒྱུད་སྣ་ཚོགས་ཡོད་པ་ལས། གཅིག་ནི་ཁོ་རང་དགུ་བཅུ་གསུམ་ཚོགས་པའི་རྒྱུན་ལས་ལ་མ་འདེམས་གོང་དེར། གངས་སྐྱིད་ཀྱི་ར་སྟོད་བླ་བྲང་དུ་ཁང་བ་གླས་ནས་སྡོད་སྐབས། འགྲམ་གྱི་ཆུ་དབར་ཟ་ཁང་དུ་ལོ་བཅུ་ལ་ཟིན་ཡོད་མེད་ཀྱི་རྒྱ་གར་གཡོག་ཕྲུག་ཅིག་ཡོད་ཅིང་། ཕྲུ་གུ་དེ་བོད་སྐད་ཆུ་རྒྱུགས་རྒྱུགས་ཡོད་སྐད་འདུག གཡོག་ཕྲུག་གིས་“ཨ་རོ་་་་་ལྟོ་ཟ་རན་སོང་། ཁ་ལག་ཁྱེར་ཡོང་ཡོད་”ཞེས་བོས་པར། ཁོས་གཡོག་ཕྲུག་དེར་ “ག་རེ་་་ཁྱོད་་་ང་ལ་་(སྐུ་ངོ་)ལབ་ནས་འབོད་མི་ཤེས་སམ་”ཞེས་བརྙས་བསྐུལ་བར།
གཡོག་ཕྲུག་གིས་ “རང་སྐུ་ངོ་མིན་པཱ” ཞེས་ཚུར་ཀྱག་ཀྱག་བྱས། དེ་མུར་ཁོས་ “ཨ་་་ང་སྐུ་ངོ་ག་འདྲ་སེ་མ་རེད་་ཤོད་མ་གཏོགས་་་་ ལས་སླ་བོ་འཇོག་གི་མིན་” ཞེས་པར། གཡོག་ཕྲུག་གིས་སླར་ཡང་ “ སྐུ་ངོ་ག་འདྲ་སེ། མཚན་ལ་ཆང་འཐུང་ནས་ཉལ་ཡ་མི་འདུག ཉིན་མོར་ལངས་ཡ་མི་འདུག ”ཅེས་བརྗོད། དེ་མུར་ཁོས་“ མཚན་ལ་མ་ཉལ་ན་ སྐུ་ངོ་མ་རེད་སུས་ཟེར། ཨ་ཁྱོད་་་” ཅེས་ངར་འཁོལ་ཁུལ་བྱས་པར། གཡོག་ཕྲུག་ཕར་འགྲོ་ཞོར་“ རང་ཕྱི་རུ་འགྲོ་ན་ཁང་པ་སྒོ་ལྕགས་ཀྱང་རྒྱག་གི་མི་འདུག་ག དེ་འདྲ་སྐུ་ངོ་ཡོད་རེད་པཱེ ” ཞེས་བརྗོད་པར།
དེ་མར་ཁོ་རང་རྒྱུག་ནས་གཡོག་ཕྲུག་གི་ཨམ་ཅོག་འཐེན་ཞོར་ “ མི་ཆོག ཁང་པ་སྒོ་ལྕགས་མ་རྒྱབ་ན་སྐུ་ངོ་མིན་པ་ག་འདྲ་སེ ཁྱོད་ལ་ང་སྐུ་ངོ་མིན་པ་བཤད་ཡ་མི་འདུག་ག”ཅེས་མུ་མཐུད་བརྙས་བསྐུལ།
དེ་ནས་གཡོག་ཕྲུག་ངར་ལངས་ཏེ “ ཧུན་་ཁྱོད་་་ཁ་ལག་ཟས་རྗེས་པེ་ཤག་(སྒོར་མོ་) མི་འདུག རྟག་པར་ཐོ་བརྒྱབས་ནས་འགྲོ་གི་འདུག བྱས་ན་རང་་” ཞེས་བརྗོད་པ་དང་། དེ་མུར་གཡས་གཡོན་གྱི་མི་ཚང་མས། ཆོ་ཀྲོ་(རྒྱ་གར་གྱི་སྐད་དེ་མི་གླ་ཆུང་ཆུང་ཚོར་འབོད་སྟངས་ཤིག)བདེན་པ་རེད། ཁོ་སྐུ་ངོ་ག་ནས་ཡིན་ཞེས་ཚང་མ་གད་མོ་འུར་ཆིལ་ལེར་ཕྱིན། ཁོས་ཀྱང་གཡོག་ཕྲུག་རྒྱལ་བའི་ཟོལ་གྱིས་ཨམ་ཅོག་ནས་གློད་སོང་ཟེར།
སྒྲུང་འདི་ངས་མཁན་པོ་འཇུ་བསྟན་སྐྱོང་གི་ཁ་ནས་གོ་བ་ཞིག་ཡིན་ལ། ཁོང་གི་བཤད་སྟངས་ཀྱི་རྣམ་འགྱུར་དེས་ང་གཙོས་པའི་འདུག་རོགས་ཚང་མ་གད་མོས་སྒྱུ་མའང་མ་ཉོག་གྲབས་བྱེད། དེ་ནི་ངེད་གཉིས་མ་ཐུག་པའི་ཡར་སྔོན་གྱི་སྤྲང་སྒྲུང་ཚན་པ་ཞིག་སྟེ། ཁོའི་གྲོགས་པོ་ཚོའི་ཁ་རྒྱུན་ལ་ཁྱབ་འདུག
སྤྲང་བོ་མ་ཤི་ན་སྤྲང་སྒྲུང་ལ་འཛད་མཐའ་གང་ན་ཡོད། སྐབས་དེར་ངེད་གཉིས་ངོ་ཤེས་ནས་ཞེ་དྲག་ཕྱིན་མེད་ལ། ཇ་ཁ་ཆང་ཁའི་ངོ་ཤེས་ཙམ་ཡིན། ཉིན་ཞིག་ཁོས་ང་ལ་ “ཨ་རོ་་་་་སྒོར་མོ་ཉི་ཤུ་ཨེ་ཡོད། ང་མེག་ལོར་ལ་ཅིག་འགྲོ་དགོས་ཡོད་”ལབ་སོང་། ངས་གློ་ཁུག་ནང་སྒོར་ལྔ་བཅུ་ཙམ་ཡོད་པ་འབུལ་རྐྱང་བྱས་ཤིང་། རྡ་སའི་གླ་འཁོར་གཏོང་མཁན་ཚོའི་དངུལ་སིལ་མ་མེད་རབས་ཀྱི་གཡོ་སྒྱུར་ང་རང་ཐེ་བའི་ཚང་མ་སུན་བསྡད་ཡོད་སྟབས། ངས་ཁོང་ལ་དངུལ་སིལ་མ་མེད་ན་ཁག་མེད་བསམ་སོང་། ད་ཆ་བསམ་བློ་བཏང་ན་ཉི་མ་དེར་ཡང་ཨ་ཕོར་སྒོར་ལྡོག་ཉི་ཤུ་ཡོད་མེད་དོགས་པ་རེད།
སྐབས་དེར་དཔེ་མཛོད་ཁང་ནས་དཔེ་ཀློག་ཐན་ཐུན་རེ་བྱས་རྗེས། ཕྱི་ལོག་གི་རྡོ་བཀྱག་སྟེང་མངར་ཇ་འཐུང་ནས་དུས་ཚོད་སྐྱེལ་རྒྱུ་དེ་ང་ཚོའི་གོམས་གཤིས་སུ་འཇགས་ཡོད། དེ་ཉིན་གཟའ་སྤེན་པའི་ཕྱི་དྲོ་ཞིག་ཡིན་པ་ཡོད། ཉིན་བྱེད་ཀྱིས་མེག་ལོར་ལ་སྦི་རག་འཐུང་གི་འགྲོ་ཟེར། དགོང་ཁར་ངེད་ཅག་གསུམ་པོས་སྦི་རག་རྒྱགས་ཚད་འཐུང་བ་དང་། རྩིས་དེ་ཉིན་བྱེད་ཀྱིས་བརྒྱབ་སོང་། ཕྱི་ཉིན་ང་ཚོ་མཉམ་དུ་འཛོམས་ནས་ཇ་རིན་ངས་སྤྲད་པ་ཡིན་བསམ་སོང་། ངེད་ཅག་གསུམ་པོ་སུ་ལའང་སྒོར་མོ་མེད་པ་ཙམ་མ་ཡིན་པར། སྒོར་ཁུག་མེད་པར་ཤོག་སྒོར་འགའ་ཡོད་ན་གང་བྱུང་གློ་ཁུག་ཏུ་འཇུག་རྐྱང་ཡིན་པ་ནི་ཐུན་མོང་གི་སྤྲང་རྟགས་ཡིན་ལ། ཉིན་བྱེད་ལའང་སྒོར་ཁུག་མེད་པ་དེ་དུས་ངས་དོ་སྣང་བྱུང་།
བཤད་སྟངས་བྱས་ན། ཁོ་བོར་ཉིན་རེར་ལྟོ་དུས་གསུམ་བྱུང་ན་འགྲིག་པའི་འཚོ་བར་འགྱུར་བ་ཐེབས་པ་དང་། ངེད་གཉིས་འཇིག་རྟེན་མཐུན་འཇུག་གི་ལམ་ལ་ཕྱིན། ང་ལ་ཆང་ས་ཞེས་པའི་རྟེན་འབྲེལ་གྱི་འགྲོ་ལུགས་མ་བྱུང་ལ། ཕྲ་ཆེམ་ཆེམ་གྱི་ཕ་ལམ་མཛུབ་དཀྲིས་ནི་རྨི་ལམ་དུའང་མེད་རུང་། དྲོད་སོབ་སོབ་ཀྱི་ཁྱིམ་གཞིས་ཆུང་ཆུང་ཞིག་གི་ནང་། མགྲོན་ཚུར་ཡོང་འཛུམ་གྱིས་བསུ་དགོས་པ་ནི་མ་ཡིས་བུ་མོར་གདམས་པའི་མདོ་ཡིན་ལ། བོད་པ་ཚང་གི་ཡ་རབས་ཁྱིམ་སྲོལ་ཟེར་ནའང་འདི་རང་རེད། ངེད་གཉིས་མཉམ་པོར་བསྡད་པའི་རྗེས་སུ་ཁོ་བོར་དགུ་བཅུ་གསུམ་གྱི་ཚོགས་གཞོན་ལ་འདེམས་ཐོན་བྱུང་བ་ལྟར། དེ་ནས་གླ་ཆ་ཞིག་ལེན་རྒྱུ་བྱུང་བ་ནས་གླ་ཕོགས་བླངས་མ་ཐག གྲོགས་པོ་ཚོ་དང་ལྷན་དུ་ཤ་བཙོས་ཆང་འཐུང་ཞོར། རྩོམ་རིག ལྟ་གྲུབ། འཐབ་རྩོད་སོགས་ལབ་གླེང་སྣ་ཚོགས་སྒང་ཕྱིན་དེ་དུས་ཚོད་སྐྱེལ་རྒྱུར་སྤྲོ་སྣང་ཡོད་མོད། སྐྱིད་པོ་བཏང་དྲགས་ན་ཟླ་མཇུག་ལ་སླེབས་དུས་བག་ལེབ་ཉོ་བྱེད་ཡོད་མེད་སོགས། མདོར་ན་ང་ལྟ་བུ་དང་བླངས་ཀྱི་སྤྲང་བོ་ཞིག་གི་ཁྱིམ་བདག་མའི་སེམས་ཁྲལ་ནི་འདི་འདྲ་ཆུང་ཙག་ཅིག་ནས་མགོ་བཙུགས་སོང་། ཁོ་བོར་མི་ཚེ་སྐྱེལ་སྟངས་ལ་ཕུགས་རྒྱང་རིང་བའི་འཆར་གཞི་དགོས་ངེས་ཡིན་པ་བཤད་ན། “ང་ལ་སྒོར་མོ་མེད་པ་གཟི་བརྗིད་ཡིན། ང་སྒོར་མོ་ཅན་ཞིག་ཏུ་གྱུར་ཚེ་་་་བོད་ཀྱི་འཐབ་རྩོད་པ་ཚོ་སེམས་པ་སྐྱོ་ངེས་རེད”ཟེར་བ་ སོགས། སྤྲང་གཏམ་གནམ་སར་མི་ཤོངས་བ་རེ་བཤད་ནས་ང་རང་ནག་འཐོབ་མེར་བཏང་འགྲོ ད་དུང་ཕར་ཨུ་ཚུགས་བརྒྱབ་ན། ཁོས་སྒོར་མོ་མེད་པ་ནི་མ་འཇོན་པ་ཞིག་ལ་མི་བགྲང་ཁར། མི་ཚེ་རིན་ཐང་གྲངས་ཀའི་ཁྱད་པར་མིན་རབས་བཤད་ནས་མཐའ་ལ་སྐྱེལ་རྐྱང་ཡིན།
དེ་མཚུངས་ཁྱིམ་ཆས་དང་གོན་པ་མང་བོ་རིགས་ལ་མི་འདིས་དགྲ་ལྟར་ལྟ་ཞིང་། ཅིག་ལ་བྱིན་ཤོག་དང་། ཡང་ན་གཡུག་ཤོག་ཟེར་རྐྱང་ཡིན། ངས་བསམ་བློ་བཏང་ན། དེ་ནི་གཅིག་ནས་ཁོའི་མགོའི་ཞྭ་ནས་རྐང་གི་ལྷམ་ཡན་ཆད་དགའ་ཉེ་གྲོགས་པོ་ཚོས་སྤྲད་རྐྱང་བྱས་པས་སྐྱག་ལང་ཤོར་བ་ཡིན་རྒྱུ་རེད། ཁྱིམ་ཚང་གི་དགོས་འདུན་བཤད་ན་འོན་པའི་རྣ་ལ་ཆོས་བཤད་རེད། མི་འདི་ལ་སྒོར་མོ་ཡོད་མྱོང་མེད་ལ། ཐ་ན་དངུལ་ཁང་གི་འཛིན་བྱང་ཙམ་ཡང་མེད། ཁོ་ལ་གྲོགས་པོ་ཚོས་སྒོར་ག་ཚོད་སྤྲད་པ་ཚང་མ་ཆུར་གཡུག་པ་ལྟར་བརྗེད་ཚར་ལ། ཁོས་མི་ལ་སྤྲད་པ་དང་གཡར་བ་རེས་འགའ་ཡོད་སྲིད་མོད་དེའང་སྣང་མེད་རང་རེད། གལ་སྲིད་ཁོང་ལ་སྒོར་མོ་འགའ་ཡོད་པའི་དབང་དུ་བཏང་ཡང་། དེ་ཚོ་ཚོར་བའི་རྗེས་སུ་གཏོང་བ་ཙམ་ལས། སེམས་ནང་གི་བརྩི་མཐོང་ཞིག་མེད་པ་ཧ་ཅང་གསལ་བོ་རེད། དཔེར་ན། ཁོས་དངོས་པོ་ཞིག་ཉོ་སྐབས། བཙོང་མཁན་གྱིས་འདི་གོང་ཆེན་པོ་རེད། ཁྱོས་ཉོ་ཐུབ་མི་ཡོང་ལྟ་བུའི་རྣམ་འགྱུར་ཕྲ་མོ་ཙམ་ཞིག་བསྟན་པ་མཐོང་ཚེ། ཅ་ལག་དེ་ཉོ་རྐྱང་བྱེད་མཁན་ཞིག་དང་། ཐ་ན་ཅ་ལག་གང་ཞིག་ཉོས་ཚར་རྗེས་དངུལ་ལྷག་ཚུར་ག་ཚོད་སློག་ཡོད་མེད་ལ་གྲངས་རྩིས་ཙམ་ཡང་རྒྱག་སྲོལ་མི་འདུག
ཡང་ཁོ་རང་གི་གྲོགས་པ་ཚོར་ནམ་རྒྱུན་སྤྲོ་སྣང་ཅན་གྱི་སྒྲུང་ཞིག་བཤད་རྒྱུ་ཡོད་པ་ནི། ཐོག་དང་པོར་ཁོ་རང་ཡོ་རོབ་ལ་ཕྱིན་སྐབས་ཀྱི་གནས་ཚུལ་ཞིག་སྟེ། རྒྱལ་སྤྱིའི་རྩོམ་པ་པོའི་ཚོགས་ཆེན་གྲོལ་རྗེས་ཚོགས་ཞུགས་པ་རྣམས་ཁྲོམ་ལ་ཉོ་བཅའ་རྒྱག་ཏུ་ཁྲིད། སྐབས་དེར་ཁོའི་ལག་པར་མང་ན་ཡོ་སྒོར་བརྒྱ་ལས་མེད་ཀྱང་ཕྱེད་ཀ་ཞིག་ལྕགས་ལོར་བརྗེས་ནས། ལམ་ཁ་གཡས་གཡོན་གྱི་ཡུལ་མི་སྤྲང་པོ་ཚོར་སྦྱིན་པ་བཏང་ཞིང་། ཁོས་རང་ཉིད་ཨེ་ཤ་ཡ་ནས་ཡིན་པའི་སྐྱབས་བཅོལ་བ་སྐྱོ་བོ་ཞིག་གིས། སྟོབས་ལྡན་རྒྱལ་ཁབ་ཏུ་བཤད་པའི་ཡུལ་མིར་སྦྱིན་པ་གཏོང་རྒྱུ་ནི་སྣང་བ་སྐྱིད་པོའི་ཀྱག་ཀྱག་ཅིག་རེད་ཟེར། ཕན་སེམས་མིན་པའི་ཕར་བྱིན་ཞིག མི་འདིས་འདི་ལྟར་སྒོར་མོ་ཡོད་ན་རྩེད་མོ་རྩེད་སྤྱད་བྱེད་རྒྱུ་སྣང་དོགས་གང་ཡང་མེད། མཚམས་རེར་རྡ་ས་ནས་ཕྱི་རྒྱལ་མི་སྣ་རེ་འགའ་དང་མཉམ་དུ་ཟ་མ་ཟས་རྗེས། ཁོས་་་་་དུས་རབས་ཉེར་གཅིག་ནི་ཨེ་ཤ་ཡའི་དུས་རབས་ཡིན་པས། ངས་ཟས་རིན་སྤྲད་ཆོག་ཅེས་ལག་སྔ་གང་མགྱོགས་བྱེད་རྒྱུར་ཧ་ཅང་དགའ།
ཁ་སྔོན་ཁོང་ཨི་ཊ་ལིར་ཕྱིན་ནས་ཚུར་ལོག་སྐབས། ང་ལ་ལོ་རྒྱུས་རང་བཞིན་གྱི་རྔན་པ་ཐོག་མ་དེ་ཉོས་ནས་སླེབས་སོང་། ཁོས་ “རྔན་པ་རྩ་ཆེན་པོ་ཞིག་ཉོས་ཡོད་”ཅེས་ཕྱི་བཏུམས་ནང་བཏུམས་རྒྱབ་པའི་སྤྲས་ཤོག་བྱུག་མགོ་བརྩམས་སྐབས། ཁོས་རྩ་ཆེན་ལ་དེ་ཙམ་གྱི་ཡིད་ཆེས་མེད་པའི་ངའི་སེམས་སུ། ལྟོས་ཨ། ཡང་བེད་སྤྱོད་རྐང་གཅིག་མེད་པ་ཞིག་ཡིན་ཤག་རེད་བསམ་པ་བཞིན། རྔན་པ་དེ་ནི་ས་རྫའི་ཇ་ཕོར་ཡུ་རིང་ཞིག་རེད་ལ། སྟེང་དུ་སྤྱང་མོ་ཞིག་གིས་མི་གཉིས་ལ་ནུ་མ་སྣུན་གྱིན་པའི་རི་མོ་བྲིས་འདུག ཡག་ག འདི་ནི་རོམ་གྱི་ལོ་རྒྱུས་མཚོན་དོན་གལ་ཆེན་ཞིག་རེད་ཟེར། རེད་ཡ། སྤུས་ཀ་དང་སྒྱུ་རྩལ་ནི་ཁོ་བོར་རིན་ཐང་བྲལ་བ་ཞིག་ལོས་ཡིན་མོད། ཨ་ཧོ་་་་་ ས་ཐག་རིང་ནས་ཉོས་པའི་རྔན་པ་རྩ་ཆེན། ཡོ་སྒོར་བཅུ་ལྷག་སྤྲད་འདུག་ཀྱང་། དེའང་བཤམས་རྒྱུ་ཞིག་ལས་སྤྱོད་སྒོ་ཅན་ཞིག་མིན་ཙང་། ཁྱིམ་ཚང་གི་འགན་འཁྲིའི་ངོས་ནས་བཤད་ན་ང་དེར་རྔན་པ་ཞིག་ཏུ་བརྩི་ཐང་མ་སླེབས།
དགོང་མོ་གཉིད་མ་ཁུག་པའི་སྐབས་སུ་ཁོ་བོར་མ་འོངས་པའི་འཆར་གཞི་ཅི་ཡོད་ནན་འདྲི་བྱས་ཚེ། ཁོས་“ སྔོན་མ་འུ་གཉིས་ག་འདྲ་སེ་ཐུག་པ་རེད”ཟེར་བ་ལྟ་བུ་དང་། ཡང་ན་“སྐྱེས་པ་སྔོན་མར་ངས་ཁྱོད་ངོ་ཤེས་ཀྱི་ཡོད་ན་”སོགས་འདས་ཟིན་པ་ཞིག་ཁོའི་ཞེ་རུ་འཁོར་འགྲོ་ལ། ད་དུང་མ་འོངས་པ་དང་འབྲེལ་བའི་ལན་རྒྱག་རྒྱུར་ཨུ་ཚུགས་བྱས་ཚེ། ཁོས་“ངས་ཁྱོད་སྤག་སྤག་གི་འཕོང་ལ་བསྐྱོན་ནས་ལ་དྭགས་དང་། ཀ་ཤི་མཱར་སོགས་སུ་འཆམ་འཆམ་་ལ་འཁྲིད་ཐག་ཆོད་ཡིན” སོགས་ཟེར་སྲོལ་ཡོད།། དེ་ལབ་པ་མིན། འཚོ་བའི་སྐོར་ཅེས་བཤད་པར། ཁོས་“ངེད་གཉིས་ཀྱིས་ཧི་མ་ལ་ཡའི་རྫ་གསེང་ཞིག་ནས་སྨྱུག་ཁང་ཆུང་ཆུང་ཞིག་བརྒྱག་རྒྱུ་བྱུང་ཕྱིན། དེར་ཁྱིམ་བྱ་འགའ་གསོ་ས་ཞིག་དང་། སྔོ་ཚལ་འདེབས་ས་ཆུང་ཆུང་ཞིག་བྱུང་སོང་ན། དེ་དུས་དེབ་ཀློག་ནས་ཚེ་མཇུག་བསྐྱལ་ཆོག་གི་རེད”ཟེར་བ་སོགས། འཆར་གཞི་མ་ཡིན་པའི་སྟོང་བཤད་འདི་ཚོས་ངའི་ཁ་འགོག་ཐབས་བྱེད་ཀྱིན་འདུག ཡོང་གི་མ་རེད། ད་ཁྱིམ་ཚང་དང་བུ་ཕྲུག་སྐོར་བསམ་བློ་གཏོང་དགོས་པ་རེད་སོགས་ཕར་ཁོང་ཁྲོར་བསྟན་པར། ཁོ་འུ་ཐུག་པའི་རྣམ་འགྱུར་དང་བཅས། མ་འོངས་པ་ཞེས་པ་ག་ལེར་བུད་ཡོང་ནི་རེད། བོད་རྒྱལ་ཁབ་ཀྱི་མ་འོངས་པ་མི་ངེས་ས་ན། ངེད་གཉིས་ཀྱི་མ་འོངས་པ་ཞིག་གང་ནས་ཡོད་ཟེར།
བདེན་བདེན་འདྲ་བོའི་གནས་ལུགས་དེར་ངས་ཅི་ལྟར་ངོ་ཟློག་བྱ་མིན་མི་ཤེས་མོད། དེ་ནི་རང་ཉིད་ཀྱི་ད་ལྟའི་གནས་བབ་ལ་ཆོག་ཤེས་མེད་པའམ། ཡང་ན་བུད་མེད་ཀྱི་སེམས་ཁམས་ཞེས་པའི་རྐྱེན་གྱིས་རེད། གང་ལྟར་མ་འོངས་པ་དང་། མ་འོངས་པ་ཞེས་འདྲི་རྒྱུར་དགའ་བ་ཅི་ཞིག་ལན་པ་ངས་ཀྱང་མ་ཤེས། ཁོ་བོར་མཚོན་ན། བོད་རང་བཙན་དང་ཁྱིམ་ཚང་གཉིས་ཀྱི་གང་གཙོ་བོར་འཛིན་མིན་ད་དུང་མོག་མོག་ཡིན་མོད། མཚམས་རེས་རང་དབང་དང་རང་ཁྱིམ་ལྡན་པའི་སྟེང་གི་རང་བཙན་ནི་ལྷ་ཡུལ་དངོས་ཡིན་པ་བཤད་མྱོང་ལ། ལྷ་སྒྲུང་ལྟ་བུ་སྐད་ཆ་འདིས་ང་ལ་འཇའ་ཚོན་ལྟ་བུའི་རྨི་ལམ་ཞིག་ཡིད་ལ་འཁོར་དུ་བཅུག་ཐེངས་རེར། ང་རང་ལྷ་ཡུལ་དངོས་མ་དེར་འགྲོ་མཁན་གྱི་སྐལ་ལྡན་མ་ཡིན་པའི་རང་བརློམ་བྱ་ཆོག་གམ། ངས་ཀྱང་མ་ཤེས།
ང་ལའང་ལྟོ་གོས་ཕྱོགས་ཀྱི་དགོས་འདུན་དེ་ཙམ་ཆེན་པོ་མེད་ལ། བསམ་བཞིན་རྩོད་ལེན་མི་བྱེད་པའང་ངའི་གཤིས་ཀ་མིན། ཁམས་དྭངས་པའི་ཁྱིམ་ཚང་ཆུང་ཆུང་ཞིག་ནས་དེབ་ཀློག་རྒྱུར་དགའ་བའི་ཁོ་རང་དང་མཉམ་པོར། འཛམ་གླིང་ཤར་ནུབ་ཀྱི་གནས་ཚུལ་སྣ་ཚོགས་གླེང་སའི་གྲོགས་པོ་ཚོར་རང་ཉིད་ཀྱིས་ལག་ཟས་སྤྲོད་རྒྱུ་ནི་སྣང་བ་དག་པའི་ལས་ཀ་ཞིག་དང་། རང་ཉིད་ཀྱང་ལབ་གླེང་སྣ་ཚོགས་ཀྱི་མཁའ་དབུགས་ཁྲོད་དུ་དུད་སྨུག་ཆིལ་ལེར་རྐང་བརྐྱངས་ལག་བརྐྱངས་ཀྱིས་མཉམ་ཞུགས་བྱ་རྒྱུ་དེ་ནི་མི་ཚེ་ཐུང་ཐུང་འདིའི་བདེ་སྐྱིད་ཅིག་ལོས་ཡིན་མོད། མཚམས་འདི་ནས་ངས་ན་མཉམ་ཀྱི་གྲོགས་མོ་ཚོར་ནང་མོལ་གྱི་ཆེད་དུ་ཞུ་རྒྱུ་ཞིག་ལ། ང་རང་ནང་བཞིན་དང་བླངས་ཀྱི་སྤྲང་པོ་ཞིག་གི་ཁྱིམ་ཐུབ་ཡིན་ཕྱིན། རང་རང་ས་ནས་ཤུགས་སྣོན་བརྒྱབས་ན་མ་གཏོགས། ཨོ་ས་མ་སྤི་ལ་ཊན་གྱི་བདག་མོ་ཚོས་ཀྱང་རང་རང་གི་རྒྱན་ཆ་ཡན་ཆད་བཙོང་ནས་ཁྱོ་ཀའི་བྱ་བཞག་སྟེང་བཏུམས་དགོས་བྱུང་བ་སོགས། འཇིག་རྟེན་གྱི་བྱ་བ་ཚང་མ་བཤད་ཚོད་ཐུག་པ་ཞིག་མིན་སྟབས།
ང་ཚོར་ཡང་ཁྱིམ་ཚང་དང་བུ་ཕྲུག་གི་ཆེད་དུ་ཞེས་འཆར་གཞི་ཞིག་དགོས་ངེས་ཅན་ཡིན་ན། དེ་རིང་ངས་མི་འདོད་བཞིན་གཞུང་འབྲེལ་མིན་པའི་ཚོགས་པ་ཞིག་ནས་ལས་ཀ་ལས་རྒྱུའི་ངལ་བ་དང་དུ་ལེན་དགོས་ཐུག་ཡོད་ལ། མདོར་ན་འདི་ནི་དང་བླངས་ཀྱི་སྦྲང་བོ་ཞིག་གི་རྩ་ནས་ལྷག་པའི་ཁྱིམ་ཐབ་མའི་གནོན་ཤུགས་ཐོག་མ་ཡིན། སོང་ཙང་ངས་ད་ཆ་བརྩམས་སྒྲུང་དང་། འཁྲབ་གཞུང་། ཡིག་བསྒྱུར་སོགས་རང་ཉིད་ཀྱི་དགའ་ཕྱོགས་དང་། དེར་སྙེས་ནས་རྔུལ་ཆུ་དང་ལྷན་དུ་ཤོག་བུ་དང་གློག་ཀླད་ལ་འཐམ་རྒྱུའི་ལེ་ཚན་དེའང་རེ་ཞིག་བཏང་སྙོམས་སུ་འཇོག་དགོས་འཁེལ་སོང་།།
ངེད་དྲ་ཚིགས།


text:
སྐལ་ཐུབ། 2018-10-08
ཉེ་སྔོན་དགེ་རྒན་ཞིག་གིས་དབུལ་ཐར་འགག་སྒྲོལ་སྐོར་དང་འབྲེལ་བའི་འཆད་ཁྲིད་ཅིག་ཉན་པའི་བསྐལ་བ་ཐོབ་ཅིང་། དགེ་རྒན་དེས་ཡ་མཚན་པའི་སྐད་ཆ་ཞིག་བཤད་སོང་སྟེ། ཁོང་ཚོ་དགེ་རྒན་རྟོག་ཞིབ་ཚོ་ཆུང་ཞིག་ས་ཆ་ག་གེ་མོ་ཞིག་ན་དབུལ་ཐར་འགག་སྒྲོལ་ལས་ཀར་རྟོག་ཞིབ་ཏུ་ཕྱིན་པའི་ཚེ། གྲོང་སྡེ་ཞིག་ལ་བསླེབས་པ་དང་། དེར་ལས་བྱེད་པ་དང་གྲོང་མི་ཁ་ཤས་ཀྱིས་ཚ་གདུག་བཟོད་ནས་ཞིང་དུ་ལས་ཀར་བྲེལ་བཞིན་ཡོད་ན་ཡང་། དེའི་ཟུར་གྱི་སྡོང་པོའི་བསིལ་གྲིབ་འོག་ཏུ་ཕོ་གསར་ཁ་ཤས་ཀྱིས་དུ་བ་འཐེན་ནས་སོལ་དལ་ངང་བསྡད་ཀྱིན་ཡོད་པ་མཐོང་། དེ་ནས་ཁོང་ཚོ་ཟུར་དུ་བཅར་ནས་ཕོ་གསར་དེ་ཚོར་གནས་ཚུལ་དྲིས་དུས། དེ་རིང་ཡུལ་ཚོའི་ལས་བྱེད་པ་ཆེད་དུ་ཁོ་ཚོའི་གྲོང་སྡེའི་ཐོན་ལས་རྟེན་གཞིར་ཞོག་ཁོག་འཛུགས་སར་ཁྲིད་སྟོན་བྱེད་དུ་ཡོང་བ་ཡིན་འདུག དེ་ནས་ཕོ་གསར་ཞིག་གིས་ད་ང་ཚོ་ལས་ཀ་འགུལ་ས་འགྲོ་ཞེས་བཤད་ཀྱང་ཕོ་གསར་གཞན་ཞིག་གིས་ད་དུང་མལ་གསོས་ནས་སྡོད། ལས་བྱེད་པ་དེ་ཚོར་འགུལ་དུ་ཆུག ཁོ་ཚོས་མ་འགུལ་ན་གོང་རིམ་གྱི་ཞིབ་བཤེར་ལས་ཐར་ཐུབ་རྒྱུ་མ་རེད། མ་ཐར་ན་ཆད་པ་རག་རྒྱུ་རེད་ཅེས་བཤད་པ་རེད། ཁོང་ཚོས་ཕོ་གསར་དེའི་སྐད་ཆ་ལ་ཉན་རྗེས་དངོས་གནས་ཧ་ལས་སོང་ཞེས་བཤད་པ་རེད།
ཐོག་མར་གནས་ཚུལ་དེ་བདེན་པ་ཡིན་ཕྱིན། ང་ཚོའི་མང་ཚོགས་ཁ་ཤས་ཀྱི་སྒུག་བརྟེན་སློང་གསུམ་གྱི་བསམ་བློ་ངན་པའི་དུག་རྩ་ད་དུང་ཆོད་མེད་པར་ཤེས་ཐུབ་ཅིང་། ཏང་དང་སྲིད་གཞུང་གིས་སྲིད་ཇུས་དང་བྱེད་ཐབས་སྣ་མང་བཏོན་ནས་དབུལ་ཞྭ་ཕུད་པའི་ཐོག་མའི་བསམ་འདུན་དང་རྦད་དེ་འགལ་བ་རེད། ཏང་དང་སྲིད་གཞུང་གིས་མི་དམངས་རྩ་བར་འཛིན་པའི་འདུ་ཤེས་བཅངས་ནས་ཡུན་ཕན་ནང་སྲོལ་བཙུགས་ཤིང་ཐབས་བརྒྱ་ཇུས་སྟོང་གིས་མང་ཚོགས་དབུལ་ཐར་འབྱོར་འབྲིང་སྤྱི་ཚོགས་སུ་བསླེབ་པར་འབད་འབད་འབུངས་འབུངས་བྱས་དང་བྱེད་བཞིན་པ་ངལ་བ་འབྲས་མེད་དུ་བཏང་བ་རེད། དེ་ཡང་བདག་ཅག་གི་སྟོན་པ་མཆོག་གིས་ངས་ནི་ཁྱོད་ལ་ཐར་པའི་ལམ་སྟོན་གྱི། ཐར་པ་རང་ལ་རག་ལས་བརྩོན་པར་གྱིས་ཞེས་གསུངས་པ་ལྟར། ཏང་དང་སྲིད་གཞུང་གིས་ང་ཚོར་དབུལ་ཐར་གྱི་འགྲོ་ལམ་དང་ཐབས་ལམ་བསྟན་ཞིང་། དབུལ་ཞྭ་ཕུད་དགོས་པ་ང་ཚོ་དེའི་ཁྲོད་དུ་ཧུར་ཐག་གིས་ཞུགས་ཤིང་རང་གི་ལག་ཟུང་ལ་བརྟེན་ནས་བདེ་སྐྱིད་ཀྱི་འཚོ་བ་བསྐྲུན་དགོས་པ་ལས་ཟུར་དུ་གཡོལ་ཐབས་ག་ལ་ཡོད། རང་གི་དབུལ་ཞྭ་ཕུད་པར་རང་ཉིད་བྱེད་པ་པོ་མི་བྱེད་ན་དུས་ནམ་ཡང་དབུལ་ཐར་བྱུང་བའི་སྐབས་མེད་དོ།།
ཚུལ་མིན་གྱི་སྣང་ཚུལ་འདི་ལ་ཐབས་ཤེས་མེད་པ་ཨེ་རེད་ཅེ་ན། དེ་ནི་མིན་ཏེ། ད་ལྟ་རང་ཁུལ་གཙོས་པའི་ས་གནས་མང་པོས་དབུལ་པོ་ཁ་ཤས་དབུལ་ཐར་འཕེལ་རྒྱས་ཁྲོད་དུ་མ་བསྐུལ་དང་བླངས་ཀྱིས་མི་ཞུགས་པ་དང་ཡང་ན་ཁྲིམས་དང་སྒྲིག་ལམ་མི་སྲུང་བ། ཡང་སྒོས་སུ་གྲོང་ཡུལ་གྱི་དབུལ་ཐར་བྱ་གཞག་ལ་འགལ་རྐྱེན་བཟོ་བའི་རིགས་ལ་དམིགས་ནས་རོགས་སྐྱོར་དང་གཟིགས་སྐྱོང་སྲིད་ཇུས་ལག་ལེན་སྐབས་མཚམས་འཇོག་པའི་ནང་སྲོལ་བཙུགས་པ་རེད། ནང་སྲོལ་འདི་འདྲ་བཙུགས་པ་ནི་དུས་ཐོག་ཆར་པ་ཡིན་ཞིང་རྣག་ཐོག་གཙག་འཁེལ་ཡང་ཡིན་ཏེ། དེ་ལྟར་ལག་ལེན་དངོས་སུ་བསྟར་ཚེ་ཉི་མ་འཁྱོལ་ཐབས་ཁོ་ནར་བསམ་ཞིང་། གཞན་བརྟེན་གྱི་འཚོ་བར་གོམས་དྲགས་པ། རང་སྐྱོན་མཛོ་ཙམ་མི་རིག་གཞན་སྐྱོན་ཤིག་ཙམ་འཚོལ་ལོབས་ཤིང་འགྱོད་མུག་དང་ལེ་འདའ་ཁྲོད་དུ་མི་ཚེ་སྟོང་ཟད་བྱས་དང་བྱེད་བཞིན་པའི་དབུལ་པོ་རྣམས་ལ་མཚོན་ན་རྨོངས་གཉིད་ལས་དཀྲོགས་པའི་རྔ་སྒྲ་དང་བརྩོན་འགྲུས་ལ་བསྐུལ་བའི་དུང་བརྡ་ལྟ་བུ་ཡིན་པ་རེད། དེ་ལྟར་ལག་ལེན་དངོས་སུ་བསྟར་ཚེ་གཞི་ནས་སུ་དང་གང་ཞིག་དྲིན་ཆེན་པོ་ཡིན་པ་ཤེས་ནས་དྲིན་དྲན་གྱི་བསམ་པ་སྐྱེ་སྲིད་པ་དང་། ཏང་དང་སྲིད་གཞུང་གི་འགོ་ཁྲིད་དང་རྒྱབ་སྐྱོར་མེད་ཚེ་བྱ་བ་གང་ཞིག་བསྒྲུབ་ཀྱང་བདེ་བླག་ངང་འགྲུབ་ཐུབ་ཀྱི་མེད་པའི་གོ་བ་སྐྱེ་སྲིད་པ་རེད།
དེ་ལྟར་དབུལ་ཐར་འགག་སྒྲོལ་གྱི་ཁྲོད་དུ་དངོས་ཡོད་གནས་ཚུལ་ལ་གཞིགས་ནས་གང་ལ་གང་འཚམ་གྱི་ཐབས་མཁས་ནང་སྲོལ་གནད་ལ་སྨིན་པ་བཙུགས་ཏེ་མང་ཚོགས་ཀྱི་ནང་གནས་སྒུལ་ཤུགས་གཏིང་ནས་བསླང་པ་ཡིན་ན། རང་ཁུལ་ཡང་རྒྱལ་ཡོངས་དང་ཞིང་ཆེན་ཡོངས་དང་དུས་མཉམ་དུ་འབྱོར་འབྲིང་སྤྱི་ཚོགས་སུ་བསླེབ་ཐུབ་པ་གདོན་མི་ཟའོ།།
དོ་སྣང་ཆེ་བའི་རྩོམ།
རྩོམ་གསར། 10


text:
མཚོ་སྔོན་གསར་འགྱུར་དྲ་བའི་འཕྲིན། ཉེ་ལམ་མཚོ་སྔོན་པོའི་ལྗོངས་ཁུལ་གྱི་སྲུང་སྐྱོབ་བེད་སྤྱོད་དོ་དམ་ཅུས་ཀྱིས། མཚོ་སྔོན་པོ་རྒྱལ་ཁབ་རིམ་པའི་རང་བྱུང་སྲུང་སྐྱོང་ཁུལ་ནང་དུ་ཁྲིམས་འགལ་སྒྲིག་འགལ་གྱི་ངང་ནས་ལྟ་སྐོར་དང་། པར་ལེན་པ་སོགས་ཀྱི་བྱེད་སྒོ་སྤེལ་མི་ཆོག་པའི་བརྡ་ཐོ་བཀྲམས་ལ། དེ་ནི་གཙོ་བོ་མིས་འགུལ་སྐྱོད་ཐལ་དྲགས་པོ་ཡིས་སྣོད་བཅུད་ལ་གཏོར་བརླགས་ཆེན་པོ་ཐེབས་པར་དོགས་ནས་སྤེལ་བ་ཞིག་རེད།
ཤེས་གསལ་ལྟར་ན། ཉེ་དུས་ཡུལ་སྐོར་ལས་དོན་ཁང་དང་། གཉེན་སྒྲིག་པར་ལེན་ཁང་། སྒེར་འཁོར་སྐོར་བའི་ཡུལ་སྐོར་པ་བཅས་རང་སྣང་གང་དྲན་བྱེད་མཁན་སྐོར་ཞིག་གིས་མཚོ་སྔོན་པོའི་བསྐོར་ལམ་ལས་ཤར་ལམ་རྒྱུད་དུ་ཡོད་པའི་མཚོ་སྔོན་པོ་རྒྱལ་ཁབ་རིམ་པའི་རང་བྱུང་སྲུང་སྐྱོབ་ཁུལ་ནང་དུ་སོང་ནས། ཤར་ངོགས་ཀྱི་བྱེ་ས་སྲུང་སྐྱོབ་ཁུལ་དང་། སྣོད་བཅུད་སླར་གསོ་ལས་གཞི་ལག་བསྟར་ཁུལ་ཀྱི་སྣོད་བཅུད་ཁོར་ཡུག་ལ་གཏོར་བརླགས་ཚད་ངེས་ཅན་བཏང་ཡོད་པ་མ་ཟད། མཚོ་སྔོན་པོའི་མཐའ་འཁོར་གྱི་ཕྱོགས་བསྡུས་དག་ཐེར་བྱས་པའི་གྲུབ་འབྲས་ལ་ཡང་ཤུགས་རྐྱེན་ངན་པ་བཟོས་ཡོད་པ་རེད། མཚོ་སྔོན་པོའི་ཁོར་ཡུག་སྲུང་སྐྱོང་ལ་སྔར་བས་ཤུགས་སྣོན་དང་། ཡུལ་སྐོར་པའི་བདེ་འཇགས་ལ་འགན་སྲུང་། མཚོ་སྔོན་པོའི་སྣོད་བཅུད་ཁོར་ཡུག་སྲུང་སྐྱོང་གི་ལྟ་སྐུལ་དག་ཐེར་གྱི་ཕན་འབྲས་སྲུང་སྐྱོང་བཅས་བྱ་ཆེད། 《ཀྲུང་ཧྭ་མི་དམངས་སྤྱི་མཐུན་རྒྱལ་ཁབ་རང་བྱུང་སྲུང་སྐྱོང་ཁུལ་གྱི་སྲོལ་ཡིག》《ཀྲུང་ཧྭ་མི་དམངས་སྤྱི་མཐུན་རྒྱལ་ཁབ་ཀྱི་ཡུལ་སྐོར་བཅའ་ཁྲིམས》《ཀྲུང་ཧྭ་མི་དམངས་སྤྱི་མཐུན་རྒྱལ་ཁབ་ཀྱི་མཛེས་ལྗོངས་གྲགས་ཅན་ཁུལ་གྱི་སྲོལ་ཡིག》《མཚོ་སྔོན་པོའི་ལྗོངས་ཁུལ་དོ་དམ་སྲོལ་ཡིག》སོགས་བཅའ་ཁྲིམས་ཁྲིམས་སྲོལ་གཞིར་བཟུང་སྟེ། མཚོ་སྔོན་པོ་བསྐོར་བའི་གཞུང་ལམ་རྒྱུད་ཀྱི་མཚོ་སྔོན་པོ་རྒྱལ་ཁབ་རིམ་པའི་རང་བྱུང་སྲུང་སྐྱོབ་ཁུལ་ནང་དུ་ཁྲིམས་འགལ་སྒྲིག་འགལ་གྱིས་ལྟ་སྐོར་དང་། པར་ལེན་པ་སོགས་ཀྱི་བྱེད་སྒོ་གཏན་ནས་སྤེལ་མི་ཆོག་པའི་བརྡ་ཐོ་དམིགས་སུ་བཀྲམས་པ་རེད།
བརྡ་ཐོའི་ནང་དུ། མི་སྒེར་དང་རྒྱ་ཆེའི་སྒེར་འཁོར་བསྐོར་བའི་ཡུལ་སྐོར་པ་དག་ཕྱུགས་ལམ་བརྒྱུད་གང་འདོད་དུ་མཚོ་སྔོན་པོ་རྒྱལ་ཁབ་རིམ་པའི་རང་བྱུང་སྲུང་སྐྱོང་ཁུལ་གྱི་ལྟེ་གནས་ཁུལ་དང་། གནས་སྐབས་ལེགས་བཅོས་ཁུལ་དུ་བསྐྱོད་ཅིང་། བཀག་སྡོམ་བསླབ་བྱར་མི་ཉན་པར་ལྕགས་དྲྭ་དང་གསལ་བཤད་འགེལ་བྱང་སོགས་སྒྲིག་ཆས་བརླགས་པར་བཅའ་ཁྲིམས་ལྟར་ཐག་གཅོག་ནན་མོ་བྱ་དགོས། ཡུལ་སྐོར་ལས་དོན་ཁང་དང་སྣེ་ཤན་པས་མཚོ་བསྐོར་རྒྱུད་ཀྱི་ཡུལ་སྐོར་ལམ་ཐིག་ཏུ་བཞག་མེད་པའི་ལྗོངས་ཁུལ་ལམ་ཐིག་ཏུ་འཇོག་མི་ཆོག་པ་དང་། ཡུལ་སྐོར་ལས་དོན་ཁང་རྣམས་ཀྱིས་སྣེ་ཤན་པར་དོ་དམ་ཡག་པོ་བྱས་ཏེ། སྣེ་ཤན་པས་ཕྱུགས་ལམ་བརྒྱུད་རང་བྱུང་སྲུང་སྐྱོབ་ཁུལ་ནང་དུ་ཡུལ་སྐོར་པ་འཁྲིད་ཡོང་བར་གཏན་འགོག་བྱ་དགོས། ཁྲིམས་འགལ་སྒྲིག་འགལ་ཐོག་ཡུལ་སྐོར་པར་སྣེ་ཁྲིད་པ་ཤེས་ཚེ། ལམ་སང་ཡུལ་དངོས་ནས་གློག་རྡུལ་ཁྲིམས་བསྟར་གྱི་ཞིབ་བཤེར་བྱང་བུ་བཟོས་ནས་འབྲེལ་ཡོད་ཆད་པ་དང་མིང་ཐོ་སྣེ་ཤན་དོ་དམ་མ་ལག་ནང་འགོད་རྒྱུ། གཉེན་སྒྲིག་པར་ལེན་ཁང་གིས་གང་འདོད་དུ་རང་བྱུང་སྲུང་སྐྱོབ་ཁུལ་ནང་དུ་པར་ལེན་མི་ཆོག་པ་དང་། གལ་ཏེ་བསླབ་བྱ་ལ་མི་ཉན་ཞིང་། ཁོར་ཡུག་བརླགས་ནས་ཡུལ་སྐོར་པའི་སྒྲིག་ལམ་གཏོར་མཁན་ཡོད་ན། དེ་ལ་ཁྲིམས་བཞིན་དུ་འབྲེལ་ཡོད་ལས་ཁུངས་དང་མི་སྣའི་འགན་འཁྲི་བདའ་འདེད་བྱ་རྒྱུ་སྐོར་བཀོད་འདུག །
མཚོ་སྔོན་པོའི་ལྗོངས་ཁུལ་སྲུང་སྐྱོབ་བེད་སྤྱོད་དོ་དམ་ཅུས་ཡུལ་སྐོར་དོ་དམ་ཁྲུའུ་ཡི་ཁྲུའུ་ཀྲང་ཁྲེན་ཏེ་ཧུའེ་ཡིས་འདི་སྐད། ཐེངས་འདིའི་བརྡ་ཐོས་རྒྱ་ཆེའི་ཡུལ་སྐོར་པ་རྣམས་ཀྱིས་ཁོར་ཡུག་སྲུང་སྐྱོབ་ཀྱི་འདུ་ཤེས་དང་ཁྲིམས་ལུགས་བརྩི་སྲུང་གི་འདུ་ཤེས་ཇེ་ཆེར་གཏོང་བར་འབོད་སྐུལ་དང་། མཚོ་སྔོན་པོའི་ལྗོངས་ཁུལ་ལ་བརྟེན་ནས་ཁེ་ཕན་གཉེར་མཁན་གྱི་ཡུལ་སྐོར་ཁེ་ལས་དང་གཉེན་སྒྲིག་པར་ལེན་ཁང་གིས་རང་རྟོགས་ཀྱིས་ལྗོངས་ཁུལ་གྱི་དོ་དམ་ལ་གུང་བཀུར་བྱས་ཏེ། ཁྲིམས་འགལ་གྱི་གཉེར་སྐྱོང་བྱེད་སྒོར་ཁེ་ཕན་དང་ཁྲོམ་ར་འདོན་སྤྲོད་མི་བྱེད་པར། མཉམ་གཅིག་ཏུ་མཚོ་སྔོན་པོའི་ཡུལ་སྐོར་ཁྲོམ་རའི་སྒྲིག་ལམ་དང་ཡུལ་སྐོར་ཁོར་ཡུག་ཇེ་ལེགས་སུ་བཏང་ནས་མཚོ་སྔོན་པོའི་མཐའ་འཁོར་གྱི་ཡུལ་སྐོར་སྣང་བརྙན་འགན་སྲུང་ལེགས་པོར་བྱེད་དགོས་པར་འབོད་སྐུལ་བཏང་ཡོད་ཟེར།
ལོ་ཙཱ་བ། ཁོན་ཐར་འཚོ།